
AVENTURA |. 
UN SCANDAL ÎN BOEMIA 
? 


Pentru Sherlock Holmes, ea va fi întotdeauna FEMEIA. Rareori 
l-am auzit numind-o altfel. În ochii săi, ea le eclipsează şi le 
întrece pe toate reprezentantele sexului frumos. Nu este vorba 
de faptul că ar fi simţit vreo emoție asemănătoare iubirii pentru 
Irene Adler. Toate emotiile - iar aceea, în mod special - erau în 
opoziție cu mintea sa rece, precisă, dar impresionant de 
echilibrată. Era, trebuie să spun, cea mai perfectă maşină de 
raționare şi de observare care a existat vreodată, dar ca iubit, s- 
ar fi pus într-o poziție falsă. Nu vorbea niciodată despre 
chestiuni de suflet, le înlocuia cu o glumă răutăcioasă şi cu un 
surâs  dispreţuitor. Erau chestiuni admirabile pentru un 
observator - excelente pentru a acoperi motivele şi acţiunile 
bărbaţilor. Însă un argumentator antrenat ca el să admită 
asemenea intruziuni în propriul temperament, delicat şi fin 
ajustat, ar fi însemnat să permită unui factor perturbator să 
arunce un văl de îndoială asupra tuturor rezultatelor minţii sale. 
Şi totuşi, pentru el exista o singură femeie, iar aceea era 
regretata Irene Adler, o amintire îndoielnică, discutabilă. 

În ultima vreme, l-am văzut mai rar pe Holmes. Căsătoria 
mea a avut ca rezultat o îndepărtare a noastră. Fericirea mea 
totală şi interesul pentru familie, fireşti atunci când cineva se 
stabileşte la casa lui, au avut darul să-mi capteze întreaga 
atenţie, în timp ce Holmes, care evita orice formă de socializare, 
cu sufletul său bonom, a rămas în locuinţa noastră din strada 
Baker, îngropat printre cărţile sale vechi, oscilând săptămânal 
între cocaină şi propria ambiţie, între moleşeala drogului şi 
energia activă a firii sale aspre. Incă era, ca întotdeauna, 
captivat de studierea crimelor,  folosindu-şi capacitățile 
extraordinare şi excepţionala putere de observaţie ca să 
urmărească indicii şi să rezolve cazurile misterioase pe care 
poliţia, nereuşind să le dea de capăt, le abandona. Din când în 
când, primeam veşti despre activităţile sale: fusese chemat la 
Odessa ca să elucideze crima din cazul Trepoff, clarificase 
tragedia fraţilor Atkinson de la Trincomalee şi, în sfârşit, 
îndeplinise cu multă delicateţe o misiune încredinţată de familia 
regală din Olanda. 


În afara acestor semne ale activităţii sale, pe care oricum le 
împărtăşeam cu toţi ceilalţi cititori ai cotidienelor, ştiam foarte 
puţine despre fostul meu prieten şi camarad. 

Într-o noapte - era 20 martie - mă întorceam dintr-o vizită la 
un pacient (căci reîncepusem să practic medicina), când drumul 
m-a dus pe strada Baker. Pe când treceam prin faţa uşii bine 
cunoscute, care va fi asociată mereu în mintea mea cu peţitul şi 
cu incidentele neplăcute din cazul Scarlet, am simţit nevoia să-l 
văd din nou pe Holmes şi să aflu cum îşi mai folosea 
extraordinarele sale puteri. 

Odaia sa era puternic luminată şi, chiar în clipa în care am 
privit în sus, i-am văzut silueta întunecată trecând încoace și- 
ncolo, dincolo de draperii. Se plimba prin încăpere cu pas vioi, 
preocupat, cu bărbia în piept şi mâinile împreunate la spate. 
Cum îi ştiam ca nimeni altul fiecare stare şi fiecare nărav, acea 
atitudine a lui îmi spunea multe. Începuse din nou să lucreze. 
Renunţase la iluziile create de droguri şi acum adulmeca 
mireasma unei noi provocări. Am apăsat butonul soneriei şi am 
fost condus în camera care, odată, fusese şi a mea. 

Nu a fost prea entuziasmat. De altfel, rareori se întâmpla să 
fie; însă era bucuros, cred, să mă vadă. Fără prea multe cuvinte, 
dar privindu-mă cu blândeţe, mi-a făcut semn să mă aşez pe un 
fotoliu, mi-a întins cutia cu ţigări şi mi-a arătat chibriturile şi 
sticla cu sifon plasate pe un colţ al mesei. Apoi a rămas 
nemişcat în faţa focului, privindu-mă cu expresia lui 
introspectivă, unică. 

— Îţi prieşte căsătoria, a remarcat. Cred, Watson, că te-ai 
îngrăşat cu vreo şapte livre şi jumătate de când nu te-am mai 
văzut. 

— Cu şapte! am precizat. 

— Într-adevăr, ar fi trebuit să mă gândesc ceva mai mult. O 
nimica toată, îmi imaginez, Watson. Şi ai reînceput să lucrezi, 
observ. Nu mi-ai spus că intenţionai să conduci un atelaj. 

— Atunci, de unde ştii? 

— Văd, deduc. Altminteri, cum aş putea şti, de exemplu, că 
de curând te-ai udat foarte tare şi că ai o menajeră nepricepută 
şi foarte neîndemânatică? 

— Dragul meu Holmes - am spus eu -, e mult prea mult. Cu 
siguranţă că ai fi fost ars pe rug dacă ai fi trăit cu câteva secole 
în urmă. Este adevărat că am făcut joi o plimbare la ţară şi că m- 


am întors de acolo foarte murdar, însă de vreme ce mi-am 
schimbat hainele, nu-mi pot închipui cum de ai tras concluzia 
aceasta. Cât despre Mary Jane, menajera, este pur şi simplu 
incorijibilă; soţia mea a avertizat-o în repetate rânduri, dar cu 
toate acestea nu înţeleg cum de ţi-ai dat seama câte parale face. 

A chicotit şi şi-a frecat palmele. 

— O, mai simplu de atât nici că se poate, a spus. Ochii îmi 
spun că pielea de pe interiorul pantofului stâng prezintă şase 
zgârieturi aproape paralele. În mod evident, au fost făcute de o 
persoană neglijentă, care a râcâit marginile pentru a îndepărta 
pământul uscat. De aici, dubla mea deducție că ai avut parte de 
vreme urâtă şi că ai în subordine un exemplar foarte nepriceput 
la curăţatul încălţărilor. Cât despre întoarcerea ta la lucru, dacă 
un domn intră la mine în odaie mirosind a iod, cu un semn negru 
de nitrat de argint pe degetul mare de la mâna dreaptă şi cu o 
umflătură pe partea dreaptă a jobenului care arată unde şi-a 
dosit stetoscopul, ar trebui să fiu într-adevăr încet la minte dacă 
nu mi-aş da seama că este un practicant activ al medicinii. 

Nu m-am putut abţine să nu râd de uşurinţa cu care explica 
procesul propriei deducţii. 

— Când îţi aud argumentele - am remarcat eu -, lucrurile îmi 
par ridicol de simple şi mă gândesc că le-aş putea remarca şi eu 
cu aceeaşi uşurinţă; cu toate acestea, fiecare deducție a ta mă 
derutează şi o înţeleg abia când mi-o explici. Şi totuşi, cred că 
ochii mei sunt la fel de buni ca ai tăi. 

— Ai dreptate, a răspuns, aprinzându-şi o ţigară şi lăsându-se 
se cadă într-un fotoliu. Vezi, dar nu observi. Distincția este clară. 
De exemplu, ai văzut treptele care duc din hol către această 
odaie? 

— Deseori. 

— Cât de des? 

— De sute de ori. 

— În cazul acesta, ţi-e uşor să-mi spui câte sunt, nu-i aşa? 

— Câte sunt? Nu ştiu. 

— Exact ce spuneam! Nu le-ai observat. Şi cu toate acestea, 
le-ai văzut. Asta am vrut să demonstrez. Acum, eu ştiu că sunt 
şaptesprezece trepte, deoarece am văzut, dar am şi observat. 
Apropo, din moment ce eşti interesat de aceste lucruri, şi din 
moment ce ai fost suficient de bun ca să-mi înregistrezi una sau 


două din experienţele mele mărunte, s-ar putea să te intereseze 
asta. 

Mi-a aruncat o foaie de hârtie groasă, roz-fumurie, care 
stătuse până atunci pe masă. 

— A venit cu ultima poştă, a spus el. Citeşte cu voce tare. 

Scrisoarea nu era datată şi nu purta nicio semnătură sau 
adresă a expeditorului. 

— Vă va căuta diseară, la opt fără un sfert - scria -, un domn 
care doreşte să vă consulte într-o problemă foarte gravă. 
Serviciile recente pe care le-aţi adus uneia dintre casele regale 
din Europa au arătat că sunteţi un om căruia i se pot încredința 
secrete de o importanţă majoră. Această recomandare în 
privinţa dumneavoastră am primit-o de la foarte multe 
persoane. Să fiţi în odaia dumneavoastră la ora stabilită şi să nu 
luaţi în nume de rău faptul că vizitatorul va purta o mască. 

— Misterios, nimic de zis, am remarcat. Ce crezi că 
înseamnă? 

— Nu am alte date deocamdată. Ar fi o greşeală capitală să 
trag concluzii înainte să am mai multe detalii. Persoanele 
superficiale încep să modifice faptele în aşa fel încât să se 
potrivească propriilor presupuneri, în loc să tragă concluzii pe 
baza teoriilor. Însă scrisoarea... Ce poţi deduce din ea? 

Am examinat cu atenţie scrisul şi hârtia. 

— Cel care a scris-o este, probabil, înstărit, am remarcat, 
străduindu-mă să imit raţionamentele companionului meu. O 
asemenea hârtie nu costă mai puţin de jumătate de coroană 
pachetul. Este deosebit de tare, rigidă. 

— Deosebit - acesta este cuvântul potrivit, a spus Holmes. 
Nu este hârtie englezească. Ţine-o în lumină. 

Am procedat întocmai şi am zărit mai multe litere imprimate 
în textura hârtiei: un „E“ şi un „g“, urmate de un „P“, un „G“ şi 
un „t“. 

— Ce crezi că înseamnă? a întrebat Holmes. 

— Este numele manufacturierului, fără îndoială; sau mai 
degrabă monograma sa. 

— Nici pe departe. Literele „G“ şi „t“ vin de la „Gesellschaft“ 
- cuvântul german pentru „Companie“. Este prescurtare uzuală, 
similară termenului „Co.“ folosit de noi. Litera „P“, desigur, vine 
de la „Papier“. Cât despre grupul de litere „Eg“, hai să aruncăm 
o privire pe indexul denumirilor geografice. 


A luat un volum maro gros de pe un raft. 

— Eglow, Eglonitz... lată-l: Egria. Se află într-o ţară vorbitoare 
de limba germană - în Boemia, nu departe de Carlsbad. 
„Cunoscut atât ca scenă a morţii lui Wallenstein, cât şi pentru 
numeroasele fabrici de sticlă şi de hârtie.“ Aşadar, dragul meu, 
ce înţelegi din asta? 

Ochii i-au sclipit, în timp ce din ţigară ieşea triumfător un nor 
albăstrui. 

— Hârtia a fost făcută în Boemia, am spus. 

— Exact. lar cel care a scris-o este neamţ. Ai observat 
probabil construcția diferită a propoziției... „Această 
recomandare în privinţa dumneavoastră am primit-o de la toată 
lumea.“ Un francez sau un rus nu ar fi scris astfel. Doar un 
neamt poate fi atât de necuviincios cu verbele. Mai rămâne, 
aşadar, să aflu ce doreşte acest neamt care scrie pe o hârtie din 
Boemia şi preferă să poarte o mască în loc să-şi arate chipul. 
Aha, iată-l că vine, dacă nu mă înşel, aşa că ne va lămuri 
imediat dubiile. 

In timp ce vorbea, s-a auzit un zgomot răsunător de copite şi 
roţi pe pavaj, urmate de zbârnâitul hotărât al soneriei de la 
intrare. Holmes a scos o fluierătură. 

— O pereche, după cum sună, a spus. Da - a continuat, 
privind pe fereastră -, un cupeu drăguţ şi două exemplare 
arătoase. O sută cincizeci de guinee fiecare. Este vorba despre 
bani în acest caz, Watson, dacă nu cumva şi de altceva. 

— Cred că-i mai bine să plec, Holmes. 

— Nicidecum, doctore. Rămâi pe loc. Mă simt pierdut fără al 
meu Boswell. Pe urmă, se pare că avem ceva interesant aici. Ar 
fi păcat să pierzi asta. 

— Dar clientul tău... 

— Lasă-l pe el. S-ar putea să am nevoie de ajutorul tău, şi el 
la fel. lată-l că vine. Stai în fotoliul tău, doctore, şi încordează-ţi 
atenţia. 

Paşi grei şi apăsaţi s-au auzit pe scări, apoi pe hol, oprindu-se 
în cele din urmă în faţa uşii. A urmat o bătaie puternică şi 
hotărâtă. 

— Intră! a spus Holmes. 

Bărbatul care a intrat, cu pieptul şi membrele herculeene, nu 
părea să măsoare mai puţin de un metru nouăzeci. Veşmintele 
sale erau de o opulenţă care, în Anglia, este de obicei asimilată 


prostului gust. Benzi grele de astrahan erau cusute de-a lungul 
mânecilor şi pe pieptarele hainei la două rânduri, în timp ce 
pelerina albastru-închis aruncată peste umeri era căptuşită cu 
mătase de culoarea focului, fiind prinsă la gât cu o broşă cu un 
smarald. Încălţările îi ajungeau până la jumătatea gambei, fiind 
garnisite în partea de sus cu o blană maronie bogată şi 
completând astfel imaginea de opulenţă barbară pe care o 
sugera întreaga înfăţişare a bărbatului. Ţinea în mână o pălărie 
cu boruri largi, în vreme ce partea superioară a feţei, inclusiv 
obrajii, îi era acoperită cu o mască neagră de vrăjitor, pe care se 
pare că tocmai şi-o potrivise, căci îi observasem mâna ridicată 
când a intrat. judecând după jumătatea descoperită a feţei, 
părea un om cu caracter puternic: avea buze groase, iar bărbia 
sa alungită, dreaptă, sugera tenacitate. 

— Aţi primit scrisoarea mea? a întrebat el cu voce aspră şi cu 
un puternic accent german. V-am spus că voi veni. 

Ne privea pe rând, neștiind cui să i se adreseze. 

— Vă rog să luaţi un loc, a spus Holmes. Acesta este colegul 
şi prietenul meu, doctorul Watson, care din când în când este 
atât de amabil încât să mă asiste în rezolvarea cazurilor. Cu cine 
am onoarea? 

— Puteţi să vă adresaţi cu apelativul „contele Von Kramm“, 
nobil din Boemia. Înţeleg că acest domn, prietenul 
dumneavoastră, este un om de onoare şi discret, căruia pot să-i 
încredinţez o chestiune de maximă importanţă. Dacă nu, aş 
prefera să purtăm discuţia noastră între patru ochi. 

M-am ridicat să ies, însă Holmes m-a prins de încheietură şi 
m-a forţat să mă aşez înapoi. 

— Ori amândoi, ori niciunul, a spus el. Puteţi spune în faţa 
acestui domn tot ceea ce mi-aţi spune mie. 

Contele a ridicat din umerii săi laţi. 

— Atunci ar trebui să încep - a spus el -, prin a cere 
amândurora să juraţi că veţi păstra tăcere absolută vreme de 
doi ani cu privire la subiect; la sfârşitul acestei perioade, 
problema nu va mai prezenta importanţă. Nu există acum nimic 
mai important, o problemă de o asemenea greutate, care să 
influenţeze mai mult istoria Europei. 

— Aveţi cuvântul meu, a spus Holmes. 

— Şi al meu. 


— Mă veţi scuza pentru această mască, a continuat ciudatul 
nostru vizitator. Persoana augustă care m-a angajat doreşte ca 
agentul său să vă fie necunoscut, şi trebuie să vă mărturisesc că 
titlul cu care m-am recomandat nu este chiar al meu. 

— Ştiu asta, a spus Holmes sec. 

— Împrejurările sunt foarte delicate, luându-se toate măsurile 
de precauţie pentru a împiedica un eventual scandal imens care 
ar compromite serios una dintre familiile regale ale Europei. Ca 
să vorbim deschis, această chestiune priveşte Casa regală de 
Ormstein, a regilor moştenitori din Boemia. 

— Şi asta ştiu, a murmurat Holmes, aşezându-se într-un 
fotoliu şi închizând ochii. 

Vizitatorul nostru a privit cu aparentă surprindere silueta 
lipsită de vlagă a bărbatului care fără îndoială îi fusese descris 
ca fiind unul dintre cei mai incisivi şi energici gânditori din 
Europa. 

Holmes a întredeschis ochii şi l-a fixat cu un aer nerăbdător 
pe importantul său client. 

— Dacă dumneavoastră, maiestate, aţi binevoi să vă 
prezentaţi cazul - a spus -, v-aş putea sfătui mai bine. 

Bărbatul a sărit de pe scaun şi a început să străbată odaia în 
lung şi-n lat, cuprins de om stare de agitaţie aproape 
incontrolabilă. Apoi, cu un gest deznădăjduit, şi-a smuls masca 
de pe faţă şi a aruncat-o pe podea. 

— Ai dreptate, a strigat. Eu sunt regele. De ce să încerc să 
ascund acest lucru? 

— Chiar aşa, de ce? a murmurat Holmes. Ştiam, înainte ca 
maiestatea voastră să înceapă să vorbească, că în faţa mea se 
află însuşi Wilhelm Gottsreich Sigismond von Ormstein, Mare 
Duce de Cassel-Felstein şi rege ereditar de Boemia. 

— Vă rog să înţelegeţi - a spus ciudatul nostru vizitator, 
aşezându-se din nou şi trecându-şi mâna peste fruntea sa înaltă 
şi albă - că nu sunt obişnuit să rezolv asemenea afaceri în nume 
personal. Şi totuşi, problema este atât de delicată, încât nu am 
putut avea încredere în nimeni. Am venit incognito de la Praga 
doar ca să vă cer o consultaţie. 

— Atunci, vă rog, cereţi-mi-o, a spus Holmes, închizând din 
nou ochii. 

— Pe scurt, faptele sunt următoarele: cu cinci ani în urmă, în 
timpul unei vizite îndelungate la Varşovia, am făcut cunoştinţă 


cu o bine cunoscută aventurieră, lrene Adler. Numele, fără 
îndoială, vă este cunoscut. 

— Fii amabil şi caută numele în indexul meu, doctore, a 
murmurat Holmes fără să deschidă ochii. 

Adoptase de mulţi ani un sistem de arhivare a datelor despre 
cazurile cu care venise în contact, astfel că era greu să găseşti 
un subiect sau persoană despre care să nu poată da informaţii. 
Acum, de exemplu, am găsit biografia lui lrene Adler făcută 
sandviş între cea a unui rabin evreu şi aceea a unui comandant 
de vas care scrisese o monografie despre peştii de mare 
adâncime. 

— Lasă-mă să văd! a spus Holmes. Hm! Născută în New 
Jersey, în anul 1858. Contralto... hm! La Scala, hm! Primadonă a 
Operei Imperiale din Varşovia... da! Retrasă din activitatea 
artistică... aha! Locuieşte în Londra... chiar aşa! Din câte înţeleg, 
Maiestatea voastră s-a încurcat cu această tânără, i-aţi scris 
câteva scrisori compromiţătoare, iar acum vă doriţi aceste 
scrisori înapoi. 

— Exact. Dar cum... 

— A existat o căsătorie secretă? 


— Nu. 
— Hârtii legale sau certificate? 
— Niciunul. 


— Atunci, nu reuşesc să înţeleg, maiestate. Dacă această 
tânără ar dori să folosească aceste scrisori pentru a vă şantaja, 
cum le poate dovedi autenticitatea? 

— Sunt scrise de mână. 

— Bleah! Un fals. 

— Pe hârtia cu monograma mea. 

— Furată. 

— Sigiliul meu. 

— Imitaţie. 

— Fotografia mea. 

— Cumpărată. 

— Apărem amândoi în ea. 

— Of, Doamne! Asta este foarte rău! Maiestatea voastră a 
comis într-adevăr o indiscreţie. 

— Am fost nebun de legat. 

— V-aţi compromis destul de serios. 


— Eram doar prinţ moştenitor pe atunci. Eram tânăr. Acum 
am treizeci de ani. 

— Fotografia trebuie recuperată. 

— Am încercat, dar am dat greş. 

— Maiestatea voastră trebuie să plătească. Va trebui s-o 
răscumpăraţi. 

— Nu o vinde. 

— Atunci, să fie furată. 

— Au fost făcute cinci încercări. De două ori, spărgătorii 
plătiţi de mine i-au răscolit casa. O dată i-am făcut pierdut 
bagajul cu care călătorea. De două ori i s-a întins o cursă. Fără 
niciun rezultat. 

— Nici urmă de scrisori? 

— Absolut niciuna. 

Holmes a râs. 

— Este o problemă simpatică, a spus el. 

— Însă una foarte serioasă pentru mine, a venit răspunsul 
încărcat de reproş al regelui. 

— Foarte, într-adevăr. Şi ce intenţionează să facă cu 
fotografia? 

— Să mă ruineze. 

— Cum poate face asta? 

— Urmează să mă căsătoresc. 

— Aşa am auzit şi eu. 

— Cu Clotilde Lothman von Saxe-Meningen, a doua fiică a 
regelui din Scandinavia. Probabil că sunteţi la curent cu 
principiile stricte ale familiei sale. Ea însăşi este delicateţea 
întruchipată. O umbră de îndoială asupra purtării mele va pune 
capăt acestei căsătorii. 

— Şi Irene Adler? 

— Ameninţă să le trimită fotografia. Şi o va face. Ştiu că o va 
face. Nu o cunoaşteţi, dar are o inimă de piatră. Este o femeie 
cu cel mai frumos chip din lume, însă are mintea celui mai decis 
bărbat. Ca să nu mă căsătoresc cu o altă femeie, ar merge 
oricât de departe. 

— Sunteţi sigur că nu a trimis-o încă? 

— Sunt sigur. 

— Cum aşa? 

— A spus că o va trimite în ziua în care va fi anunţată 
logodna. Ceea ce se va întâmpla lunea viitoare. 


— Ah, în cazul acesta, mai avem încă trei zile, a spus Holmes 
căscând. Este un noroc, căci am doar una sau două chestiuni 
importante de care trebuie să mă mai ocup. Maiestatea voastră 
va rămâne la Londra deocamdată, nu-i aşa? 

— Cu siguranţă. Mă veţi găsi la Langham, sub numele de 
contele Von Kramm. 

— Vă voi trimite acolo o notă prin care vă voi anunţa 
progresele în acest caz. 

— Vă rog, chiar. Aştept cu nerăbdare. 

— Şi în privinţa banilor? 

— Aveţi la dispoziţie un cec în alb. 

— Chiar aşa? 

— Credeţi-mă pe cuvânt, aş renunţa la una dintre provinciile 
regatului meu ca să obţin această fotografie. 

— Cum procedăm cu cheltuielile? 

Regele a scos de sub pelerină o geantă grea de piele de 
căprioară, depunând-o pe masă. 

— Aici sunt trei sute de lire sterline în monede de aur şi şapte 
sute în bancnote, a spus. 

Pe una din filele din carnetul său, Holmes a completat o 
chitanţă şi i-a dat-o. 

— Şi adresa domnişoarei? a întrebat el. 

— Este reşedinţa Briony, bulevardul Serpentine, St. John's 
Wood. 

Holmes a notat-o. 

— Încă o întrebare, a spus el. Fotografia avea un format 
mare? 

— Da. 

— Atunci, noapte bună, Maiestate, şi trag speranţa că în 
curând vom avea veşti bune. Şi noapte bună, Watson, a 
adăugat, în timp ce roţile caleştii regale se auzeau 
îndepărtându-se. Dacă vei fi atât de amabil să treci pe aici 
mâine după-amiază, pe la ora trei, mi-ar plăcea să discutăm 
acest caz împreună. 


lI. 
La ora trei fix, am ajuns în strada Baker, însă Holmes nu se 


întorsese încă. Menajera m-a informat că plecase de acasă pe la 
ora opt dimineaţa. M-am aşezat lângă foc, hotărât să-l aştept, 


oricât ar fi durat. Eram foarte curios să aflu cum decurgea 
ancheta în acest caz, care, deşi nu era atât de sumbru şi straniu 
precum cele două crime rezolvate anterior, avea un aer aparte, 
amplificat de starea exaltată a clientului lui Holmes. 

Într-adevăr, pe lângă natura investigaţiei ce îl aştepta pe 
prietenul meu, felul său magistral de a înţelege situaţiile şi 
raţionamentul său incisiv mă fascinau, stimulându-mă să-i 
studiez sistemul de lucru şi să-i urmăresc metodele subtile şi 
rapide prin care descifra cele mai încurcate mistere. Eram atât 
de obişnuit cu succesul său invariabil, încât posibilitatea 
eşecului îmi ieşise cu totul din minte. 

Se făcuse aproape ora patru când uşa s-a deschis şi în 
cameră a intrat un bărbat cu aspect de beţiv, bolnăvicios, cu 
favoriţi, roşu la faţă şi îmbrăcat ponosit. Obişnuit cu tehnicile 
uimitoare de deghizare ale prietenului meu, a trebuit să verific 
de trei ori până să fiu sigur că era chiar el. M-a salutat cu o 
înclinare scurtă din cap şi a dispărut în dormitor, de unde a 
revenit peste cinci minute îmbrăcat cu un costum de stofă 
respectabil, asemenea lui însuşi. Şi-a vârât mâinile în buzunare 
şi întinzându-şi picioarele până în apropierea focului din 
şemineu, s-a pus pe un râs sănătos vreme de câteva minute. 

— Ei bine, într-adevăr! a strigat, apoi s-a înecat şi a început 
din nou să râdă, până când s-a văzut obligat să se întindă pe 
scaun, vlăguit şi neajutorat. 

— Ce este? 

— E mult prea nostim. Sunt sigur că nu ai putea ghici 
niciodată cum mi-am petrecut dimineaţa şi ce am făcut până la 
urmă. 

— Nu-mi pot imagina. Presupun că ai supravegheat 
obiceiurile, sau poate casa domnişoarei lrene Adler. 

— Exact, însă urmarea este destul de neobişnuită. Totuşi, îţi 
voi povesti. Am plecat de acasă azi-dimineaţă, puţin după opt, 
deghizat într-un grăjdar fără chef de muncă. Grăjdarii se ajută şi 
se înţeleg minunat între ei. Fii unul dintre ei şi vei afla tot ce e 
de aflat. Am ajuns destul de repede la reşedinţa Briony. Este o 
bijuterie de vilă cu două etaje, construită chiar la drum, având o 
grădină în spate. Uşa închisă cu o yală. O cameră mare de zi pe 
partea dreaptă, bine mobilată, cu ferestre până aproape de 
podea, cu acele stranii încuietori englezeşti pe care şi un copil le 
poate deschide. 


Dincolo de ele nu era nimic demn de menţionat, cu excepţia 
faptului că la pasajul de trecere se putea ajunge de pe 
acoperişul depozitului. Am înconjurat casa şi am examinat-o 
îndeaproape, fără să observ însă nimic interesant. 

Am trecut apoi pe stradă şi am descoperit, după cum mă 
aşteptam, mai multe grajduri înşirate până la zidul dinspre 
grădină. l-am ajutat pe grăjdari să-şi ţesale caii, primind în 
schimb două pence, un pahar de băutură plin pe jumătate, două 
porţii de tutun şi toate informaţiile de care am avut nevoie 
despre domnişoara Adler, ca să nu mai vorbesc despre ceilalţi 
locuitori ai cartierului, de care nu eram deloc interesat, dar ale 
căror biografii am fost obligat să le ascult. 

— Şi despre Irene Adler? am întrebat. 

— Ah, ea le-a sucit minţile tuturor bărbaţilor din zonă. Este 
cea mai drăgălaşă creatură de pe Pământ. Trăieşte retrasă, 
cântă în concerte, pleacă în fiecare zi la ora cinci şi revine la 
şapte fix, la cină. Rareori pleacă la alte ore, cu excepţia zilelor 
când are concert. 

Are un singur vizitator, un bărbat, unul şi bun. Este brunet, 
arătos şi elegant, trece pe la ea zilnic, uneori de două ori pe zi. 
Este un anume domn Godfrey Norton, de la Şcoala de 
Avocatură. Acestea sunt avantajele de a avea un birjar pe post 
de confident. De acolo, din bulevardul Serpentine, l-au dus 
acasă de nenumărate ori şi ştiu totul despre el. După ce am 
ascultat tot ce au avut de spus, m-am plimbat din nou prin 
împrejurimile reşedinţei Briony, meditând la planul meu. 

Acest Godfrey Norton este, evident, un element important al 
cazului nostru. Este avocat. Asta pare de rău augur. Care este 
relaţia dintre ei şi de ce o vizitează atât de des? li este clientă, 
prietenă sau amantă? Dacă este valabilă prima variantă, 
probabil că fotografia a ajuns în posesia lui. Dacă este ultima, e 
puţin probabil. De acest amănunt depinde dacă îmi voi continua 
munca la reşedinţa Briony sau îmi voi îndrepta atenţia asupra 
biroului acestui domn de la Şcoala de Avocatură. Era un 
amănunt important, care mi-a lărgit aria investigaţiei. Mă tem 
că te plictisesc cu aceste detalii, dar trebuie să afli cu ce situaţii 
mă confrunt, ca să poţi înţelege situaţia. 

— Te urmăresc cu atenţie, i-am răspuns. 

— Tocmai cugetam la această problemă, când la reşedinţa 
Briony a sosit o birjă, din care a coborât un domn. Era un bărbat 


extrem de prezentabil - păr negru, nas acvilin şi cu mustață... 
evident, bărbatul despre care auzisem atâtea mai devreme. 
Părea că se grăbeşte, a strigat la birjar să-l aştepte, apoi a 
trecut de menajera care i-a deschis uşa cu aerul unui bărbat 
care se simte ca acasă. 

A rămas în casă circa o jumătate de oră, iar eu l-am putut 
zări pe fereastra camerei de zi cum se plimba agitat, vorbind cu 
aprindere şi gesticulând. Pe ea nu am văzut-o deloc. Apoi, 
bărbatul a ieşit, părând şi mai nervos ca înainte. Pe când se urca 
în birjă, a scos din buzunar un ceas de aur şi l-a privit cu o mină 
serioasă. „Mergi ca vântul - i-a strigat birjarului -, mai întâi la 
Gross & Hankey, pe strada Regent, apoi la biserica St. Monica 
de pe şoseaua Edgeware. Ai de la mine o jumătate de guinee 
dacă ajungi în douăzeci de minute!“ 

Au plecat, şi tocmai mă întrebam dacă ar trebui să-i 
urmăresc, când pe drum a apărut un landou luxos, al cărui 
vizitiu avea haina pe jumătate descheiată şi cravata desfăcută, 
în timp ce harnaşamentele atelajului atârnau neglijent. Nu a tras 
la intrare până când ea nu şi-a făcut apariţia în pragul uşii. Am 
zărit-o doar pentru câteva clipe, însă pot spune că este o femeie 
încântătoare, cu un chip pentru care orice bărbat şi-ar da viaţa. 

„Biserica St. Monica, John - a strigat -, şi primeşti jumătate 
de sovereign! dacă ajungi în douăzeci de minute.“ 

Era o ocazie prea bună ca să o pierd, Watson. Tocmai mă 
gândeam dacă să rămân pe loc sau dacă să pornesc în 
urmărirea landoului, când o birjă a trecut pe stradă. Birjarul 
părea să practice un tarif dublu decât în mod normal, însă am 
urcat înainte să apuce să spună ceva. „Biserica St. Monica - i- 
am zis -, şi primeşti jumătate de sovereign dacă ajungi în 
douăzeci de minute.“ Era douăsprezece fără douăzeci şi cinci, şi 
era destul de limpede ce va urma. 

Birja mea a mers foarte repede. Nu cred că am circulat 
vreodată cu o viteză mai mare, dar cu toate acestea ceilalţi 
ajunseseră înaintea noastră. Prima birjă şi landoul, cu caii 
înfierbântaţi, se aflau în faţa intrării când am ajuns. Am plătit şi 
m-am grăbit să intru în biserică. Nu era nici ţipenie, cu excepţia 
celor doi pe care îi urmărisem şi a unui preot cu anteriu, care 
părea să-i dojenească. Toţi trei stăteau în faţa altarului. Am 


1 Monedă britanică de aur în valoare de 20 de şilingi (n. tr.). 


mers pe un culoar lateral, ca orice alt trecător care intră să se 
reculeagă într-o biserică. 

Deodată, spre surprinderea mea, cei trei s-au întors spre 
mine, iar Godfrey Norton s-a năpustit în fugă către mine. 

„Slavă Domnului, a strigat. Ai picat la ţanc. Vino! Vino!“ 

— Şi ce a urmat? am întrebat. 

— „Vino, omule, vino, doar trei minute, altminteri nu va fi 
legal“, a mai spus el. Am fost pur şi simplu târât spre altar şi, 
înainte să îmi dau seama ce se întâmplă, m-am trezit mormăind 
răspunsuri care îmi erau şoptite la ureche, depunând mărturie 
despre lucruri în privinţa cărora nu ştiam nimic şi, cu alte 
cuvinte, asistând la legalizarea căsătoriei lui lrene Adler, 
celibatară, cu Godfrey Norton, burlac. Totul s-a terminat foarte 
repede, după care am fost înconjurat de cei trei; domnul îmi 
mulțumea dintr-o parte, doamna din cealaltă, în timp ce preotul 
s-a plasat drept în faţa mea. A fost cea mai absurdă postură în 
care m-am aflat vreodată în viaţa mea, şi amintindu-mi acum 
întreaga tărăşenie, nu m-am putut abţine să râd în hohote. Se 
pare că s-a ivit o problemă din cauza căreia preotul a refuzat 
categoric să oficieze căsătoria fără un martor, iar apariţia mea 
norocoasă i-a scutit pe însurăţei de situaţia stânjenitoare de ieşi 
în stradă în căutarea unui cavaler de onoare. Mireasa mi-a dat 
un sovereign, pe care intenţionez să-l port agăţat de lanţul de la 
ceas, în amintirea acestui moment. 

— Ce turnură neaşteptată au luat lucrurile, am spus eu. Şi ce 
s-a mai întâmplat pe urmă? 

— Ei bine, mi-am simţit planurile serios primejduite. Se părea 
că proaspătul cuplu urma să plece imediat, aşa că trebuia să iau 
repede măsuri. În faţa bisericii s-au despărţit, el întorcându-se la 
Şcoala de Avocatură, iar ea, acasă. „Ne vedem în parc, la cinci, 
ca de obicei“, a spus ea înainte de a pleca. Mai mult nu am 
auzit. Au plecat în direcţii diferite, iar eu am plecat să mă ocup 
de propriile aranjamente. 

— Şi anume? 

— Friptură rece de vită şi un pahar de bere, a răspuns, 
sunând din clopoțel. Am fost prea ocupat ca să mă gândesc la 
mâncare, iar diseară şi voi fi şi mai prins cu treburi. Apropo, 
doctore, am nevoie de ajutorul tău. 

— Cu plăcere. 

— Nu te deranjează să încalci legea? 


— Deloc. 

— Nici să fii în pericol de a fi arestat? 

— Nu, dacă la mijloc este o cauză dreaptă. 

— Ah, cauza este una excelentă! 

— Atunci, sunt omul tău. 

— Eram sigur că mă pot baza pe tine. 

— Dar care ţi-e dorinţa? 

— După ce domnişoara Turner va aduce tava, îţi voi explica. 
Acum - a spus el, întorcându-se înfometat către mâncarea 
simplă adusă de menajeră -, trebuie să vorbim în timp ce 
mănânc, căci nu am prea mult timp la dispoziţie. S-a făcut 
aproape ora cinci. Peste numai două ore trebuie să fim la locul 
acţiunii. Domnişoara lrene - sau mai degrabă doamna - se 
întoarce acasă la ora şapte. Trebuie să ajungem la reşedinţa 
Briony şi să ne întâlnim cu ea. 

— Şi pe urmă? 

— O laşi în seama mea. Am aranjat deja totul. Este un singur 
lucru asupra căruia trebuie să insist. Nu trebuie să intervii, orice 
s-ar întâmpla. Înţelegi? 

— Voi sta deoparte. 

— Nu faci nimic, orice ar fi. Probabil că se vor întâmpla mici 
neplăceri. Să nu te amesteci. Voi face în aşa fel încât să fiu 
invitat în casă. După patru sau cinci minute, se va deschide 
fereastra de la camera de zi. Va trebui să stai lângă acea 
fereastră deschisă. 

— Da. 

— Mă vei urmări, căci voi sta în aşa fel încât să mă vezi. 

— Da. 

— lar când voi ridica mâna - uite, aşa -, vei arunca în cameră 
ce îţi voi da eu să arunci, şi în acelaşi timp vei striga că a 
izbucnit un incendiu. Mă urmăreşti? 

— Pe de-a-ntregul. 

— Nu-i nimic ieşit din comun, a spus el, scoțând din buzunar 
un obiect de forma unui trabuc. Este o fumigenă, cu câte un 
capac la ambele extremităţi, în aşa fel încât să se aprindă 
singură. Asta este sarcina ta. Când vei da alarma de incendiu, 
se va crea agitaţie, amplificată de numărul mare de oameni 
care-şi vor face apariţia. Atunci, te vei putea strecura către 
capătul străzii, iar eu te voi ajunge din urmă zece minute mai 
târziu. Sper că m-am făcut înţeles. 


— Voi sta deoparte, voi veni lângă fereastră, te voi urmări şi 
la semnalul tău voi arunca acest obiect, apoi voi da alarma de 
incendiu şi te voi aştepta la capătul străzii. 

— Exact. 

— Te poţi bizui pe mine. 

— Excelent. Cred că a venit momentul să mă pregătesc 
pentru noul meu rol. 

A dispărut în dormitor şi s-a întors peste câteva minute 
costumat ca un preot amabil şi nătâng, nonconformist. Pălăria 
neagră cu boruri largi, pantalonii lăbărţaţi, cravata albă, 
zâmbetul înduioşător şi expresia de curiozitate prietenească şi 
binevoitoare de pe chip erau atât de sugestive, încât doar 
domnul John Hare le-ar fi putut egala. Holmes nu-şi schimbase 
doar costumul. Mimica, felul de a se purta, chiar şi sufletul 
păreau să i se schimbe în funcţie de rolul pe care îl juca. Scena 
a pierdut un actor bun, la fel cum ştiinţa a pierdut un mare 
gânditor, atunci când Holmes s-a hotărât să se specializeze în 
investigarea crimelor. 

Era ora şase şi un sfert când am plecat din strada Baker şi 
mai aveam încă zece minute la dispoziţie atunci când am ajuns 
pe bulevardul Serpentine. Se înserase, iar felinarele tocmai se 
aprindeau în timp ce ne plimbam prin faţa reşedinţei Briony, 
aşteptând sosirea locatarului. Casa era întocmai cum mi-o 
imaginasem din descrierea succintă a lui Sherlock Holmes, însă 
zona părea mai puţin retrasă decât mă aşteptam. Dimpotrivă, 
pentru o stradă micuță dintr-un cartier tăcut, era foarte 
animată. Am zărit un grup de oameni îmbrăcaţi ponosit care 
fumau şi râdeau într-un ungher, un tocilar cu roata sa, doi ofiţeri 
care flirtau cu o dădacă şi câţiva tineri bine îmbrăcaţi care se 
plimbau cu trabucul în gură. 

— Vezi tu - a spus Holmes în timp ce ne plimbam încoace şi 
încolo prin faţa casei -, această căsătorie simplifică lucrurile. 
Dintr-odată, fotografia a devenit o armă cu două tăişuri. Sunt 
şanse mari ca femeia să vream s-o ferească de ochii domnului 
Godfrey Norton, la fel cum clientul nostru nu doreşte să fie 
văzută de prinţesă. Acum, întrebarea este: unde dăm de 
fotografie? 

— Într-adevăr, unde? 

— Este puţin probabil să o poarte cu ea. Are format mare şi 
nu poate fi ascunsă în veşmintele unei femei. Ştie că regele are 


puterea să-i întindă o cursă şi s-o percheziţioneze. Au făcut deja 
două asemenea încercări. De unde deducem, nu-i aşa, că nu o 
ţine asupra sa. 

— Atunci, unde? 

— La bancherul sau la avocatul ei. Ambele posibilităţi sunt 
viabile. Însă nu înclin către niciuna dintre ele. Femeile sunt 
secretoase din fire şi le place să păstreze propriile secrete doar 
pentru ele. De ce ar încredința fotografia altei persoane? Ea 
poate fi foarte bine propriul său paznic, în vreme ce un om de 
afaceri ar putea-o folosi pentru a-şi crea, direct sau nu, 
influenţă. În plus, să nu uităm că s-a hotărât să se folosească de 
fotografie foarte repede, în doar câteva zile. Ar trebui, aşadar, s- 
o aibă la îndemână. Trebuie să fie în casă. 

— Bine, dar i-au spart-o de două ori. 

— Ei na! N-au ştiut unde să caute. 

— Şi tu unde o vei căuta? 

— Nu o voi căuta. 

— Atunci, cum vei proceda? 

— O voi face pe ea să-mi arate. 

— Va refuza. 

— Nu va putea face una ca asta. Dar aud uruitul roţilor. Este 
trăsura ei. Acum, urmează-mi instrucţiunile pas cu pas. 

În clipa următoare, de după un cot al bulevardului s-a zărit 
licărul luminilor laterale ale unei trăsuri. Era un cupeu micuţ, 
care a tras chiar în faţa reşedinţei Briony. In timp ce oprea, unul 
dintre derbedeii strânşi în ungherul întunecos al străzii s-a 
repezit să deschidă uşa în speranţa că vă primi un bănuţ, însă a 
fost îmbrâncit de un altul, care se repezise spre trăsură cu 
aceeaşi intenţie. A izbucnit o ceartă aprigă, care a fost 
intensificată de apariţia a doi ofiţeri, care i-au luat partea unuia 
dintre cei doi pierde-vară, şi de tocilar, la fel de pornit să-i ia 
apărarea celuilalt. Au început să se îmbrâncească şi, o clipă mai 
târziu, doamna, care coborâse din trăsură, s-a regăsit în mijlocul 
unei cete de oameni furioşi ce se luptau, lovindu-se sălbatic cu 
pumnii şi bastoanele. Holmes s-a amestecat în mulţime ca să o 
protejeze pe femeie, însă nici n-a ajuns bine lângă ea, că a scos 
un strigăt şi a căzut la pământ, cu sângele şiroindu-i pe faţă. In 
clipa aceea, ofiţerii au făcut stânga-mprejur, îndepărtându-se 
spre unul din capetele bulevardului, iar cei doi pierde-vară au 
luat-o în cealaltă parte; între timp, câţiva trecători ceva mai bine 


îmbrăcaţi, care priviseră încăierarea fără să se amestece, s-au 
repezit să o ajute pe doamnă şi să-i dea primele îngrijiri 
rănitului. Irene Adler, după cum încă o numesc, urcase în grabă 
scările, oprindu-se în faţa uşii de la intrare, cu silueta sa superbă 
conturată de luminile din antreu. 

— Este rănit, sărmanul domn? a întrebat, întorcându-se către 
cei de pe stradă. 

— E mort, au strigat câteva voci. g 

— Nu, nu, este viu! a strigat un altul. Insă cu siguranță va 
muri dacă nu este dus la spital. 

— E un bărbat curajos, a intervenit o femeie. Tâlharii ar fi 
furat geanta şi ceasul doamnei dacă n-ar fi fost el. Era o bandă 
de hoti, şi încă una dură. Ah, iată că respiră. 

— Nu-l putem lăsa să zacă în stradă. Ne permiteţi să-l ducem 
înăuntru, coniţă? 

— Bineînţeles. Să-l ducem în camera de zi. Am acolo o 
canapea confortabilă. Pe aici, vă rog! 

Încet, cu pas solemn, Holmes a fost purtat pe braţe în 
reşedinţa Briony şi întins pe canapeaua din camera principală, în 
timp ce eu urmăream scena de la postul meu de lângă 
fereastră. Lămpile fuseseră aprinse, însă jaluzelele nu fuseseră 
trase, aşa că îl puteam vedea zăcând pe canapea. Nu ştiu să 
spun dacă în acel moment a fost cuprins de remuşcare pentru 
rolul pe care îl juca, dar ştiu că niciodată în viaţa mea nu m-am 
simţit mai ruşinat de mine însumi ca atunci când am văzut cu 
câtă graţie şi bunătate îl trata pe rănit frumoasa creatură 
împotriva căreia complotam. Şi totuşi, ar fi fost cea mai cumplită 
trădare faţă de Holmes să mă retrag atunci din misiunea pe care 
mi-o încredinţase. Mi-am împietrit inima şi am scos fumigena de 
sub manta. În definitiv, m-am gândit, nu exista pericolul s-o 
rănim. Pur şi simplu o împiedicam pe ea să rănească pe cineva. 

Deodată, Holmes s-a ridicat de pe canapea şi l-am văzut 
gesticulând asemenea cuiva care simte nevoia de aer proaspăt. 
O menajeră s-a grăbit să deschidă fereastra. In clipa aceea, l-am 
văzut ridicându-şi mâna şi, la semnalul său, am aruncat 
fumigena în cameră, strigând: „Foc!“ N-am apucat să termin 
bine, că întreaga masă de spectatori, bine sau prost îmbrăcaţi - 
gentlemani, grăjdari şi servitoare - mi s-a alăturat, strigând cu 
toţii într-un glas: „Foc!“ Nori groşi de fum se rotit prin cameră, 
năvălind apoi afară, pe fereastră. Am apucat să mai văd în 


treacăt siluetele oamenilor care se agitau de colo-colo, şi să-l 
aud pe Holmes, care-i asigura că fusese o alarmă falsă. M-am 
strecurat prin mulţimea care continua să strige, croindu-mi 
drum spre capătul străzii; zece minute mai târziu, prietenul meu 
m-a apucat de braţ şi am plecat din acel loc. 

A mers grăbit şi fără să scoată o vorbă vreme de câteva 
minute, până când am intrat pe una dintre străduţele liniştite 
care ne-a scos apoi la şoseaua Edgeware. 

— Te-ai descurcat bine, doctore, mi-a spus. Nu putea ieşi mai 
bine de atât. 

— Ai fotografia? 

— Ştiu unde este. 

— Şi cum ai aflat? 

— Ea mi-a arătat, aşa cum ţi-am spus că va face. 

— Nu prea înţeleg. 

— Nu doresc să fac un mister din atâta lucru, a râs el. A fost 
foarte simplu. Ai observat, desigur, că toţi cei de pe stradă mi- 
au fost complici. Cu toţii au fost implicaţi în întâmplarea din 
această seară. 

— Am ghicit asta. 

— Când a izbucnit cearta, aveam puţină vopsea udă în 
palmă. M-am repezit în faţă, am căzut, mi-am frecat palma de 
obraz şi am devenit brusc un personaj demn de milă. E un truc 
vechi. 

— Şi de asta mi-am dat seama. 

— Apoi m-au dus înăuntru. S-a simţit obligată să mă 
primească. Ce altceva ar fi putut face? M-a dus în camera sa de 
zi, exact camera în care bănuiam că se află ce căutăm noi. S-a 
postat între camera de zi şi dormitor, iar eu eram hotărât să văd 
în care dintre cele două odăi păstra fotografia. M-au aşezat pe o 
canapea, iar eu am mimat că am nevoie de aer; au fost obligaţi 
să deschidă fereastra şi atunci ai avut ocazia să intervii. 

— Şi cu ce te-a ajutat asta? 

— A fost extrem de important. Când o femeie crede că îi ia 
foc casa, se repede din instinct să salveze lucrul cel mai de preţ. 
Este un impuls de nestăvilit, şi nu o dată am profitat de el. Mi-a 
fost de folos în cazul Darlington - scandalul legat de o sub- 
stituire - şi, de asemenea, în afacerea Arnsworth. O femeie 
căsătorită se repede să-şi salveze copilul; una necăsătorită, 
cutia cu bijuterii. Acum, îmi era limpede că doamna noastră nu 


avea nimic mai preţios în casă decât fotografia căutată de noi. 
Aşa că s-a grăbit s-o salveze. 

Alarma de foc a fost dată admirabil. Fumul şi strigătele ar fi 
fost suficiente să zdruncine chiar şi o persoană cu nervi de oţel. 
Ea a reacţionat exact cum mă aşteptam. Fotografia se află într-o 
nişă din spatele unui panou glisant, chiar deasupra mânerului 
clopoţelului. A ajuns acolo într-o clipită şi am putut arunca o 
privire rapidă când a descoperit pe jumătate ascunzătoarea. 
Când am strigat că era o alarmă falsă, a acoperit-o la loc, a 
privit fumigena, a ieşit în grabă din cameră şi nu am mai apucat 
s-o văd. M-am ridicat şi, scuzându-mă, am părăsit casa. Am fost 
tentat să iau fotografia imediat, însă cum vizitiul intrase în 
cameră şi mă privea acum cu atenţie, am găsit de cuviinţă că e 
mai bine să aştept. O acţiune pripită ar fi putut strica totul. 

— Şi acum? am întrebat. 

— Căutarea noastră a ajuns la final. Voi merge acolo cu 
regele, dar, dacă doreşti, poţi veni cu noi. Vom fi conduşi în 
camera de zi să o aşteptăm pe doamna, dar este posibil ca 
atunci când va sosi să nu ne găsească nici pe noi, nici fotografia. 
Maiestatea sa va fi peste măsură de mulţumit să o ţină din nou 
în mână. 

— Şi când veţi merge acolo? 

— La ora opt dimineaţa. Ea nu se va fi trezit, astfel că vom 
avea cale liberă. In plus, trebuie să acţionăm cât mai repede, căci 
această căsătorie ar putea însemna o schimbare totală în viaţa şi 
în obiceiurile sale. Trebuie să-i telegrafiez fără întârziere regelui. 

Am ajuns în strada Baker şi ne-am oprit în faţa intrării. 
Prietenul meu se scotocea prin buzunare după chei, când am 
auzit vocea unui trecător spunând: 

— Noapte bună, domnule Sherlock Holmes. 

In acel moment, se aflau câţiva oameni pe trotuar, însă 
salutul părea să vină dintr-o birjă care trecuse în viteză. 

— Am mai auzit vocea asta, a spus Holmes, privind de-a 
lungul străzii slab luminate. Mă întreb cine naiba ar fi putut fi. 


II. 
În noaptea aceea am dormit în locuinţa din strada Baker; 


dimineaţa, în timp ce serveam micul dejun, cu cafea şi pâine 
prăjită, regele Boemiei s-a năpustit în încăpere. 


— Chiar ai luat-o! a strigat, prinzându-l pe Sherlock Holmes 
pe după umeri şi privindu-l nerăbdător drept în ochi. 

— Încă nu. 

— Dar ai speranţe? 

— Am speranţe. 

— Atunci, vino. Sunt nerăbdător să mergem. 

— Trebuie să comandăm o trăsură. 

— Nu, cupeul meu ne aşteaptă. 

— În cazul acesta, problema se simplifică. 

Am coborât şi am pornit din nou spre reşedinţa Briony. 

— Irene Adler s-a căsătorit, a spus Holmes. 

— S-a căsătorit! Când? 

— leri. 

— Cu cine? 

— Cu un avocat englez pe nume Norton. 

— Dar nu-l iubeşte. 

— Eu trag însă nădejde că da. 

— De ce speri una ca asta? 

— Pentru că astfel, Maiestatea voastră ar fi scutită pe de alte 
probleme viitoare. Dacă doamna îşi iubeşte soţul, n-o mai 
iubeşte pe Maiestatea voastră. Dacă nu vă mai iubeşte, nu are 
niciun motiv să mai stea în calea planului Maiestăţii voastre. 

— Este adevărat. Şi totuşi... Ei bine! Mi-aş fi dorit ca trenul ei 
să oprească în gara mea! Ah, ce regină ar fi fost! 

A căzut pe gânduri, iar tăcerea nu a fost întreruptă de nimeni 
până când am ajuns în bulevardul Serpentine. 

Uşa reşedinţei Briony era deschisă, iar pe trepte stătea o 
femeie în vârstă, care părea să ne aştepte. Ne-a aruncat o 
privire sardonică în timp ce coboram din cupeu. 

— Domnul Sherlock Holmes, presupun? a spus ea. 

— Eu sunt domnul Holmes, a răspuns companionul meu, 
privind-o întrebător şi uşor neliniştit. 

— Aha! Doamna mi-a spus că ar fi posibil să vii. A plecat azi- 
dimineaţă împreună cu soţul. Au luat trenul de 5.15 de la 
Charing Cross spre Continent. 

— Poftim? a exclamat Sherlock Holmes, făcând un pas înapoi, 
alb la faţă de mâhnire. Vrei să spui că a plecat din Anglia? 

— Şi nu se va mai întoarce niciodată. 

— Şi documentele? a întrebat regele gâtuit. Ah, totul este 
pierdut! 


— Vom vedea. 

A trecut de servitor şi s-a năpustit spre camera de zi, urmat 
de rege şi de mine. Mobila era răvăşită, rafturile scoase şi 
sertarele deschise, de parcă doamna şi-ar fi strâns lucrurile în 
grabă înainte de a se face nevăzută. Holmes s-a repezit la 
mânerul clopoţelului, a smuls panoul şi, vârând mâna înăuntru, 
a scos o fotografie şi o scrisoare. Fotografia o înfăţişa pe Irene 
Adler, îmbrăcată în rochie de seară, iar scrisoarea era adresată 
„domnului Sherlock Holmes, confidenţial“. Prietenul meu a 
desigilat-o şi am citit-o toţi trei deodată. Era datată la miezul 
nopţii trecute şi spunea astfel: 


„DRAGUL MEU DOMN SHERLOCK HOLMES, 

Te-ai descurcat foarte bine. M-ai înşelat pe deplin. Înainte de 
alarma de incendiu, nu am bănuit absolut nimic. Apoi, când mi- 
am dat seama că m-am dat de gol, am căzut pe gânduri. 
Fusesem avertizată asupra dumitale cu luni în urmă. Mi se spu- 
sese că dacă regele va angaja un detectiv, acela vei fi cu 
siguranţă dumneata. Am făcut rost chiar şi de adresa dumitale. 
Cu toate acestea, iată că ai făcut în aşa fel încât să-ţi dezvălui 
ceea ce nu doream să afli. Insă chiar şi atunci când m-au 
încercat îndoielile în privinţa dumitale, mi-a fost greu să 
gândesc de rău la adresa unui preot bătrân şi blând. Însă, vezi 
dumneata, pe vremuri am fost şi eu actriţă. Costumaţia băr- 
bătească nu reprezintă o necunoscută pentru mine şi profit 
adesea de libertatea de mişcare pe care mi-o oferă. L-am trimis 
pe John, vizitiul, să te supravegheze, iar eu am dat fuga la etaj, 
mi-am pus hainele de drum, cum le spun eu, şi am coborât 
exact în clipa în care te pregăteai să pleci. 

Ei bine, te-am urmărit până în faţa casei, asigurându-mă 
astfel că eram într-adevăr obiectul interesului celebrului domn 
Sherlock Holmes. Apoi, destul de imprudent, ţi-am urat noapte 
bună şi m-am îndreptat spre Şcoala de Avocatură ca să mă 
întâlnesc cu soţul meu. 

Şi eu, şi el am considerat că soluţia cea mai bună ar fi să 
plecăm, având în vedere că suntem urmăriţi de un rival atât de 
puternic; prin urmare, mâine, când vei veni, vei găsi cuibul gol. 
Cât despre fotografie, clientul dumitale să fie pe pace. lubesc şi 
sunt iubită de un om mai bun decât el. Regele poate face ce 
doreşte, fără nicio oprelişte din partea celei faţă de care a greşit 


atât de rău. Mai păstrez fotografia doar ca să mă ştiu în 
siguranţă, ferindu-mă astfel de viitoarele lui acţiuni. Las în 
schimb o fotografie pe care ar putea dori să o aibă. Rămân, 
dragă domnule Sherlock Holmes, 

Cu sinceritate, a dumitale 

IRENE NORTON, născută ADLER.“ 


— Ce femeie... ah, ce femeie! a strigat regele Boemiei după 
ce am citit toţi trei scrisoarea. Te-am avertizat că este foarte 
inteligentă şi hotărâtă, nu-i aşa? Acum înţelegi de ce spun 
întruna că ar fi fost o regină admirabilă? Mare păcat că nu era la 
nivelul meu, nu crezi? 

— Din câte am văzut, doamna pare într-adevăr să fie la un alt 
nivel faţă de Maiestatea voastră, a spus Holmes cu răceală. Imi 
pare rău că nu am fost în stare să rezolv problema aşa cum 
dorea Maiestatea voastră. 

— Dimpotrivă, domnul meu - a strigat regele -, lucrurile s-au 
aranjat cum nu se poate mai bine. Ştiu că promisiunea sa este 
sfântă. Fotografia este acum mai în siguranţă decât dacă i-aş fi 
dat foc. 

— Mă bucur că Maiestatea voastră are această convingere. 

— iți sunt profund îndatorat. Te rog să-mi spui cum te pot 
răsplăti. Acest inel... a spus regele, scoțând de pe deget un inel 
cu smarald şi întinzându-i-l lui Holmes.. 

— Maiestatea voastră are ceva ce eu preţuiesc mai mult, a 
spus Holmes. 

— Nu trebuie decât să spui ce anume. 

— Această fotografie. 

Regele l-a privit uimit. 

— Fotografia lui lrene! a strigat. Bineînţeles că o poţi păstra, 
dacă asta îţi doreşti. 

— Vă mulţumesc, Maiestate. Atunci, nu mai este nimic de 
lămurit în această privinţă. Am onoarea să vă urez o foarte bună 
dimineaţă. 

A făcut o plecăciune, întorcându-se şi îndepărtându-se atât 
de rapid, încât n-a observat mâna pe care regele i-o întinsese. L- 
am însoţit acasă. 

Astfel a luat sfârşit un mare scandal care ameninţa să 
afecteze regatul Boemiei, iar planurile iscusite ale lui Sherlock 
Holmes au fost date peste cap de înţelepciunea unei femei. 


Obişnuia să facă remarci ironice despre isteţimea femeilor, însă 
în ultima vreme nu l-am mai auzit comportându-se astfel. lar 
atunci când vorbeşte despre lrene Adler, ori când se referă la 


fotografia sa, o face întotdeauna cu apelativul onorabil de 
femeie. 


AVENTURA II. 
LIGA ROŞCAŢILOR 


L-am vizitat pe prietenul meu, Sherlock Holmes, într-o zi din 
toamna anului trecut, găsindu-l prins într-o conversaţie cu un 
domn în vârstă, foarte robust, îmbujorat, cu părul de un roşu 
aprins. M-am scuzat pentru deranj şi am dat să mă retrag, însă 
Holmes m-a tras înapoi în cameră şi a închis uşa după mine. 

— Nu puteai să alegi un moment mai potrivit pentru vizită, 
dragul meu Watson, a spus el pe un ton cordial. 

— Mi s-a părut că eşti ocupat. 

— Aşa şi este. Chiar foarte ocupat. 

— Atunci, pot aştepta în camera alăturată. 

— Nici vorbă. Acest domn, domnule Wilson, mi-a fost 
partener şi ajutor în majoritatea cazurilor rezolvate cu succes, şi 
nu mă îndoiesc de faptul că îmi va fi de folos şi în cazul 
dumneavoastră. 

Domnul cel robust s-a ridicat pe jumătate de pe scaun şi a 
salutat cu o înclinare a capului, privind întrebător cu ochii săi 
mici, înconjurați de pungi cu grăsime. 

— la loc pe canapea, a spus Holmes, reaşezându-se în fotoliul 
său şi împreunându-şi vârfurile degetelor, după cum îi era 
obiceiul când medita la un caz. Ştiu, dragul meu Watson, că îmi 
împărtăşeşti dragostea pentru tot ceea ce este bizar şi ieşit din 
tiparele rutinei zilnice. Mi-ai dovedit-o prin entuziasmul de care 
ai dat dovadă când ai consemnat aventurile mele, şi pe care, 
dacă îmi permiţi să îţi spun astfel, le-ai înfrumusețat într-o 
oarecare măsură. 

— Cazurile tale mă interesează foarte mult, am spus eu. 

— Îţi aminteşti ce am spus zilele trecute, chiar înainte de a 
cerceta cazul domnişoarei Mary Sutherland? Că în cazul 
efectelor ciudate şi al combinațiilor extraordinare trebuie să ne 
raportăm la viaţa însăşi, care este mereu superioară oricărui 
efort de imaginaţie. 

— O afirmaţie de care mă îndoiesc. 

— Aşa este, doctore, totuşi trebuie să fii de acord cu mine, 
altminteri voi continua să-ţi aduc argumente până când teoria ta 
va ceda şi îmi vei da dreptate. Acum, domnul Jabez Wilson, aici 
de faţă, a fost atât de bun să mă viziteze în această dimineaţă şi 
să-mi spună o poveste care promite să fie unică, aşa cum nu am 


mai ascultat de multă vreme. Îmi ştii părerea: adesea, cele mai 
ciudate şi unice lucruri nu sunt legate de infracțiunile mari, ci de 
cele mai puţin însemnate, şi câteodată, într-adevăr, acolo unde 
există dubii dacă a fost sau nu comisă o infracţiune evidentă. 
Din câte am auzit, îmi este imposibil să spun dacă în cazul de 
faţă avem de-a face cu o infracţiune sau nu, însă cu siguranţă că 
firul epic este printre cele mai deosebite care mi-a fost dat să le 
aud vreodată. 

V-aş ruga, domnule Wilson, să fiţi atât de bun şi să povestiţi 
totul de la început. Vă cer aceste lucru nu doar pentru că 
prietenul meu, doctorul Watson nu a auzit partea introductivă, 
dar şi pentru că natura particulară a acestei poveşti îmi trezeşte 
dorinţa de a surprinde până şi cel mai mic detaliu. De obicei, 
când disec cursul evenimentelor până la cele mai mici 
amănunte, reuşesc să mă orientez în funcţie de alte mii de 
cazuri similare care îmi vin în minte. Însă în cazul de faţă sunt 
obligat să admit că faptele sunt pur şi simplu unice. 

Clientul corpolent şi-a umflat pieptul cu o atitudine mândră şi 
a scos din buzunarul mantalei un ziar murdar şi şifonat. Şi eu, şi 
Holmes, l-am privit pe bărbat în timp ce trecea cu privirea peste 
coloana cu anunţuri, cu capul aplecat în faţă şi ziarul aşezat pe 
genunchi, încercând să descifrez anumite indicii după hainele 
sau înfăţişarea sa. 

Cu toate acestea, nu am aflat prea multe. Vizitatorul nostru 
părea un comerciant britanic obişnuit, obez, pompos şi molatic. 
Purta o pereche de pantaloni gri cu carouri, lăbărţaţi, o 
redingotă descheiată şi nu prea curată, o vestă cenuşie de care 
atârnau un lanţ greu pentru ceas şi un ornament metalic de 
formă pătrată, găurit la mijloc. Un joben zdrenţuit şi o pelerină 
maronie cu gulerul de catifea mototolit stăteau pe scaunul de 
lângă el. Cu toate acestea, nu era nimic remarcabil la acest om, 
cu excepţia părului său roşu-aprins şi a expresiei de întristare 
profundă şi nemulţumire de pe chipul său. 

Sherlock Holmes a înţeles la ce mă gândeam şi a dat din cap 
zâmbind atunci când mi-a observat privirile întrebătoare. 

— În afară de faptul evident că a petrecut ceva vreme făcând 
muncă manuală, că prizează, că este francmason, că a fost în 
China şi că în ultima perioadă a scris foarte mult, nu pot deduce 
nimic altceva, a rostit el cu voce tare. 


Domnul Jabez Wilson s-a îndreptat în scaun, întorcându-şi 
privirea spre companionul meu, dar rămânând în continuare cu 
degetul arătător pe ziar. 

— Cum, Doamne, iartă-mă, ţi-ai dat seama de toate acestea, 
domnule Holmes? a întrebat. Cum ai ştiut, de exemplu, că am 
făcut o muncă manuală? Este foarte adevărat, căci am început 
ca dulgher. 

— Mâinile dumitale, dragă domnule. Mâna dreaptă este puţin 
mai mare decât stânga. Ai muncit mult cu ea, iar muşchii sunt 
mai dezvoltați. 

— Bine, şi prizatul, şi francmasoneria? 

— Nu-ţi voi insulta inteligenţa spunându-ţi cum mi-am dat 
seama, căci, conform regulilor stricte ale ordinului dumitale, 
porţi un ac de cravată cu simbolul compasului. 

— Ah, desigur, am uitat asta. Dar scrisul? 

— Ce altceva ar putea indica faptul că manşeta dreaptă este 
foarte lucioasă pe o lungime de cinci inci, pe când cea stângă 
este tocită la cot, pentru că l-ai ţinut sprijinit pe masă? 

— Bine, dar China? 

— Peştele pe care ţi l-ai tatuat imediat deasupra încheieturii 
drepte putea fi făcut doar în China. Am studiat arta tatuajului şi 
chiar am scris pe această temă. Acest fel de a colora în roz solzii 
peştilor este caracteristic Chinei. Când, în completare, văd şi o 
monedă chinezească atârnând de lanţul de la ceas, problema 
devine chiar mai simplă. 

Domnul Jabez Wilson a râs din toată inima. 

— Ei bine, nu mi-aş fi închipuit! a spus. M-am gândit la 
început că ai recurs la cine ştie ce vicleşug, dar văd că nu e 
vorba de aşa ceva. 

— Incep să cred, Watson, a spus Holmes, că am greşit dând 
aceste explicaţii. Omne ignotum pro magnifico.? Ştii, reputaţia 
mea, aşa cum este ea, va avea de suferit dacă sunt sincer. 
Spune-mi, nu reuşeşti să găseşti anunţul, domnule Wilson? 

— Ba da, iată-l, a răspuns celălalt, indicând cu degetul său 
roşu şi gros câteva rânduri de la jumătatea coloanei. lată-l. Aşa 
a început totul. Citeşte-l singur, domnule. 

Am luat ziarul din mâna lui şi am citit următoarele: 


2 Tacit, Viaţa lui Agricola: „Tot ce-i necunoscut e socotit minunat“ (n. tr.) 


„CĂTRE LIGA ROŞCAŢILOR: Conform ultimei dorinţe a răposa- 
tului Ezekiah Hopkins, din Lebanon, Pennsylvania, SUA, există 
acum un alt loc vacant care va garanta unui membru al Ligii un 
salariu de patru lire sterline pe săptămână pentru servicii pur 
nominale. Toţi roşcaţii întregi la minte şi la corp, având vârsta 
de peste douăzeci şi unu de ani, se pot califica. Aplicaţi 
personal, luni, la ora unsprezece, la Duncan Ross, la birourile 
Ligii, Pope's Court nr. 7, strada Fleet.“ 


— Ce Dumnezeu înseamnă asta? am izbucnit, după ce am 
citit de două ori neobişnuitul anunţ. 

Holmes a chicotit, chircindu-se în scaun - poziţia sa favorită 
atunci când era bine dispus. 

— Cam ciudat, nu-i aşa? a întrebat. Şi acum, domnule Wilson, 
ia-o de la capăt şi spune-ne despre dumneata, despre afacerile 
pe care le ai şi despre efectul pe care acest anunţ l-a avut 
asupra averii dumitale. Notează, te rog, doctore, ziarul şi data 
apariţiei. 

— Este The Morning Chronicle din 27 aprilie 1890. De acum 
două luni. 

— În regulă. Aşadar, domnule Wilson? 

— Ei bine, după cum vă spuneam, domnule Sherlock Holmes 
- a început Jabez Wilson, tamponându-şi fruntea -, am o mică 
firmă de amanet în Piaţa Coburg, lângă City?. Nu este foarte 
mare, iar în ultimii ani nu a făcut altceva decât să-mi asigure un 
trai decent. Înainte, aveam doi asistenţi, însă acum îmi permit 
doar unul; chiar şi în cazul lui, ar fi trebuit să-mi caut altă slujbă 
ca să-l plătesc, însă el este dispus să lucreze pentru jumătate de 
salariu, ca să înveţe meserie. 

— Care este numele acestui tânăr îndatoritor? a întrebat 
Sherlock Holmes. 

— Numele lui este Vincent Spaulding, şi nu este chiar atât de 
tânăr. Mi-e greu să spun ce vârstă are. Nu mi-aş putea dori un 
asistent mai inteligent, domnule Holmes; mai ales că ştiu foarte 
bine că altundeva ar putea câştiga dublu decât la mine. Însă de 
vreme ce el este mulţumit aşa, de ce să îi dau idei? 

— De ce, într-adevăr? Pari norocos să ai un asemenea 
angajat care lucrează sub preţul pieţei. Nu vezi prea des aşa 


3 Entitate administrativă a Londrei situată în sud-vestul capitalei Marii 
Britanii, la marginea vechii cetăţi medievale (n. tr.). 


ceva la angajaţii din vremea noastră. Mă întreb dacă nu cumva 
asistentul dumitale este la fel de remarcabil ca acest anunţ. 

— Ah, are şi el defectele lui, a spus domnul Wilson. Este un 
împătimit al fotografiei. Petrece vremea făcând poze, când i-ar 
folosi mai mult să-şi dezvolte mintea, apoi se închide în pivniţă 
ca un iepure, să le developeze. Aceasta este meteahna lui, dar 
în ansamblu este un bun angajat. Nu are niciun viciu. 

— Mai lucrează încă pentru dumneata, presupun. 

— Da, domnule. El şi o fată de paisprezece ani, care găteşte 
şi face curăţenie - adică ceea ce mai am şi eu prin casă, căci 
sunt văduv şi nu am familie. Trăim foarte retraşi, domnule, noi 
trei; muncim ca să avem un acoperiş deasupra capului şi să ne 
plătim datoriile, nimic mai mult. Primul lucru care ne-a pus pe 
gânduri a fost acest anunţ. Spaulding a venit în birou acum fix 
opt săptămâni, cu ziarul în mână, şi a spus: 

„Mi-aş fi dorit, domnule Wilson, să fi fost roşcat.“ 

„De ce?“ l-am întrebat. 

„Ei bine - a spus el -, este un post vacant la Liga Roşcaţilor. 
Va aduce o mică avere celui care îl va primi, şi înţeleg că sunt 
mai multe locuri vacante decât oameni, aşa că administratorii 
nu mai ştiu ce să facă cu banii. Dacă părul meu şi-ar schimba 
culoarea, acesta este locul unde aş merge imediat.“ 

„Cum aşa?“, am întrebat. 

Vezi dumneata, domnule Holmes, sunt un om căruia îi place 
să stea acasă, şi cum slujba mea vine la mine în loc să merg eu 
la ea, se întâmplă adesea să nu ies din casă săptămâni la rând. 
Prin urmare, nu prea sunt la curent cu ceea se întâmplă afară şi 
nu prea aflu noutăţile. 

„N-aţi auzit niciodată de Liga Roşcaţilor?“ a întrebat, 
holbându-se mirat la mine. 

„Niciodată.“ 

„Mă mir, căci sunteţi eligibil pentru unul dintre posturile 
disponibile.“ 

„Şi cât se câştigă?“, am întrebat. 

„Ah, aproape două sute pe an, însă munca este uşoară şi nu 
afectează prea mult alte ocupaţii ale angajatului respectiv.“ 

Ei bine, îţi poţi imagina cu uşurinţă că am devenit dintr-odată 
foarte atent, căci de câţiva ani afacerile nu-mi mergeau prea 
bine, iar două sute în plus m-ar fi aranjat de minune. 

„Spune-mi mai multe despre chestia asta“, i-am spus. 


„Ei bine - a zis el, arătându-mi anunţul -, poţi vedea şi singur 
că Liga are un post vacant, iar aici este trecută adresa unde îţi 
poţi depune candidatura. Din câte am aflat, Liga a fost fondată 
de un milionar american, Ezekiah Hopkins, un om deosebit în tot 
ce făcea. El însuşi era roşcat şi avea o simpatie aparte pentru 
toţi roşcaţii; prin urmare, a lăsat prin testament o avere uriaşă 
pe mâinile administratorilor, cu rugămintea de a acţiona în 
interesul oamenilor cu păr roşcat. Din câte am auzit, se plăteşte 
foarte bine şi, ca funcţionar al Ligii, nu ai mai nimic de făcut.“ 

„Şi totuşi - am spus eu -, ar trebui să fie milioane de roşcaţi 
care să concureze pentru acest post.“ 

„Nu atât de mulţi pe cât ai crede, a răspuns. Vezi dumneata, 
pot aplica numai londonezii adulţi. Acest american şi-a început 
în tinereţe ascensiunea la Londra şi a dorit, la rândul lui, să facă 
oraşului un bine. Apoi, am mai auzit că nu are sens să concurezi 
dacă ai părul roşu-deschis, de o nuanţă prea închisă sau oricum 
altcumva decât roşu strălucitor, aprins. Acum, dacă vrei să 
concurezi pentru acest post, domnule Wilson, ar trebui să o faci; 
sau poate că eşti de părere că nu prea merită să baţi drumul 
doar pentru câteva sute de lire sterline.“ 

Acum, după cum vedeţi, domnilor, părul meu are o nuanţă 
foarte plină şi bogată, aşa că mi se părea că, dacă urma să se 
organizeze vreun concurs, aveam la fel de multe şanse ca 
oricine altcineva. Vincent Spaulding părea să fie mai bine 
informat ca mine şi mi-am zis că-mi va fi de folos, aşa că i-am 
poruncit să tragă obloanele şi să mă însoţească. Era foarte 
dornic să-şi ia o zi liberă, aşa că am închis prăvălia şi ne-am 
îndreptat spre adresa indicată în anunţ. 

N-am crezut niciodată să am parte de o asemenea privelişte, 
domnule Holmes. Dinspre nord, sud, est şi vest, fiecare om care 
avea fie şi o palidă nuanţă de roşcat în păr venise în oraş ca să 
răspundă anunţului. 

Strada Fleet era înţesată de bărbaţi roşcaţi, iar Pope's Court 
semăna cu taraba unui vânzător de portocale. N-aş fi crezut că 
sunt atât de mulţi oameni care să vină din întreaga ţară, 
adunându-se laolaltă în urma unui singur anunţ. Erau acolo 
toate nuanțele de roşcat - pai, lămâi, portocaliu, cărămiziu, 
setter irlandez, roşu-închis, argilos; şi totuşi, aşa cum spusese 
Spaulding, nu erau prea mulţi care să aibă această nuanţă roşie 
ca focul. Deznădăjduit de numărul uriaş al celor care se 


puseseră pe aşteptat, am vrut să renunţ, însă Spaulding nici n-a 
vrut să audă. Nu-mi pot da seama cum a făcut, cert este însă că 
a împins şi a tras încolo şi-ncoace până a reuşit să mă treacă 
prin mulţime până pe treptele care duceau la birou. Pe scări, se 
formaseră două şiruri: unul care urca, plin de speranţă, şi altul 
care cobora - refuzaţii; ne-am luptat cât am putut ca să ne 
ţinem rândul şi curând am intrat în birou. 

— Ai avut parte de o experienţă cu adevărat interesantă, a 
remarcat Holmes în clipa în care clientul său s-a oprit din 
povestit, împrospătându-şi memoria cu o doză uriaşă de tutun 
de prizat. Vă rog să continuaţi. 

— În birou nu se afla nimic altceva în afara câtorva scaune de 
lemn şi a unei mese la care stătea un omuleţ dotat cu o claie de 
păr chiar mai roşcat decât al meu. Abia dacă schimba câteva 
cuvinte cu fiecare candidat ajuns în faţa sa, găsind întotdeauna 
câte un pretext ca să-i descalifice. Obţinerea locului vacant nu 
părea, prin urmare, o chestiune prea uşoară. Cu toate acestea, 
când ne-a venit rândul, omuleţul s-a arătat mult mai binevoitor 
cu mine decât cu ceilalţi: a închis uşa după mine, dându-mi de 
înţeles că vom avea o discuţie în particular. 

„Acesta este domnul Jabez Wilson - a spus asistentul meu - 
şi doreşte să ocupe un post liber în Ligă.“ _ 

„Şi se potriveşte admirabil, a răspuns celălalt. Indeplineşte 
toate condiţiile. Nici nu-mi mai aduc aminte când am văzut 
ultima oară pe cineva atât de potrivit.“ A făcut un pas înapoi, şi- 
a înclinat capul pe o parte şi mi-a privit părul până când am 
început să mă ruşinez. Apoi, din senin, a venit către mine, mi-a 
strâns călduros mâna şi m-a felicitat pentru succesul înregistrat. 

„Ar fi nedrept să ezit, a spus el. Mă vei scuza, sunt sigur, 
pentru toate aceste măsuri de precauţie la care, în mod evident, 
sunt obligat să recurg.“ 

Zicând acestea, şi-a vârât amândouă mâinile în părul meu şi 
a început să tragă până când am urlat de durere. 

„Ai lacrimi în ochi, a spus apoi, dându-mi în sfârşit drumul. 
Cred că este totul aşa cum ar trebui să fie. Trebuie însă să să 
fim prevăzători, căci am fost înşelaţi de două ori de indivizi care 
purtau peruci şi o dată de un bărbat cu părul vopsit. Intr-adevăr, 
ţi-aş putea relata nişte poveşti care ţi-ar produce un mare 
dezgust faţă de natura umană.“ S-a arătat la fereastră şi a 
strigat din toate puterile că postul vacant fusese ocupat. Un 


geamăt de dezamăgire s-a făcut auzit din stradă şi tot puhoiul 
acela de bărbaţi roşcaţi s-a răspândit care-ncotro, până când nu 
s-a mai văzut niciunul, cu excepţia mea şi a angajatorului meu. 

„Numele meu, a spus el, este Duncan Ross şi sunt unul dintre 
beneficiarii fondului lăsat de nobilul nostru binefăcător. Eşti 
căsătorit, domnule Wilson? Ai familie?” 

Am răspuns că nu. În clipa următoare, pe chip i-a apărut o 
grimasă de dezamăgire cruntă. 

„Oh, Doamne! a exclamat el pe un ton grav. Aceasta este 
într-adevăr o problemă serioasă! Îmi pare rău să aud aşa ceva. 
Fondul a fost creat, desigur, pentru ajutorarea roşcaţilor, dar şi 
în scopul proliferării lor. Mare păcat că eşti burlac, zău aşa.“ 

M-am îngrijorat, domnule Holmes, căci am crezut că nu voi 
mai primi postul vacant; însă după a meditat câteva clipe, 
omuleţul a spus că-i în regulă. 

„În alte circumstanţe, această obiecţie ar fi fost hotărâtoare - 
a spus el -, însă unui bărbat cu părul atât de roşcat ca al 
dumitale trebuie să-i facem unele concesii. Când vei putea să te 
apuci de lucru?“ 

„Ei bine, situaţia este puţin încurcată, căci eu am deja o 
afacere“, am spus eu. 

„Ah, nu vă faceţi probleme pentru asta, domnule Wilson! a 
intervenit Vincent Spaulding. Voi pot ţine locul fără probleme.“ 

„Care este programul de lucru?“ am întrebat. 

„De la zece la două.“ 

Acum, domnule Holmes, la o firmă de amanet este de lucru 
mai ales seara, şi în special joia şi vinerea, înainte de ziua de 
salariu. Prin urmare, mi-ar fi prins bine să câştig ceva dimineaţa. 
În plus, ştiam că asistentul meu era un om de nădejde şi că se 
va îngriji de tot la prăvălie. 

„Îmi convine foarte mult, am spus eu. Şi plata?“ 

„Este de patru lire sterline pe săptămână.“ 

„Şi ce e de făcut?“ 

„Este pur nominal.“ 

„Ce anume înţelegeţi prin «pur nominal»?“ 

„Ei bine, trebuie să fii tot timpul la birou, sau cel puţin în 
clădire. Dacă pleci, pierzi pentru totdeauna postul. Testamentul 
stipulează foarte clar acest aspect. Nu te încadrezi în cerinţe 
dacă pleci în acest interval.“ 


„Sunt doar patru ore pe zi, nici nu mă gândesc să plec“, am 
răspuns. 

„Nu se admite nicio scuză, a continuat domnul Duncan Ross. 
Nicio boală, treabă urgentă sau altceva. Trebuie să stai aici, 
altminteri pierzi postul.“ 

„Şi ce am de făcut?“ 

„Trebuie să copiezi Enciclopedia Britanica. lată aici primul 
volum. Trebuie să vii cu hârtie, cerneală, stilouri şi sugativă, iar 
noi îţi punem la dispoziţie masa şi scaunul. Poţi începe de 
mâine?“ 

„Cu siguranţă,“ am răspuns. 

„Atunci, la revedere, domnule Jabez Wilson, şi permiteţi-mi 
să vă felicit încă o dată pentru postul important pe care ai fost 
atât de norocos să îl primiţi.“ 

M-a condus către ieşire şi am plecat acasă împreună cu 
asistentul meu: pur şi simplu nu ştiam ce să spun sau să fac, 
într-atât eram de încântat de norocul meu. 

Ei bine, întreaga zi nu m-am putut gândi la altceva, iar până 
seara eram iar deprimat; căci mă autoconvinsesem că această 
afacere nu putea fi decât o farsă sau o înşelătorie, deşi nu 
reuşeam să înţeleg care-i era scopul. Mi se păreau absurde atât 
existenţa unui asemenea testament, cât şi ideea că se pot plăti 
atât de mulţi bani pentru o activitate atât de simplă precum 
transcrierea Enciclopediei Britanice. Vincent Spaulding a făcut 
tot ce i-a stat în putinţă să mă înveselească, însă seara, la 
culcare, eram convins că aveam dreptate. Cu toate acestea, 
dimineaţa am hotărât să verific cum stăteau lucrurile, aşa că am 
cumpărat o călimară de cerneală de un penny şi, înarmat cu un 
condei şi cu şapte coli de hârtie, am pornit spre Pope's Court. 

Spre surprinderea şi încântarea mea, totul era cât se poate 
de bine. Masa era pregătită pentru mine, iar domnul Duncan 
Ross era acolo să se asigure că mă apuc de treabă. M-a pus să 
încep cu litera A, apoi m-a lăsat singur; dar venea din când în 
când să vadă dacă totul era în regulă. La ora două mi-a urat o zi 
bună, m-a felicitat pentru cât scrisesem şi a închis uşa biroului 
după mine. Lucrurile au continuat în acelaşi fel câteva zile la 
rând, domnule Holmes, iar sâmbătă, directorul a venit şi mi-a 
înmânat patru monede de aur pentru o săptămână de muncă. 
La fel s-au petrecut lucrurile şi în a doua săptămână, ca şi în cea 
care a urmat. In fiecare dimineaţă mă prezentam la ora zece şi 


în fiecare după-amiază plecam la ora două. Treptat, domnul 
Duncan Ross a început să vină doar o singură dată dimineaţa, 
pentru ca după un timp să nu mai vină deloc. Cu toate acestea, 
nu îndrăzneam să ies din cameră nici măcar o secundă, căci nu 
ştiam când şi-ar putea face din nou apariţia pe neaşteptate, iar 
postul era atât de bun şi mi se potrivea atât de bine, încât nu 
puteam risca să-l pierd. Opt săptămâni au trecut aşa, timp în 
care am scris despre Abbots şi arcaşi, armuri, arhitectură şi 
Attica, şi speram că, străduindu-mă, aş putea ajunge în scurt 
timp la litera B. Am consumat ceva hârtie şi aproape că 
umplusem un întreg raft cu scrierile mele. Apoi însă, din senin, 
întreaga afacere a ajuns la sfârşit. 

— La sfârşit? 

— Da, domnule. Şi nu mai devreme de această dimineaţă. 
Am mers la serviciu, ca de obicei, la ora zece, însă am găsit uşa 
încuiată; mi-a atras atenţia o notiţă prinsă cu o piuneză chiar pe 
mijlocul uşii. lat-o, o puteţi citi şi singur. 

Ne-a întins un petic de carton alb de mărimea unei foi de 
hârtie. Scria aşa: 


„LIGA ROŞCAŢILOR 
S-A 
DIZOLVAT. 

9 octombrie 1890.“ 


Sherlock Holmes şi cu mine am studiat anunţul concis, apoi 
am privit la figura tristă a bărbatului care ne întinsese biletul: 
latura comică a acestei întâmplări ne-a copleşit într-atât de 
mult, încât am început să râdem în hohote. 

— Nu cred că e nimic de râs, a strigat clientul nostru, 
înroşindu-se la faţă. Dacă nu puteţi face altceva decât să râdeţi 
de mine, plec altundeva. 

— Nu, nu, a strigat Holmes, împingându-l înapoi pe scaunul 
de pe care se ridicase pe jumătate. Nu aş vrea să ratez cazul 
dumitale pentru nimic în lume. Este neobişnuit de revigorant. 
Dar este, dacă îmi permiţi să spun astfel, destul de nostim. Te 
rog să ne spui ce ai făcut când ai găsit această notiţă pe uşă? 

— Am rămas fără grai, domnule. Nu am ştiut ce să fac. Apoi 
am sunat la birourile alăturate, însă nimeni nu părea să ştie 
nimic. Într-un final, am mers la proprietar - un contabil care 


locuieşte la parter - şi l-am rugat să-mi spună ce s-a întâmplat 
cu Liga Roşcaţilor. Mi-a spus că nu a auzit niciodată de aşa ceva. 
Apoi l-am întrebat cine este domnul Duncan Ross. Mi-a răspuns 
că nu cunoaşte pe nimeni cu acest nume. 

„Ei bine - am spus - mă refer la domnul de la numărul 4.“ 

„Cine, roşcatul?“ 

„Da.“ 

„Ah - a făcut celălalt -, numele său este William Morris. Este 
avocat şi a folosit camera mea ca sediu temporar până când 
noua sa reşedinţă a fost gata. S-a mutat ieri.“ 

„Unde îl pot găsi?“ 

„La noul său birou. Mi-a lăsat adresa. Da, Strada King 
Edward, nr. 17, lângă St. Paul.“ 

Am plecat într-acolo, domnule Holmes, însă când am ajuns la 
acea adresă am constatat că acolo funcţiona o fabrică de 
genunchiere, nimeni nu auzise de William Morris sau de Duncan 
Ross. 

— Şi ce ai făcut? a întrebat Holmes. 

— Am mers acasă, în piaţa Saxe-Coburg, şi am cerut sfatul 
asistentului meu. Dar nu m-a putut ajuta în niciun fel. Mi-a spus 
că dacă aştept, voi primi o scrisoare de înştiinţare. Insă nu asta- 
mi doream, domnule Holmes. Nu voiam să pierd un astfel de loc 
fără luptă, aşa că, auzind că sunteţi suficient de bun încât să 
oferiţi un sfat bun unui sărman aflat la nevoie, am venit imediat 
la dumneata. 

— Foarte înţelept din partea dumitale, a spus Holmes. Cazul 
este din cale-afară de neobişnuit şi-l voi analiza cu plăcere. Din 
cele spuse de dumneata, cred că este posibil să apară probleme 
mai grave decât am putea bănui la prima vedere. 

— Grave, şi încă cum! a exclamat domnul Jabez Wilson. La 
urma urmelor, am pierdut patru lire sterline pe săptămână. 

— Deşi eşti direct interesat - a continuat Holmes -, nu cred 
că ai motiv să te plângi de această generoasă ligă. Dimpotrivă, 
din câte înţeleg, eşti mai bogat cu treizeci de lire sterline, ca să 
nu mai vorbim despre cunoştinţele pe care le-ai acumulat 
despre fiecare subiect din enciclopedie care începe cu litera A. 
Nu ai pierdut nimic din cauza lor. 

— Nu, domnule. Dar aş vrea să aflu cine sunt şi care a fost 
scopul acestei glume - dacă a fost o glumă. A fost o farsă destul 


de costisitoare pentru ei, căci au cheltuit treizeci şi două de lire 
sterline. 

— Ne vom strădui să clarificăm aceste lucruri. Pentru început, 
una sau două întrebări, domnule Wilson. Acest asistent al 
dumitale, cel care ţi-a atras atenţia asupra anunţului... De când 
l-ai angajat în firmă? 

— Cam de o lună. 

— Şi cum l-ai găsit? 

— Am dat anunţ la mica publicitate. 

— A fost singurul candidat? 

— Nu, au fost doisprezece. 

— De ce l-aţi ales pe el? 

— Pentru că era la îndemână şi nu cerea mulţi bani. 

— Jumătate de salariu, de fapt. 

— Da. 

— Cum este acest Vincent Spaulding? 

— Nu prea înalt, solid, foarte rapid şi fără păr pe faţă, deşi 
cred că are în jur de treizeci de ani. Are o pată albă pe frunte. 

Holmes s-a ridicat de pe scaun, teribil de agitat. 

— Mă gândeam eu, a spus el. Ai observat dacă are găuri în 
urechi pentru cercei? 

— Da, domnule. Mi-a spus că i le-a făcut un ţigan când era 
tânăr. 

— Hm! a spus Holmes, căzând pe gânduri. Lucrează încă 
pentru dumneata? 

— Da, domnule; tocmai ne-am despărţit. 

— A avut grijă de afacere în absenţa dumitale? 

— Nu mă pot plânge, domnule. Nu-i mare lucru de făcut pe 
acolo dimineaţa. 

— De ajuns, domnule Wilson. Vă voi spune părerea mea 
despre acest subiect într-o zi sau două. Astăzi este sâmbătă, 
sper ca până luni să trag o concluzie. Ei bine, Watson - a spus 
Holmes după ce vizitatorul nostru a plecat -, ce înţelegi din 
asta? 

— Nu înţeleg nimic, am răspuns sincer. Este o afacere 
misterioasă. 

— Ca regulă generală, a spus Holmes, cu cât un lucru pare 
mai straniu la început, cu atât mai puţin misterios se dovedeşte 
a fi în cele din urmă. Lucrurile obişnuite ne pun cu adevărat în 
încurcătură, la fel cum un chip comun este mai dificil de 


identificat decât unul cu trăsături aparte. Va trebui să acţionez 
imediat în acest caz. 

— Ce vei face, prin urmare? am întrebat. 

— Voi fuma, a răspuns el. Este o chestiune de trei pipe, aşa 
că te rog să nu-mi vorbeşti timp de cincizeci de minute. 

S-a cuibărit în scaun, cu genunchii traşi până aproape de 
nasul său de vultur, şi a rămas aşa, cu ochii închişi şi cu pipa 
neagră de lut ieşindu-i în evidenţă asemenea ciocului unei 
păsări ciudate. 

La un moment dat, când, ajuns la concluzia că adormise, mi- 
am îngăduit să aţipesc şi eu, Holmes a sărit brusc de pe scaun: 
cu mina unuia care a luat o decizie importantă, a abandonat 
pipa lângă şemineu. 

— În această după-amiază se cântă Sarasate la St. James's 
Hall, a spus. Ce zici, Watson? Crezi că pacienţii te-ar putea învoi 
pentru câteva ore? 

— N-am nimic de făcut astăzi. Meseria mea nu e niciodată 
foarte solicitantă. 

— Atunci, ia-ţi pălăria şi vino cu mine. Trebuie să ajung mai 
întâi în oraş, iar cu ocazia asta vom lua şi masa. Programul de 
astăzi cuprinde muzică germană, mai pe gustul meu decât cea 
italiană sau franceză. Cea germană este introspectivă, iar eu 
vreau să-mi adun gândurile. Să mergem! 

Am mers până la Aldersgate; după o scurtă plimbare, am 
ajuns în piaţa Saxe-Coburg, scena întâmplării pe care o 
ascultasem dimineaţă. Era un loc strâmt şi sărăcăcios ca vai de 
lume, unde patru şiruri de case de cărămidă, cu două etaje, ce 
dădeau spre o mică curte interioară cu un gazon plin de 
buruieni, luptau din greu cu o atmosferă dezagreabilă, înţesată 
de un abur greu. Pe colţul uneia dintre case, trei bile poleite şi 
un carton maroniu pe care scria JABEZ WILSON cu litere albe, 
marcau locul în care clientul nostru roşcat îşi desfăşura 
afacerea. 

Sherlock Holmes s-a oprit în faţa firmei, privind-o o vreme cu 
capul uşor înclinat şi cu ochii scânteindu-i printre pleoapele 
mijite. Apoi a străbătut agale strada, oprindu-se într-un ungher 
şi privind intens celelalte case. În cele din urmă, s-a întors la cea 
a cămătarului şi a lovit cu putere cu bastonul în pavaj o dată sau 
de două ori, după care s-a dus către uşa de la intrare şi a 


ciocănit în ea. În prag s-a ivit imediat un tânăr arătos, proaspăt 
ras, care l-a invitat înăuntru. 

— Mulţumesc - a declinat Holmes invitaţia -, doream doar să 
vă întreb cum se ajunge de aici în strada Strand. 

— A treia la dreapta, apoi a patra la stânga, a răspuns 
prompt tânărul, închizând apoi uşa. 

— Ce băiat inteligent, a observat Holmes în timp ce ne 
îndepărtam. După părerea mea, este pe locul al patrulea printre 
cei mai isteţi oameni din Londra, şi îndrăznesc să cred că ar 
putea fi chiar pe locul al treilea. Am mai auzit despre el. 

— Evident, am spus, asistentul domnului Wilson are un rol 
important în misterul Ligii Roşcaţilor. Sunt sigur că ai bătut la 
uşă doar ca să-l vezi. 

— Nu pe el. 

— Atunci, ce? 

— Genunchii pantalonilor. 

— Şi ce ai observat? 

— Exact ceea ce mă aşteptam. 

— Şi în pavaj de ce ai ciocănit? 

— Doctore dragă, este un moment prielnic observaţiilor, nu 
discuţiilor. Suntem spioni în ţara duşmanului. Ştim câte ceva 
despre piaţa Saxe-Coburg. Să cercetăm acum şi partea din 
spatele pieţei. 

Drumul pe care am intrat părăsind piaţa Saxe-Coburg 
contrasta cu aceasta precum faţa de verso-ul unui tablou. Era 
una dintre principalele artere care duceau traficul oraşului 
dinspre nord spre vest. Şoseaua era blocată de şuvoiul de 
comercianţi care mergeau încoace şi-ncolo, în timp ce pe 
trotuare mişunau râuri-râuri trecătorii grăbiţi. Privind şirul de 
magazine şi de spaţii impunătoare pentru afaceri, cu greu rea- 
lizam că acestea se învecinau cu piaţa pustie, încremenită pe 
care tocmai o părăsisem. 

— Lasă-mi puţin timp să observ locul, a spus Holmes, 
postându-se într-un colţ şi privind de-a lungul clădirilor. Mi-ar 
plăcea să-mi pot aminti ordinea caselor de aici. E o meteahnă 
de-a mea, să ştiu exact cum arată Londra. Aşadar, aici este 
magazinul lui Mortimer, tutungiul, apoi mica prăvălie cu ziare, 
filiala Coburg a Băncii Suburban, restaurantul vegetarian şi 
depozitul de atelaje McFarlane. lar acum, doctore, am terminat 
treaba, aşa că a venit vremea să ne distrăm. Un sandviş şi o 


ceaşcă de cafea, apoi ne îndreptăm spre tărâmul viorii, acolo 
unde totul este parfum şi delicateţe, şi armonie, şi unde nu 
există clienţi roşcaţi care să ne contrarieze cu enigmele lor. 

Prietenul meu era un muzician entuziast, el însuşi fiind nu 
doar un interpret desăvârşit, ci şi un compozitor merituos. Toată 
după-amiaza a stat în fotoliu, cuprins de o completă fericire, 
dirijând încet cu degetele sale lungi în ritmul muzicii, în timp ce 
faţa sa blândă şi zâmbitore, cu ochii languroşi şi visători, era 
complet diferită de cea a lui Holmes detectivul, Holmes 
neobositul, cel cu mintea ascuţită, agentul criminalist gata de 
muncă - dacă vă puteţi închipui aşa ceva. Personalitatea sa 
deosebită era aşa cum deseori am crezut, rodul naturii sale 
duale, iar precizia sa extremă şi viclenia reprezentau, practic, o 
reacţie împotriva firii sale poetice şi contemplative care îl 
acapara câteodată. Felul lui schimbător de a fi îl putea purta de 
la oboseala extremă la energia debordantă; şi, după cum bine 
ştiam, niciodată nu era mai teribil ca atunci când lenevea zile în 
şir în fotoliul de acasă, printre improvizaţiile şi cărţile sale. După 
care îi venea brusc pofta de „vânătoare“, iar puterea sa genială 
de raţionare se îmbina minunat cu intuiţia, în aşa fel încât cei 
neobişnuiţi cu metodele sale ajung să-l privească cu 
nedumerire, căci este atât de diferit de muritorii de rând. 
Văzându-l în acea după-amiază atât de pătruns de muzică la St. 
James's Hall, am simţit că se apropiau vremuri grele pentru cei 
pe care îi vâna. 

— Probabil că vrei să mergi acasă, doctore, nu-i aşa? a 
remarcat în timp ce ieşeam. 

— Da, ar fi bine. 

— Eu mai am ceva de făcut vreme de câteva ore. Treaba 
asta din piaţa Coburg este cât se poate de serioasă. 

— Cât de serioasă? 

— O crimă are nevoie de contemplare. Am toate motivele să 
cred că am putea ajunge la timp ca să o împiedicăm. Dar astăzi, 
fiind sâmbătă, lucrurile se complică şi mai mult. Am nevoie de 
ajutorul tău la noapte. 

— La ce oră? 

— La zece ar fi bine. 

— Voi fi în strada Baker la ora zece. 

— Foarte bine. Precum spuneam, doctore, s-ar putea să fie 
periculos, aşa că te rog să-ţi iei revolverul. 


Mi-a făcut un semn de salut cu mâna, s-a întors pe călcâie şi, 
o clipă mai târziu, se făcuse nevăzut în mulţime. 

Nu cred că sunt mai greu de cap decât vecinii mei, de 
exemplu, însă întotdeauna am fost complexat de faptul că 
raţionamentul meu nu se ridică la înălţimea celui al lui Sherlock 
Holmes. In cazul de faţă, auzisem şi văzusem exact aceleaşi 
lucruri ca şi el, şi totuşi din cuvintele lui era evident că 
înţelesese limpede nu numai ce se întâmplase, ci şi ceea ce 
urma să se întâmple, în timp ce mie întreaga afacere mi se 
părea confuză şi grotescă. In timp ce mergeam spre locuinţa 
mea din Kensington, am reanalizat lucrurile, începând cu 
povestea extraordinară a copistului roşcat şi sfârşind cu vizita în 
piaţa Saxe-Coburg, şi cu cuvintele pe care Holmes mi le 
adresase la despărţire. 

Care să fi fost, aşadar, rostul acelei expediţii nocturne şi de 
ce trebuia să iau revolverul cu mine? Unde urma să mergem, şi 
ce aveam să facem acolo? Holmes sugerase că acel asistent 
spân al cămătarului era un tip ieşit din comun - un om care ar 
putea face un joc greu de înţeles. Am încercat să pun totul cap 
la cap, dar în cele din urmă am renunţat deznădăjduit, lăsând 
problema deoparte până noaptea, când urma să primesc totuşi 
o explicaţie. 

Era nouă şi un sfert când am plecat de acasă. Am traversat 
parcul, după care din strada Oxford am trecut spre strada 
Baker. Două birje aşteptau la uşă şi, intrând pe coridor, am auzit 
voci la etaj. Când am ajuns în odaia lui Holmes, l-am găsit pe 
camaradul meu purtând o discuţie animată cu doi bărbaţi. Pe 
unul dintre ei l-am recunoscut ca fiind Peter Jones, agentul de 
poliţie, iar celălalt era un bărbat înalt, osos, cu o mină tristă, 
care etala o pălărie foarte lucioasă şi o redingotă de bună 
calitate. 

— Ha! Aşadar, echipa este completă, a spus Holmes, 
încheindu-se la jachetă şi luându-şi bastonul din cuier. Watson, 
pe domnul Jones de la Scotland Yard cred că-l cunoşti, nu-i aşa? 
Dă-mi voie să ţi-l prezint pe domnul Merryweather, care ne va 
însoţi în aventura din această seară. 

— lată că vânăm din nou împreună, doctore, a spus Jones 
dându-şi importanţă. Prietenul acesta al nostru ştie ca nimeni 
altul să organizeze o pândă. Tot ce-şi doreşte este un ogar 
bătrân, care să-l ajute când vine vremea să declanşeze atacul. 


— Trag totuşi speranţă că vânătoarea noastră nu se va 
încheia cu capturarea unei gâşte sălbatice, a spus domnul 
Merryweather, posomorât. 

— Poţi avea deplină încredere în domnul Holmes, a spus 
agentul de poliţie cu mândrie. Are metodele lui, care sunt, dacă 
îmi permite să le numesc astfel, puţin prea teoretice şi 
fantastice, însă are fler de detectiv. Nu exagerez dacă spun că o 
dată sau de două ori - ca de exemplu în cazul crimei din 
afacerea Sholto şi a comorii din Agra - a fost mai aproape de 
adevăr decât poliţia. 

— Oh, dacă aprecierea asta vine din partea dumitale, 
domnule Jones, atunci este în regulă, a spus străinul cu respect. 
Cu toate acestea, mărturisesc că-mi lipseşte jocul de cărţi. Este 
prima seară de sâmbătă, după douăzeci şi şapte de ani, când nu 
am parte de el. 

— Cred că vei realiza - a intervenit Sherlock Holmes - că în 
această seară este la mijloc o miză mai mare decât ai avut parte 
vreodată, iar jocul nostru va fi foarte captivant. In cazul 
dumitale, domnule Merryweather, miza va fi de aproximativ trei- 
zeci de mii de lire sterline; iar în ceea ce te priveşte pe 
dumneata, Jones, miza va fi omul pe care doreşti de mult să puli 
mâna. 

— John Clay, criminalul, hoţul, spărgătorul şi falsificatorul. 
Este tânăr, dar este cel mai bun în profesia sa, şi ţin să-i pun 
cătuşele mai mult decât în cazul oricărui alt criminal din Londra. 
Este un om remarcabil, acest tânăr John Clay. Bunicul său a fost 
duce, iar el a studiat la Eton şi Oxford. Are o minte la fel de 
şireată ca şi degetele sale iscusite şi, deşi am găsit semnele 
lăsate de el de fiecare dată, nu am reuşit niciodată să-i dăm de 
urmă. Este genul de infractor care săptămâna aceasta dă o 
spargere în Scoţia, iar săptămâna viitoare strânge bani ca să 
construiască un orfelinat în Cornwall. Am fost pe urmele lui ani 
de zile, însă n-am reuşit să-l prind până acum. 

— Sper să am plăcerea să ţi-l prezint diseară. Şi eu am avut 
una sau două întâlniri cu John Clay şi sunt de acord cu 
dumneata că este cel mai bun în profesia lui. Acum însă, este 
trecut de ora zece, aşa că ar fi bine să plecăm. Dacă voi doi luaţi 
prima birjă, Watson şi cu mine vă vom urma cu a doua. 

Pe drum, Sherlock Holmes nu a vorbit prea mult, preferând 
să stea relaxat în birjă, fredonând ariile ascultate după-amiază 


la St. James's Hall. Am gonit printr-un labirint nesfârşit de străzi 
luminate cu felinare cu gaz până când, într-un târziu, am ajuns 
pe strada Farrington. 

— Ne apropiem, a remarcat prietenul meu. Amicul nostru, 
Merryweather, este director de bancă, fiind direct interesat de 
caz. M-am gândit c-ar fi bine să-l avem şi pe Jones cu noi. Nue 
băiat rău, deşi în meseria lui este un imbecil notoriu. Are însă o 
calitate: este curajos ca un buldog şi la fel de tenace ca un 
homar căruia-i pică o pradă în cleşti. lată, am ajuns şi suntem 
aşteptaţi. 

Ne aflam pe aceeaşi stradă aglomerată pe unde trecuserăm 
şi dimineaţă. Birjele noastre s-au îndepărtat, iar noi, urmându-l 
pe domnul Merryweather, am străbătut un pasaj îngust şi am 
intrat pe o uşă laterală care ni s-a deschis în faţă. Ne-am trezit 
pe un coridor strâmt, care ducea către o poartă masivă din fier, 
la rândul ei deschisă, de unde am ajuns la câteva trepte de 
piatră, care se terminau la altă poartă ieşită din comun. Domnul 
Merryweather s-a oprit să aprindă un felinar, apoi ne-a condus 
printr-un pasaj întunecat unde persista un miros de pământ şi, 
după ce a deschis o a treia uşă, am ajuns cu toţii într-o pivniţă 
uriaşă, ticsită cu lăzi şi cutii masive. 

— N-aş zice că eşti vulnerabil pe deasupra, i-a spus Holmes 
domnului Merryweather, care ţinea ridicat felinarul, privindu-şi 
interlocutorul. 

— Şi nici pe dedesubt, l-a asigurat acesta, lovind pavajul cu 
bastonul. Doamne, sună a gol! a remarcat el cu surprindere. 

— Mă văd nevoit să te rog să fii mai discret! a spus Holmes 
pe un ton sever. Ne-ai pus deja în pericol expediţia. Eşti bun să 
te aşezi pe una din cutiile de colo şi să nu mai intervii? 

Cu un aer solemn, domnul Merryweather s-a cocoţat pe o 
ladă, afişând o expresie ofensată, în timp ce Holmes s-a aşezat 
în genunchi şi, cu ajutorul felinarului şi a unei lupe, a început să 
examineze fisurile dintre pietrele pardoselii. După doar câteva 
secunde a părut să se fi lămurit asupra situaţiei, căci a sărit în 
picioare, punându-şi ochelarii la loc în buzunar. 

— Avem la dispoziţie cel puţin o oră - a spus el -, căci 
persoanele pe care le aşteptăm nu pot acţiona până când bunul 
cămătar nu se duce la culcare. Apoi însă, nu vor mai pierde 
niciun minut, căci, cu cât îşi termină treaba mai repede, cu atât 
au mai mult timp la dispoziţie ca să dispară. Ne aflăm, doctore - 


după cum sunt convins că ai ghicit -, în subsolul filialei uneia 
dintre principalele bănci londoneze. Domnul Merryweather este 
preşedintele consiliului director şi vă va explica motivele pentru 
care cei mai periculoşi infractori din Londra ar fi interesaţi de 
această pivniţă. 

— Este vorba despre aurul nostru francez, a intervenit 
directorul, vorbind în şoaptă. Am fost avertizaţi că în această 
noapte cineva va încerca să dea o spargere. 

— Aurul vostru francez? 

— Da. Am avut ocazia, acum câteva luni, să ne consolidăm 
fondurile şi am împrumutat în acest scop treizeci de mii de 
napoleoni de la Banca Franţei. S-a dus vestea că nu am avut 
ocazia să despachetăm banii, care să fie păstraţi aici, la subsol. 
Lada pe care stau, de exemplu, conţine două mii de napoleoni 
ambalaţi între folii de plumb. Rezerva noastră de lingouri este 
mult mai mare acum decât suma care se ţine de obicei într-o 
sucursală a unei bănci, iar directorii au avut îndoieli în privinţa 
siguranţei depozitului nostru. 

— Indoieli care s-au dovedit pe deplin justificate, a observat 
Holmes. Acum însă, a venit vremea să punem planul la punct. 
Mă aştept ca într-o oră lucrurile să se clarifice. Între timp, 
domnule Merryweather, mă tem că trebuie să stingem felinarul. 

— Şi să stăm pe întuneric? 

— Din păcate, da. Adusesem cu mine un pachet de cărţi de 
joc, gândindu-mă că, fiind în patru, am putea juca o partidă. 
Observ însă că pregătirile adversarilor noştri au mers atât de 
departe, încât nu putem risca să stăm cu lumina aprinsă. Mai 
întâi de toate, trebuie să ne stabilim locurile. Avem de-a face cu 
persoane foarte îndrăzneţe şi, chiar dacă le vom lua pe 
nepregătite, ar putea să ne rănească dacă nu suntem atenţi. Eu 
mă voi posta în spatele acestei lăzi, iar voi ascundeţi-vă în 
spatele celor de colo. Apoi, când voi pune lumina pe ei, 
înconjuraţi-i imediat. Dacă încep să tragă, Watson, să nu eziţi să 
îi împuşti. 

Mi-am armat revolverul şi l-am pus la îndemână, pe lada în 
spatele căreia mă ascunsesem. Holmes a stins felinarul şi am 
rămas cufundaţi în întuneric - un întuneric cum nu mai 
avusesem parte vreodată. Mirosul metalului încins ajungea până 
la noi, asigurându-ne parcă de faptul că lumina era încă acolo, 
gata să se reaprindă la momentul potrivit. Cu nervii întinşi la 


maximum, atmosfera rece şi umedă de sub bolțile întunecate 
ale pivniţei mi se părea deprimantă şi apăsătoare. 

— Le rămâne o singură cale de scăpare, a spus Holmes în 
şoaptă. S-o ia înapoi prin casă şi să iasă în piaţa Saxe-Coburg. 
Jones, sper că ai făcut ce te-am rugat. 

— Am plasat un inspector şi doi agenţi la uşa din faţă. 

— În cazul acesta, le-am tăiat toate căile de retragere. N- 
avem altceva de făcut decât să aşteptăm în linişte. 

Ce greu mi s-a părut că a trecut timpul! Deşi aşteptarea a 
durat doar o oră şi un sfert, am avut sentimentul că noaptea s-a 
sfârşit şi că se apropiau zorii zilei. Mâinile şi picioarele îmi 
amorţiseră, căci mi-a fost teamă să-mi schimb poziţia; cu toate 
acestea, nervii mei erau întinşi la maximum, iar auzul, atât de 
ascuţit, încât nu doar că puteam auzi respiraţia uşoară a 
companionului meu, ci distinge chiar şi respiraţia profundă a lui 
Jones şi oftatul directorului de bancă. Din locul în care stăteam, 
puteam privi peste ladă, spre pardoseală. Deodată, printre 
crăpăturile ei, am zărit o lumină. 

La început, era doar o licărire vagă care provenea de sub 
pietrele de pavaj. Apoi s-a alungit, până a devenit o linie 
galbenă, pentru ca în cele din urmă, fără niciun zgomot sau 
avertisment, să observ deschizându-se în pardoseală o fantă 
luminoasă, prin care s-a ițit afară o mână albă, aproape 
femeiască. Preţ de un minut sau poate ceva mai mult, mâna s-a 
mişcat încoace şi-ncolo pe podea, părând să caute ceva. Apoi, s- 
a retras la fel de repede precum apăruse şi totul s-a scufundat 
iar în întuneric, cu excepţia licăririi vagi dintre crăpăturile 
pardoselii de piatră. 

Liniştea a fost de scurtă durată. Cu un sunet sinistru, ascuţit, 
una dintre pietrele albe, late, s-a întors pe o parte, lăsând 
vederii o gaură pătrată, prin care a iradiat la suprafaţă lumina 
unui felinar. Prin spărtură şi-a făcut apariţia un cap tuns scurt de 
copilandru, care a început să privească cu atenţie de jur 
împrejur; apoi, punând câte o mână pe fiecare parte a 
deschizăturii, tânărul s-a săltat până la nivelul umerilor, apoi al 
taliei, sprijinindu-şi în cele din urmă un genunchi pe margine. O 
clipă mai târziu, stătea ghemuit pe marginea deschizăturii, 
încercând să-l tragă afară şi pe complicele său, la fel de suplu şi 
firav, cu chipul palid şi o claie de păr roşu. 


— E liber, a şoptit. Ai luat dalta şi genţile? Bravo, Scott! Hai 
sus, Archie, să ne apucăm de treabă! 

In clipa aceea, Sherlock Holmes a făcut un salt uriaş până în 
dreptul hoţului, înşfăcându-l de guler. Celălalt au plonjat înapoi 
prin deschizătura din pardoseală, şi am putut auzi cum haina i-a 
fost sfâşiată de Jones, care a încercat să-l prindă. O lumină 
scurtă a ţâşnit din ţeava unui revolver, însă Holmes l-a lovit 
scurt pe agresor cu bastonul peste încheietură, iar focul de 
armă s-a descărcat în pardoseală. 

— Nu are rost să te opui, John Clay, a rostit Holmes pe un ton 
prietenos. Nu ai nicio şansă. 

— Văd, a răspuns celălalt, calm. Cred însă că prietenul meu 
este în siguranţă, deşi văd că aţi rămas cu poalele hainei lui în 
mână. 

— Trei bărbaţi care îl aşteaptă de partea cealaltă, la uşă, a 
spus Holmes. 

— Ah, atunci se pare că ţi-ai făcut treaba aşa cum se cuvine. 
Trebuie să te felicit. 

— Şi eu pe dumneata, a răspuns Holmes. Ideea cu Liga 
Roşcaţilor a fost inedită şi foarte eficientă. 

— lţi vei vedea prietenul imediat, a intervenit Jones. Este mai 
rapid decât mine când e vorba să se strecoare coborârea prin 
găuri. Ţineţi-l până mă leg la şireturi. 

— Te avertizez: nu mă atinge cu mâinile dumitale murdare, a 
spus prizonierul în timp ce i se puneau cătuşele. Poate că nu ştii, 
însă prin venele mele curge sânge nobil. Binevoieşte, te rog, să 
mi te adresezi cu „domnule“ şi „vă rog“. 

— Foarte bine, a chicotit Jones uitându-se lung la el. Ei bine, 
domnule, vă rog, binevoiţi să urcăm la etaj, de unde vom lua o 
birjă care să o ducă pe alteţa sa la secţia de poliţie. 

— E mai bine, a răspuns John Clay pe un ton cât se poate de 
calm. 

A făcut o plecăciune către noi trei care rămăseserăm pe loc şi 
a s-a îndepărtat liniştit, însoţit de agenţi. 

— Într-adevăr, domnule Holmes - a spus domnul 
Merryweather în timp ce mergeam în urma lui prin subsol -, nu 
ştiu cum ar putea banca noastră să-ţi mulţumească sau să te 
răsplătească. Fără îndoială că ai descoperit şi ai frânt cariera 
unuia dintre cei mai iscusiţi spărgători de bănci pe care i-am 
întâlnit în viaţa mea. 


— Aveam de luat o revanşă în faţa domnului John Clay, a 
spus Holmes. Cât despre cazul în sine, am avut câteva cheltuieli 
pe care aştept ca banca să mi le returneze, dar una peste alta 
mă simt pe deplin recompensat de această experienţă unică în 
felul ei. Ca să nu mai vorbesc de acea poveste remarcabilă 
despre Liga Roşcaţilor. 


— Vezi tu, Watson - mi-a explicat el la primele ore ale 
dimineţii, pe când stăteam la taifas în strada Baker, în faţa unui 
pahar de whisky cu apă minerală -, mi s-a părut limpede de la 
bun început care era scopul acestei afaceri neobişnuite cu Liga 
Roşcaţilor şi copierea Encic/lopediei: acest cămătar nu prea 
inteligent trebuia ţinut departe de casă câteva ore pe zi. A fosto 
stratagemă stranie, într-adevăr, însă mi-ar fi greu să identific o 
cale mai eficientă. Fără îndoială că metoda i-a fost sugerată 
minţii ingenioase a lui Clay de părul roşu al complicelui său. 
Cele patru lire sterline pe săptămână erau o ispită căreia 
domnul Wilson nu-i putea rezista, iar pentru ei nu era mare 
lucru, de vreme ce ţinteau către tot acel bănet din subsolul 
băncii. Au dat un anunţ la ziar, unul dintre ticăloşi a închiriat un 
birou temporar, celălalt l-a invitat pe Wilson să aplice pentru 
acel post, şi astfel s-au asigurat că bărbatul va fi absent de 
acasă în fiecare dimineaţă. Când am aflat că asistentul lui 
Wilson lucrează pe jumătate de salariu, a fost evident că avea 
un motiv întemeiat să facă asta. 

— Totuşi, cum ţi-ai dat seama care era acel motiv? 

— Dacă în casă ar fi existat vreo femeie, aş fi putut suspecta 
că la mijloc era o simplă intrigă amoroasă. Insă nici vorbă de aşa 
ceva. Cămătarul avea o afacere mică, iar în casă nu putea 
exista nimic care să justifice pregătiri atât de complexe şi chel- 
tuieli atât de mari. Prin urmare, miza era ceva ce se găsea în 
afara casei. Ce putea fi? Mi-am amintit apoi de pasiunea 
asistentului pentru fotografie şi de pretextul de care se folosea 
că să se închidă în pivniţă. A, da, pivniţa! Era ultimul indiciu de 
care aveam nevoie. Apoi am făcut cercetări cu privire la acest 
asistent misterios şi am aflat că aveam de-a face cu unul dintre 
cei mai periculoşi infractori din Londra. Imi era limpede că acolo, 
în pivniţă, punea ceva la cale - ceva care îl ţinea ocupat câteva 
ore pe zi, vreme de câteva săptămâni la rând. Ce putea fi? - m- 
am întrebat eu iarăşi. Nu puteam bănui altceva decât că săpa 


un tunel către altă clădire. Cam asta ştiam atunci când am mers 
împreună să inspectăm locul acţiunii. Te-ai arătat surprins de 
faptul că am bătut cu bastonul în pavaj. Nu eram sigur dacă 
pivnita se întindea spre faţa sau spre spatele casei. Nu era 
înspre partea din faţă. Apoi am sunat la uşă şi, aşa cum am 
sperat, a răspuns asistentul. Am avut un schimb de cuvinte, însă 
niciunul din noi nu l-a privit pe celălalt în ochi. Abia dacă i-am 
văzut chipul. Altceva mă interesa pe mine: genunchii lui. 
Probabil că ai remarcat şi tu cât de roşi, şifonaţi şi pătaţi îi erau 
pantalonii. Vorbeau de la sine despre nenumăratele ore 
petrecute cu săpatul. Singurul punct care-mi mai rămăsese de 
rezolvat era să aflu ce anume căutau. Am dat ocol clădirii şi, 
observând că în continuarea casei prietenului nostru se afla 
sediul unei filiale a Banca Suburban, am simţit că problema mea 
îşi găsise rezolvarea. După concert, când tu ai plecat acasă, am 
sunat la Scotland Yard şi la preşedintele consiliului director al 
băncii, iar rezultatul îl ştii. 

— De unde ai ştiut, totuşi, că urmau să dea lovitura azi- 
noapte? am întrebat. 

— Ei bine, faptul că biroul aşa-zisei Ligi fusese închis însemna 
că pe spărgători nu-i mai interesa să-l ţină pe domnul Jabez 
Wilson la distanţă - cu alte cuvinte, terminaseră tunelul. Era 
însă important să-l folosească foarte repede, căci ar fi putut fi 
descoperit sau lingourile ar fi putut fi transportate altundeva. 
Sâmbăta le convenea mai mult decât orice altă zi, căci aveau 
apoi la dispoziţie două zile întregi ca să-şi şteargă urmele. lată, 
aşadar, de ce mă aşteptam să acţioneze azi-noapte. 

— Raționamentul tău este extraordinar, am exclamat, 
copleşit de admiraţie. Faptele se înlănţuiau, într-adevăr, însă 
legăturile dintre ele nu erau deloc clare. 

— M-a salvat de plictiseală, mi-a răspuns, căscând. Ah! Acum 
simt că se apropie din nou. Vezi tu, îmi petrec viaţa încercând să 
scap de rutină, de o existenţă ternă. lar aceste mici enigme îmi 
sunt de mare ajutor. 

— Pe deasupra, eşti şi un adevărat binefăcător al semenilor 
tăi, i-am răspuns. 

A ridicat din umeri. 


— Ei bine, probabil că foloseşte la ceva, a remarcat el. 
L'homme c'est rien, l'oeuvre čest tout“, după cum îi scria 
Gustave Flaubert lui George Sand. 


t Citatul original este: L'homme n'est rien, l'oeuvre tout („Omul nu este nimic, 
opera este totul“) (n. tr.). 


AVENTURA III. 
UN CAZ DE IDENTITATE 


— Dragul meu - a spus Sherlock Holmes în timp ce stăteam 
amândoi în faţa şemineului aprins din locuinţa sa din strada 
Baker -, în viaţa noastră există mai multe fenomene ieşite din 
comun decât toată ficţiunea pe care ar putea-o inventa mintea 
omului. Nu ne-am putea imagina una ca asta pornind de la 
locuri comune ale existenţei noastre. Insă dacă ne-am putea lua 
zborul pe fereastra de colo ţinându-ne de mână, să plutim peste 
acest minunat oraş, să dăm uşor la o parte acoperişurile şi să 
tragem cu ochiul la lucrurile stranii care se petrec în casele 
obişnuite, la coincidenţele ciudate, la planurile, idealurile şi 
minunatul şir de evenimente petrecute de-a lungul generaţiilor - 
care duc la cele mai bizare rezultate -, ficţiunea cu concluziile şi 
convenienţele sale ar deveni extrem de perimată şi nerentabilă. 

— Şi totuşi nu sunt prea convins de spusele tale, am răspuns. 
Cazurile din presă, de exemplu, sunt în general destul de seci şi 
comune. In rapoartele poliţiei, realismul este împins la limită şi 
totuşi rezultatul nu este, trebuie să mărturisesc, nici fascinant şi 
nici artistic. 

— O anumită selecţie şi discreţie trebuie folosite în 
producerea acestui efect realist, a remarcat Holmes. Cam asta 
se încearcă într-un raport al poliţiei, unde se pune mai mult 
accentul, probabil, pe mediocritatea magistraţilor decât pe 
detaliile ce pentru un observator conţin esenţa vitală a întregii 
probleme. 

Am zâmbit, dând din cap. 

— Cred că înţeleg de ce gândeşti astfel, i-am spus. Desigur, 
în calitatea ta de sfetnic neoficial şi ajutor al tuturor 
nedumeriţilor de pe trei continente, intri în contact cu tot felul 
de situaţii bizare. Dar iată - am continuat eu, ridicând ziarul de 
dimineaţă de pe podea -, te invit să facem un test. Să alegem 
un titlu la întâmplare. „Cruzimea unui soţ faţă de propria soţie.“ 
Este un articol de jumătate de coloană, dar cu toate acestea mi- 
e familiar, deşi nu l-am citit. Avem de-a face, bineînţeles, cu 
cealaltă femeie, cu băutura, bruscarea, lovirea, vânătăile, sora 
compătimitoare sau proprietara. Nici cel mai hain scriitor nu ar 
putea inventa ceva mai cumplit. 


— După părerea mea, ai ales un exemplu nefericit în sprijinul 
demonstraţiei tale, a spus Holmes, luând ziarul şi aruncându-şi 
privirea pe articol. Articolul se referă la divorţul soţilor Dundas 
şi, din întâmplare, am fost angajat să clarific câteva aspecte în 
legătură cu acest caz. Soţul era abstinent, nu a existat o altă 
femeie, iar comportamentul incriminat era acela că avea 
obiceiul ca la fiecare masă să-şi scoată proteza şi s-o arunce în 
direcţia soţiei - lucru care, vei fi de acord cu mine, poate fi rodul 
imaginaţiei unui povestitor mediocru. Hai, doctore, ia de aici o 
doză de tutun şi recunoaşte că am marcat un punct cu exemplul 
ales de tine. 

A scos o cutie aurită de tutun, cu un ametist mare pe centrul 
capacului: un obiect luxos care contrasta cu felul său banal de a 
fi şi cu viaţa simplă pe care o ducea, astfel încât nu m-am putut 
abţine să nu comentez. 

— Ah, a spus el, am uitat că nu ne-am văzut de câteva 
săptămâni bune. Cutia este un cadou din partea regelui 
Boemiei, în semn de recunoştinţă pentru ajutorul pe care i l-am 
acordat în cazul lrene Adler. 

— Şi inelul? am întrebat, arătând spre bijuteria cu briliant 
care îi strălucea pe deget. 

— L-am primit de la familia domnitoare a Olandei, însă cazul 
în care i-am ajutat este atât de delicat, încât nu pot avea 
încredere nici măcar în tine, deşi ai fost atât de amabil să mă 
sfătuieşti în câteva din cazurile mele. 

— Acum lucrezi la vreunul? am întrebat cu interes. 

— Am în lucru vreo zece sau douăsprezece, însă niciunul care 
să prezinte un real interes. Sunt cazuri importante, să nu 
înţelegi greşit, însă nu sunt deloc interesante. Exact cum ai 
auzit: mi-am dat seama că, de obicei, merită să te apleci mai 
mult asupra cazurilor neimportante, analizând legăturile 
ascunse dintre cauză şi efect - ceea ce dă, de altfel, farmecul 
unei investigaţii. Infracţiunile grave tind să aibă o rezolvare mai 
simplă: în general, cu cât este mai grav delictul, cu atât este 
mai evident motivul. În astfel de cazuri, cu excepţia unei 
chestiuni destul de încâlcite care mi-a fost transmisă din 
Marsilia, nu găseşti nimic care să prezinte un interes real. Cu 
toate acestea, se pare că voi obţine ceva mai acătării cât de 
curând, căci persoana de colo pare să fie viitorul meu client. Să 
mă înşel, oare? 


Vorbind, se ridicase de pe scaun şi privea printre draperii 
spre străzile Londrei, care se înfăţişau în aceleaşi nuanţe 
plicticoase, neutre, dintotdeauna. 

Uitându-mă peste umărul lui, am zărit pe trotuarul de vizavi o 
femeie corpolentă cu o etolă grea de blană la gât şi cu o pană 
roşie mare la pălăria cu boruri largi pe care o purta înclinată, 
trasă peste urechi, asemenea unei ducese cochete din Devon- 
shire. De sub acea măreaţă panoplie trăgea nervos cu ochiul 
spre ferestrele noastre, ezitând de bună seamă, căci trupul i se 
balansa înainte şi înapoi, iar degetele se jucau cu mănuşile. 
Deodată, zvâcnind ca un săritor de la trambulină, a traversat 
strada în viteză, iar în clipa următoare am putut auzi sunetul 
strident al soneriei. 

— Am văzut şi altădată acest gen de manifestare, m-a 
lămurit Holmes, aruncând ţigara în focul din şemineu. Balansul 
pe trotuar înseamnă întotdeauna că la mijloc este o chestiune 
de amor. Şi-ar dori un sfat, însă nu ştie dacă nu cumva 
problema ei este prea delicată ca să fie destăinuită altcuiva. De 
aici încolo, putem face speculaţii. Când cel care a greşit este 
bărbatul, femeia nu ezită, iar cel mai adesea îşi manifestă hotă- 
rârea rupându-mi firul de la sonerie. In cazul de faţă însă, putem 
afirma că este într-adevăr o chestiune de amor, numai că 
femeia nu este atât de furioasă pe cât este de uimită şi 
îndurerată. lată însă că soseşte şi ne va lămuri chiar ea. 

N-a apucat să termine ce avea de spus, când s-a auzit o 
bătaie în uşă, iar băiatul de serviciu a intrat anunţând-o pe 
domnişoara Mary Sutherland, în timp ce în spatele său se 
contura deja silueta generoasă a femeii. Sherlock Holmes a 
întâmpinat-o cu curtoazia sa remarcabilă şi, închizând uşa după 
ea, a invitat-o să se aşeze pe un fotoliu. A studiat-o preţ de un 
minut, aşa cum îi stătea în obicei când avea un client nou. 

— Nu credeţi că, din cauza problemelor de vedere - a 
întrebat el -, ar trebui să nu mai bateţi atât de mult la maşina 
de scris? 

— Asta se întâmpla la început - a răspuns ea -, dar acum ştiu 
poziţionarea fiecărei litere şi nu trebuie să le mai caut cu 
privirea. 

Apoi, realizând brusc înţelesul observaţiei lui Holmes, şi-a 
privit interlocutorul cu teamă şi uimire: 


— Mă cunoaşteţi, nu-i aşa, domnule Holmes? a strigat ea. 
Altminteri, cum aţi putea şti toate aceste lucruri? 

— Nu vă faceţi griji, a spus Holmes, râzând. Asta este 
menirea mea, să ştiu anumite lucruri. Să spunem doar atât: m- 
am antrenat să observ ceea ce alţii trec cu vederea. Dacă n-ar fi 
aşa, de ce aţi veni să-mi cereţi părerea? 

— Am venit, domnule, deoarece am auzit de dumneavoastră 
de la doamna Etherege, pe al cărei soţ l-aţi găsit atât de uşor 
atunci când poliţia şi toţi ceilalţi renunţaseră definitiv să-l mai 
caute. Ah, domnule Holmes, îmi doresc să puteţi face la fel de 
mult şi pentru mine. Nu sunt bogată, dar am totuşi partea mea 
de rentă de o sută pe an, în afară de suma pe care o câştig 
scriind la maşină; credeţi-mă însă că aş renunţa la tot doar ca să 
aflu ce s-a întâmplat cu domnul Hosmer Angel. 

— De ce aţi venit atât de grabnic să-mi cereţi ajutorul? a 
întrebat Sherlock Holmes, cu vârfurile degetelor împreunate şi 
cu privirea în tavan. 

Incă o dată, pe faţa domnişoarei Mary Sutherland s-a 
aşternut uimirea. 

— Ei bine, da - a spus ea -, am plecat în grabă de acasă 
pentru că m-a înfuriat uşurinţa cu care dl. Windibank, tatăl meu, 
tratează lucrurile. Nu voia să meargă nici la poliţie şi nici la 
dumneavoastră, nu făcea decât să spună că nu s-a întâmplat 
nimic rău; aşa că m-am înfuriat, mi-am luat lucrurile şi am venit 
imediat să vă văd. 

— Tatăl dumneavoastră - a remarcat Holmes - este tatăl 
vitreg, desigur, căci aveţi nume diferite. 

— Da, tatăl meu vitreg. li spun tată, deşi sună nostim, căci e 
cu numai cinci ani şi două luni mai mare ca mine. 

— Mama dumneavoastră trăieşte? 

— Da, desigur, mama trăieşte şi e sănătoasă. Nu am fost 
deloc încântată, domnule Holmes, când s-a măritat, la scurtă 
vreme după moartea tatălui, cu un bărbat cu aproape 
cincisprezece ani mai tânăr decât ea. Tata era instalator pe 
bulevardul Tottenham Court şi a lăsat în urmă o afacere 
profitabilă, pe care mama a condus-o o vreme împreună cu 
domnul Hardy, supraveghetorul; însă când a apărut domnul 
Windibank, a insistat să-şi vândă afacerea, susţinând că el 
câştiga suficient pentru amândoi din comerţul cu vinuri. Au 


obţinut patru mii şapte sute de lire sterline, nici pe departe cât 
ar fi obţinut tata dacă ar fi fost în viaţă. 

Mă aşteptam să-l văd pe Sherlock Holmes iritat din cauza 
acestei relatări incoerente; când colo, el asculta cu cea mai 
mare atenţie. 

— Venitul de care pomeneaţi mai devreme - a întrebat el - 
provine din această afacere? 

— Ah, nu, domnule. Este o rentă primită moştenire de la 
unchiul meu Ned, din Auckland. Constă într-un pachet de acţiuni 
în Noua Zeelandă, cu o dobândă de 4,5 la sută. Suma totală 
este de două mii cinci sute de lire sterline, însă eu pot beneficia 
doar de dobândă. 

— Mă interesează foarte mult cazul dumneavoastră, a spus 
Holmes. Din moment ce beneficiaţi de această sumă, la care se 
adaugă ceea ce câştigaţi în plus, cred că vă permiteţi să 
călătoriţi şi să vă răsfăţaţi cum vă pofteşte inima. Mă gândesc 
că o tânără singură poate trăi foarte bine din venitul de şaizeci 
de lire sterline. 

— Aş putea trăi cu mult mai puţin decât atât, domnule 
Holmes, dar sunt sigură că înţelegeţi că, de vreme ce locuiesc în 
casa părintească, nu doresc să fiu o povară pentru ai mei, aşa 
că se pot folosi şi ei de aceşti bani atât timp cât mai locuiesc 
acolo. Desigur, este doar ceva temporar. Dl. Windibank 
încasează dobânda care mi se cuvine o dată la patru luni şi i-o 
încredinţează mamei, în timp ce eu mă descurc destul de bine 
din banii câştigaţi din dactilografiere. Primesc două pence pe 
pagină, şi de obicei dactilografiez între cincisprezece şi douăzeci 
de pagini pe zi. 

— V-aţi exprimat foarte clar punctul de vedere, a spus 
Holmes. Acesta este prietenul meu, doctorul Watson, de faţă cu 
care puteţi vorbi fără nicio reţinere. Acum, fiţi bună şi spuneţi-ne 
ce legătură aveţi cu dl. Hosmer Angel. 

Domnişoara Sutherland s-a îmbujorat şi s-a prins cu un gest 
nervos de marginile jachetei. 

— L-am întâlnit prima oară la balul instalatorilor de gaze, a 
spus ea. Pe vremea când trăia tata, primea mereu invitaţie; nici 
după aceea nu ne-au uitat, trimiţându-le acum mamei. Domnul 
Windibank nu dorea să mergem la bal. De fapt, el nu dorea să 
mergem nicăieri. Se înfuria şi dacă voiam să particip la o 
petrecere organizată la şcoala de duminică. De data aceasta 


însă eram pornită să merg la bal, şi aş fi mers orice s-ar fi 
întâmplat; la urma urmelor, ce drept are el să se opună? Spunea 
că nu se cuvine să am de-a face cu genul de oameni care se 
adună la bal, când în realitate veneau acolo toţi prietenii tatei. 
Mai spunea că nu aveam nicio toaletă potrivită pentru o 
asemenea ocazie, când de fapt rochia mea purpurie aproape că 
nici n-am scos-o din dulap. Într-un final, când a înţeles că nu mi 
se mai putea opune, a plecat în Franţa cu afaceri, iar noi - 
mama şi cu mine - ne-am dus la bal însoţite de domnul Hardy, 
fostul nostru supraveghetor, unde l-am întâlnit pe domnul 
Hosmer Angel. 

— Presupun, a spus Holmes, că atunci când domnul 
Windibank s-a întors din Franţa, a fost foarte supărat că v-aţi 
dus totuşi la bal. 

— Ei bine, s-a arătat foarte îngăduitor. A râs, îmi aduc 
aminte, şi a ridicat din umeri, spunând că nu are rost să îi refuzi 
ceva unei femei, căci până la urmă va face tot cum vrea ea. 

— Înţeleg. La balul instalatorilor v-aţi întâlnit, din câte 
înţeleg, cu un domn pe nume Hosmer Angel. 

— Da, domnule. L-am întâlnit în acea noapte, iar a doua zi a 
sunat să afle dacă am ajuns acasă în siguranţă, apoi ne-am 
întâlnit... adică, domnule Holmes, am ieşit să ne plimbăm de 
două ori. Însă când s-a întors tata, domnul Hosmer Angel nu a 
mai putut veni în acea casă. 

— Nu? 

— Ei bine, v-am spus mai devreme că tatei nu-i plac 
asemenea lucruri. Dacă ar fi după el, n-ar trebui să avem 
niciodată musafiri, obişnuind să spună că o femeie ar trebui să 
fie fericită în mijlocul familiei sale. Însă o femeie, cum îi 
spuneam adesea mamei, are nevoie de propriul său cerc de 
cunoştinţe, iar eu nu mi-l formasem încă. 

— Şi domnul Hosmer Angel? N-a mai încercat să vă vadă? 

— Ei bine, tata urma să plece din nou în Franţa peste o 
săptămână, iar Hosmer mi-a scris, spunându-mi că ar fi mai 
sigur şi mai bine pentru amândoi să nu ne mai vedem până la 
plecarea lui. În schimb, a propus ca între timp să ne trimitem 
scrisori, aşa că a început să-mi scrie zilnic. Luam scrisorile 
dimineaţa, ceea ce însemna că tata nu avea cum să afle de ele. 

— Eraţi logodită cu acest domn în acel moment? 


— Ah, da, domnule Holmes. Ne-am logodit după prima 
noastră plimbare. Hosmer... vreau să spun, dl. Angel... era 
casier la un birou de pe strada Leadenhall, şi... 

— Ce birou? 

— Aici vine partea cea mai rea, domnule Holmes: pur şi 
simplu nu ştiu. 

— Spuneţi-mi, atunci, unde locuia. 

— Dormea acolo. 

— Aşadar, nu-i ştiţi adresa? 

— Nu, cu excepţia faptului că se afla pe strada Leadenhall. 

— Atunci, unde îi trimiteaţi scrisorile? 

— La oficiul poştal de pe strada Leadenhall, la post restant. 
Spunea că dacă i le-aş fi trimis la birou, ar fi fost ţinta ironiilor 
celorlalţi angajaţi pentru că primeşte scrisori de la o doamnă. Eu 
i-am propus să i le bat la maşină, aşa cum le scria el pe ale lui, 
însă nu a fost de acord. Spunea că atunci când le scriu de mână 
simte că vin de la mine, pe când dacă le dactilografiam era ca şi 
cum între noi doi s-ar fi aflat maşina de scris. Vă dezvălui toate 
aceste detalii la care se gândea ca să vă demonstrez cât de 
îndrăgostit era de mine, domnule Holmes. 

— Intr-adevăr, a fost foarte sugestiv, a spus Holmes. De 
multă vreme cred că aceste detalii sunt cele mai importante. Vă 
mai aduceţi aminte şi alte detalii despre domnul Hosmer Angel? 

— Era un bărbat foarte timid, domnule Holmes. Prefera să ne 
plimbăm pe înserat mai degrabă decât în plină zi, spunând că 
nu îi place să fie remarcat. Era foarte timid şi galant. Chiar şi 
vocea îi era blajină. Avusese probleme cu amigdalele în 
copilărie, aşa mi-a spus, iar asta l-a lăsat cu un gât sensibil şi cu 
o voce ezitantă, şoptită. Era mereu bine îmbrăcat, curat şi 
elegant, dar avea privirea slabă, la fel ca mine, şi purta mereu 
ochelari de soare. 

— Ei bine, şi ce s-a întâmplat când domnul Windibank, tatăl 
dumneavoastră vitreg, s-a întors din Franţa? 

— Domnul Hosmer Angel a venit acasă la mine şi mi-a propus 
să ne căsătorim înainte de întoarcerea tatălui meu. Era profund 
îndurerat şi m-a pus să jur cu mâna pe Biblie că, orice s-ar 
întâmpla, îi voi fi credincioasă pe veci. Mama e de părere că a 
avut dreptate să mă pună să jur, acesta fiind un semn al 
pasiunii cu care mă iubeşte. Ştiţi, mama a fost de acord cu el de 
la bun început şi aş zice că l-a plăcut mai mult decât mine. Apoi, 


când am discutat despre căsătorie, am întrebat ce-o să spună 
tata; însă amândoi mi-au spus să nu mă gândesc pe moment la 
asta, ci să-i spun după aceea, mama asigurându-mă că se va 
ocupa ea ca lucrurile să fie în ordine cu el. Nu prea mi-a plăcut 
asta, domnule Holmes. Într-adevăr, mi se părea ciudat că 
trebuie să-i cer permisiunea, căci este cu doar câţiva ani mai în 
vârstă ca mine; însă nu voiam să fac nimic pe ascuns, aşa că i- 
am scris tatălui meu la Bordeaux, unde avea birourile compania 
sa, numai că scrisoarea mi-a fost returnată în dimineaţa nunţii. 

— Nu l-a mai prins acolo? 

— Nu, domnule, căci plecase spre Anglia chiar înainte de 
sosirea scrisorii. 

— Ha! Ce ghinion. Nunta era aranjată, aşadar, pentru vineri. 
Trebuia să se ţină la biserică? 

— Da, domnule, dar într-un cadru restrâns. Trebuia să fie la 
St. Saviour, lângă King's Cross, apoi urma să luăm masa la 
hotelul St. Pancras. Hosmer a venit la noi acasă cu o birjă, dar 
cum eram deja două persoane, am urcat în ea eu şi cu mama, în 
vreme ce el a chemat o trăsură, singura care trecea întâmplător 
pe acolo. Am ajuns prima la biserică, iar când a sosit şi trăsura 
lui, l-am aşteptat să coboare, dar nu a făcut-o; când birjarul a 
coborât şi s-a uitat înăuntru... nu era nimeni! Birjarul spune că 
nu-şi poate închipui ce se întâmplase, căci îl văzuse cu ochii lui 
urcându-se. Toate acestea s-au petrecut vinerea trecută, 
domnule Holmes, şi de atunci nu l-am mai văzut, n-am auzit 
nimic de el şi nu mi-a mai dat niciun semn de viaţă. 

— AŞ zice că aţi fost tratată foarte rău, a comentat Holmes. 

— Ah, nu, domnule! El este prea bun şi prea blând ca să mă 
părăsească în felul acesta. De ce, mi-ar mai fi spus atunci toată 
dimineaţa că, orice s-ar întâmpla, trebuie să-i fiu credincioasă; şi 
chiar ar apărea ceva neprevăzut care să ne despartă, va trebui 
mereu să-mi amintesc că i-am fost sortită şi că, mai devreme 
sau mai târziu, el va veni să-şi ia ceea ce-i era sortit. Mi s-a 
părut straniu s-aud astfel de vorbe chiar în dimineaţa nunţii, 
însă cele întâmplate apoi le dau un sens. 

— Cu siguranţă, aşa este. Părerea dumneavoastră este că a 
fost victima unei catastrofe neprevăzute, nu-i aşa? 

— Da, domnule. Cred că a presimţit un pericol, altminteri ni 
mi-ar fi vorbit astfel. Şi mai cred că presimţirea lui s-a adeverit. 


— Însă nu aveţi nici cea mai vagă idee cu privire la ce i s-ar fi 
putut întâmpla, nu-i aşa? 

— Niciuna. 

— Încă o întrebare. Cum a reacţionat mama dumneavoastră? 

— A fost furioasă şi a spus că nu mai trebuie să vorbesc 
niciodată despre cele întâmplate. 

— Şi tatăl dumneavoastră? l-aţi povestit? 

— Da; şi părea să creadă, ca şi mine, că s-a întâmplat ceva 
neprevăzut şi că voi mai afla veşti despre Hosmer. Zicea aşa: ce 
interes ar putea avea cineva să mă aducă până în pragul 
bisericii şi să mă părăsească acolo? Acum, dacă ar fi 
împrumutat bani de la mine, sau dacă s-ar fi căsătorit cu mine 
ca să obţină bani, să spunem că ar fi fost un motiv bun, însă 
Hosmer era independent financiar şi nu ar fi acceptat niciodată 
vreun ban de la mine. Şi totuşi, ce să se fi întâmplat? De ce nu- 
mi scrie? Ah, simt că înnebunesc de atâtea gânduri, pur şi 
simplu nu pot dormi noaptea. 

A scos o batistă din manşon şi a început să ofteze din greu, 
ascunzându-şi ochii. 

— Voi prelua acest caz de dragul dumneavoastră - a spus 
Holmes, ridicându-se -, şi fără îndoială că vom ajunge la un 
rezultat. Lăsaţi problema în seama mea şi de acum înainte nu 
vă mai preocupaţi de ea. Ba chiar v-aş recomanda să faceţi în 
aşa fel încât domnul Hosmer Angel să vă dispară din minte, aşa 
cum a dispărut şi el din viaţa dumneavoastră. 

— Credeţi că-l voi mai vedea vreodată? 

— Mă tem că nu. 

— Dar ce să se fi întâmplat cu el? 

— Lăsaţi această întrebare în seama mea. M-ar ajuta dacă 
mi-aţi face o descriere exactă a lui şi dacă mi-aţi pune la 
dispoziție scrisorile de la el. 

— l-am anunţat dispariţia în ultimul număr din Saturday's 
Chronicle, a spus ea. lată aici anunţul şi patru scrisori de la el. 

— Mulţumesc. Adresa dumneavoastră? 

— Lyon Place nr. 31, Camberwell. 

— Înţeleg că nu aţi avut niciodată adresa domnului Angel. 
Unde se desfăşoară afacerea tatălui dumneavoastră? 

— Călătoreşte pentru Westhouse & Marbank, importatorii 
vinului de Bordeaux de pe strada Fenchurch. 


— Mulţumesc. Mi-aţi expus foarte clar problema. Lăsaţi 
documentele aici şi amintiţi-vă sfatul meu: consideraţi acest 
incident o carte închisă şi nu-i permiteţi să vă afecteze viaţa. 

— Sunteţi foarte amabil, domnule Holmes, dar nu pot face 
asta. Trebuie să-i fiu fidelă lui Hosmer. Mă va găsi pregătită 
când se va întoarce. 

In ciuda pălăriei sale ridicole, credinţa simplă a musafirei 
noastre avea ceva nobil care ne stârnea respectul. A lăsat 
legătura de scrisori pe masă şi a plecat, cu promisiunea că va 
reveni ori de câte ori va fi chemată. 

Sherlock Holmes a rămas tăcut câteva minute, cu vârfurile 
degetelor împreunate, cu picioarele întinse şi cu privirea aţintită 
în tavan. Apoi a luat de pe etajeră vechea sa pipă din lut - un fel 
de sfetnic intim al său - şi, aprinzând-o, s-a lăsat pe spătarul 
scaunului, ridicând nori groşi de fum albăstrui în jurul lui, în timp 
ce expresia de pe chipul său a devenit imobilă. 

— O persoană destul de interesantă, această doamnă, a 
observat el în cele din urmă. O găsesc mai interesantă decât 
problema ei, care, apropo, este una destul de banală. Vei găsi în 
indexul meu un caz similar petrecut la Andover în '77, precum şi 
un altul asemănător anul trecut, la Haga. Oricât de veche ar fi 
tema, există unul sau două detalii absolut noi pentru mine. Una 
peste alta, întâlnirea cu această femeie a fost plină de 
învăţăminte. 

— Mi s-a părut mie că ai adulmecat o afacere bună, însă nu 
mi-am dat seama care ar putea fi aceasta, am remarcat. 

— Nu este invizibilă, ci doar nebăgată în seamă, Watson. Nu 
ai ştiut ce anume să priveşti, aşa că ai pierdut ce era mai 
important. Nu te pot face să înţelegi importanţa mânecilor, 
sugestivitatea unghiei de la degetul mare sau a concluziilor pe 
care le poţi trage privindu-i şireturile. Să auzim ce ai dedus tu 
din înfăţişarea femeii? Descrie-mi. 

— Ei bine, avea o pălărie de paie de culoarea ardeziei, cu 
boruri largi, de care era prinsă o pană de un roşu-cărămiziu. 
Purta o jachetă neagră, cu mărgele negre cusute pe ea și un tiv 
ornamental, de asemenea negru. Rochia era de un cafeniu 
închis, cu pluş purpuriu la gât şi la mâneci. Mănuşile gri şi le 
ţinea atârnate de degetul arătător de la mâna dreaptă. Nu i-am 
observat încălţămintea. Purta o pereche discretă de cercei de 
aur şi părea că este destul de înstărită. 


Sherlock Holmes a bătut uşor din palme, chicotind. 

— Pe onoarea mea, Watson, te descurci minunat. Recunosc, 
tot ce ai spus a fost corect. Este adevărat că ai omis tot ce era 
important, dar ai intuiţie în privinţa metodei şi observi repede 
culorile. Să nu te laşi însă niciodată condus de impresia 
generală, dragul meu, ci concentrează-te asupra detaliilor. În 
cazul femeilor, de exemplu, întâi de toate îi privesc mânecile. La 
un bărbat, în schimb, poate c-ar fi mai bine să-i analizezi 
genunchii pantalonilor. După cum ai observat, femeia de 
adineauri avea mânecile tivite cu pluş, un material foarte bun, 
care păstrează urmele. Linia dublă de deasupra încheieturii - 
partea cu care dactilografele apasă pe marginea mesei când bat 
la maşina de scris - era bine definită. Maşina de cusut manuală 
lasă aceleaşi urme, însă numai pe mâna stângă, pe partea 
opusă degetului mare, nu ca în cazul nostru, pe partea mai lată 
a mâinii. Apoi i-am privit chipul şi, observând urmele de ochelari 
de nas, m-am hazardat să fac remarca despre privirea ei slabă 
şi scrisul la maşină, lucru care a părut să o surprindă. 

— La fel cum m-a surprins şi pe mine. 

— Bine, dar era evident. Coborându-mi privirea, am fost 
surprins să observ că, deşi botinele din picioare erau diferite, 
arătau destul de neobişnuit: una prezenta un model destul de 
şters spre vârf, iar cealaltă nu. Din cinci bumbi, una era 
încheiată la ultimii doi bumbi de jos, iar cealaltă - la primul, al 
treilea şi al cincilea. Acum, când vezi că o tânără îmbrăcată 
îngrijit poartă încălțări ciudate, încheiate doar pe jumătate, nu 
tragi concluzia că a venit în grabă? 

— Şi ce altceva ai mai remarcat? am întrebat, interesat, ca 
de obicei, de argumentele incisive ale prietenului meu. 

— Am observat în trecere că scrisese un bilet înainte de a 
pleca de acasă, dar a făcut-o abia după ce se îmbrăcase de 
plecare. Ai văzut că mănuşa dreaptă avea o gaură pe degetul 
arătător, dar se pare că nu ai observat că şi mănuşa, şi degetul 
erau pătate cu cerneală violet. A scris în grabă ceva, înmuind 
prea adânc peniţa în călimară. Se vede treaba că a scris biletul 
în această dimineaţă, altminteri semnul nu ar fi rămas întipărit 
atât de clar pe deget. Este amuzant, deşi elementar, Watson, 
însă acum trebuie să mă întorc la treabă. Te deranjează să-mi 
citeşti anunţul cu descrierea domnului Hosmer Angel? 

Am ridicat în lumină anunţul tipărit. 


— Dat dispărut - spunea acesta - din dimineaţa zilei de 14, 
un domn pe nume Hosmer Angel. De înălţime medie; constituţie 
solidă, ten pal, păr negru, o chelie mică în centru, mustață şi 
favoriţi negri, stufoşi; ochelari de soare, o uşoară problemă de 
vorbire. Ultima oară când a fost văzut purta o redingotă neagră 
cu faţa de mătase, o vestă neagră cu lanţ de aur pentru ceas, 
pantaloni gri de tweed şi ghete maro. Se ştie că era angajat la 
un birou de pe strada Leadenhall. Oricine poate da... 

— Este suficient, m-a întrerupt Holmes. În privinţa scrisorilor, 
a continuat, aruncându-şi privirea peste ele, sunt obişnuite. Nu 
este absolut niciun indiciu în ele, iar într-una dă citate din 
Balzac. Există totuşi un amănunt în privinţa lor care fără îndoială 
că te va pune pe gânduri. 

— Sunt scrise la maşină, am remarcat. 

— Nu doar asta, ci şi semnătura este scrisă astfel. Priveşte la 
acest micuţ „Hosmer Angel“ de la sfârşit. A fost trecută şi o 
dată, însă nimic altceva în afară de strada Leadenhall, lucru 
destul de vag. Acest amănunt despre semnătură este foarte 
sugestiv - de fapt, îl putem numi concludent. 

— În privinţa cui? 

— Dragul meu coleg, este posibil să nu remarci ce greu 
atârnă acest detaliu asupra cazului? 

— Nu pot spune că înţeleg altceva decât că individul se 
asigura astfel că, în cazul în care ar fi fost acuzat de încălcarea 
promisiunilor, putea nega că el este semnatarul scrisorilor. 

— Nu, nu aceasta este explicaţia. Oricum, voi scrie două 
scrisori, care vor rezolva problema. Una este adresată unei 
companii din oraş, cealaltă tatălui vitreg al tinerei doamne, dl. 
Windibank, cu rugămintea de a ne întâlni aici mâine seară, la 
ora şase. Mă bucur când putem rezolva cazurile cu ajutorul 
rudelor de sex masculin. Şi acum, doctore, nu mai nimic de 
făcut până când nu vin răspunsurile la scrisori, aşa că 
deocamdată putem lăsa această problemă deoparte. 

Aveam o mulţime de motive să am încredere în logica subtilă 
a prietenului meu şi în extraordinara sa energie de acţiune, aşa 
încât am fost convins că uşurinţa şi siguranţa cu care trata 
neobişnuita enigmă a clientei sale se bazau pe o argumentaţie 
solidă. O singură dată ştiu că a dat greş: în cazul regelui din 
Boemia şi a fotografiei lui lrene Adler; însă privind în urmă la 
straniul caz al Semnului celor Patru şi la circumstanţele ieşite 


din comun din dosarul Scarlet, înţeleg că eşecul Adler a fost o 
încurcătură stranie pe care nu a reuşit s-o ducă până la capăt. 

L-am lăsat trăgând din pipa sa de lut negru, cu convingerea 
că în seara următoare, când urma să revin, avea să-mi 
dezvăluie toate indiciile referitoare la identitatea mirelui 
dispărut al domnişoarei Mary Sutherland. 

Un caz medical foarte grav îmi ocupa mult timp în acea 
perioadă, aşa că toată ziua următoare nu m-am putu desprinde 
de la căpătâiul bolnavului. Abia către ora şase m-am putut 
elibera şi, sărind într-o birjă care m-a dus pe strada Baker, m-am 
temut că voi ajunge prea târziu ca să asist la dezlegarea 
misterului. L-am găsit pe Sherlock Holmes singur, pe jumătate 
adormit, cu silueta sa subţire ghemuită în fotoliu. Gama 
diversificată de sticle şi creuzete şi mirosul puternic de acid 
clorhidric mi-au indicat faptul că-şi petrecuse ziua cu 
experimentele de chimie la care ţinea atât de mult. 

— Ei bine, ai rezolvat? l-am întrebat când am intrat. 

— Da. Era bisulfat de barită. 

— Nu, nu, enigma! am strigat. 

— Ah, cazul! Am crezut că te referi la experimentul la care 
lucram. Nu a fost nicio enigmă, deşi, aşa cum spuneam şi ieri, 
unele detalii sunt interesante. Singurul dezavantaj este că, din 
păcate, nu cred să existe vreo lege care să-l pedepsească pe 
acel ticălos. 

— Aşadar, cine era individul şi de ce a a părăsit-o pe 
domnişoara Sutherland? 

Întrebarea încă îmi stăruia pe buze, iar Holmes încă nu 
deschisese gura să-mi răspundă, când pe hol s-a auzit zgomot 
greu de paşi, urmat de o bătaie în uşă. 

— Este tatăl vitreg al fetei, domnul James Windibank, a spus 
Holmes. Mi-a scris să mă informeze că va veni la ora şase. Intră! 

În odaie a intrat un bărbat hotărât, de înălţime medie, în jur 
de treizeci de ani, proaspăt ras, cu ten pal, cu o purtare afabilă, 
insinuantă şi cu ochi cenuşii, încântători de ageri şi de 
pătrunzători. Ne-a aruncat pe rând câte o privire întrebătoare, 
apoi şi-a lăsat jobenul lucios pe comodă şi, aplecându-se uşor, s- 
a aşezat pe cel mai apropiat scaun. 

— Bună seara, domnule James Windibank, a spus Holmes. 
Cred că această scrisoare bătută la maşină, în care îmi 


confirmaţi întâlnirea de la ora şase, este de la dumneavoastră, 
nu-i aşa? 

— Da, domnule. Mă tem că am întârziat puţin, însă nu dispun 
pe de-a-ntregul de timpul meu. Imi pare rău că domnişoara 
Sutherland v-a deranjat cu problema aceea lipsită de 
importanţă, cu atât mai mult cu cât eu, unul, sunt de părere că 
rufele trebuie spălate în familie. M-am împotrivit venirii sale aici, 
dar, după cum probabil aţi observat, este o persoană nervoasă, 
impulsivă şi nu greu de controlat atunci când îşi pune ceva în 
minte. Desigur, nu am nimic cu dumneavoastră, căci nu aveţi 
legătură cu poliţia, însă nu este deloc plăcut ca o problemă de 
familie să fie rezolvată în afara familiei. În plus, este o cheltuială 
inutilă, căci mă întreb: cum oare aţi putea să daţi de urma 
acestui Hosmer Angel? 

— Dimpotrivă - a spus Holmes cu voce joasă -, am toate 
motivele să cred că am reuşit să-l descopăr pe domnul Hosmer 
Angel. 

Surprins, domnul Windibank şi-a scăpat mănuşile. 

— Mă bucur să aud asta, a spus. 

— Pare ciudat - a continuat Holmes -, însă o maşină de scris 
are la fel de multă individualitate ca scrisul de mână. Dacă nu 
avem de-a face cu unele foarte noi, se poate spune foarte bine 
că nu există două maşini de scris identice. Unele litere sunt mai 
tocite ca altele, iar se imprimă doar pe jumătate. Acum, 
remarcaţi în acest bilet al dumneavoastră, domnule Windibank, 
că peste fiecare literă E se imprimă o dublură aproape 
insesizabilă, iar coada literei R prezintă un uşor defect. Mai 
există încă alte paisprezece caracteristici, însă acestea două 
sunt cele mai evidente. 

— La birou, toată corespondenţa este dactilografiată la 
maşina de scris respectivă, şi fără îndoială că se uzează, a 
răspuns vizitatorul nostru, aţintindu-şi asupra lui Holmes ochii 
săi mici şi scânteietori. 

— Şi acum, vă voi arăta ceva cu adevărat interesant, 
domnule Windibank, a continuat Holmes. Mă gândesc să scriu 
într-una din aceste zile o nouă monografie despre maşina de 
scris şi legătura acesteia cu cazurile de crimă. Este un subiect 
asupra căruia mi-am îndreptat atenţia în urmă ceva timp. Am 
aici patru scrisori care se presupune că provin de la persoana 
dispărută. Toate, bătute la maşină. Pe fiecare din ele, nu numai 


că E-ul este dublat şi R-ul nu are coadă, dar veţi observa, dacă 
veţi vrea să folosiţi lupa mea, că mai există alte paisprezece 
caracteristici, la care am făcut referire adineauri. 

Domnul Windibank a sărit de pe scaun şi şi-a luat pălăria. 

— Nu am timp de pierdut cu asemenea fantasmagorii, 
domnule Holmes, a spus el. Dacă îl poţi prinde, fă-o, şi anunță- 
mă când ai terminat. 

— Bineînţeles, a spus Holmes, încuind uşa. Vă anunţ, atunci, 
că l-am prins! 

— Poftim! Cum aşa? a strigat domnul Windibank, cu buzele 
devenite brusc palide şi privindu-l pe celălalt ca un şoarece 
prins în capcană. 

— Ah, nu ţine... chiar nu ţine, a spus Holmes cu delicateţe. 
Nu ai cum să scapi, domnule Windibank. Este prea evident ce ai 
pus la cale şi să ştii că nu mi-ai făcut un compliment când ai 
spus că este imposibil să rezolv această problemă, foarte simplă 
de altfel. Aşa! Stai jos şi hai să discutăm. 

Vizitatorul nostru s-a lăsat să cadă înapoi pe scaun, cu o 
expresie înspăimântată pe chip şi cu broboane mari de sudoare 
deasupra sprâncenelor. 

— Nu... nu pot fi acuzat de nimic, a bâiguit el. 

— Mă tem că nu, într-adevăr. Însă fie vorba-ntre noi, 
Windibank, a fost cel mai crud, egoist şi lipsit de inimă şiretlic pe 
care l-am văzut vreodată. Acum, îngăduie-mi să prezint cursul 
evenimentelor şi mă poţi contrazice dacă greşesc. 

Bărbatul s-a chircit pe scaun, cu capul în piept: un om pur şi 
simplu dărâmat. Holmes şi-a pus picioarele pe colţul sobei şi, cu 
mâinile în buzunare, s-a lăsat pe spate şi a început să 
vorbească: părea că se adresează mai degrabă lui însuşi, sau 
cel puţin acesta era impresia mea. 

— Bărbatul din cazul nostru - a început Holmes - s-a căsătorit 
cu o femeie mult mai în vârstă decât el pentru bani, bucurându- 
se apoi şi de banii fiicei acesteia, câtă vreme tânăra a locuit cu 
ei. Pentru o familie de condiţia lor, era o sumă considerabilă, iar 
o pierdere a rentei i-ar fi afectat serios. Merita, aşadar, efortul 
ca fiica să fie convinsă să rămână acasă. Tânăra era amabilă, 
afectuoasă, aşa că era evident că, datorită firii sale calde şi a 
venitul ei - aşa modest, cum era -, nu avea să rămână singură 
multă vreme. Însă căsătoria ei ar fi însemnat, bineînţeles, 
pierderea sumei de o sută de lire pe an; prin urmare, cum 


găseşte tatăl vitreg de cuviinţă să preîntâmpine una ca asta? 
Intâi de toate, o obligă să-şi petreacă tot timpul acasă, 
interzicându-i compania celor de vârsta ei. Curând însă 
realizează că nu este o soluţie pe termen lung. Ea se revoltă, 
insistă asupra drepturilor ei şi, în final, îl anunţă că are de gând 
să participe la un anumit bal. Ce face atunci inteligentul său 
tată? Găseşte o soluţie mai degrabă raţională. Cu acordul şi 
ajutorul soţiei sale se deghizează, îşi ascunde ochii pătrunzători 
în spatele unei perechi de ochelari de soare, îşi pune mustață şi 
favoriţi falşi, îşi schimbă vocea cu una şoptită şi, bazându-se pe 
defectul de vedere al fiicei lui, se dă drept domnul Hosmer 
Angel, ţinându-i astfel la distanţă pe ceilalţi eventuali 
pretendenți. 

— A fost doar o glumă la început, a gemut vizitatorul nostru. 
Nu ne-am închipuit că se va lăsa dusă de val. 

— Probabil că nu. Oricum ar fi, tânăra era hotărâtă să 
continue şi, ştiind că tatăl ei era în Franţa, nu a bănuit nicio clipă 
că era victima unei farse. A fost flatată de atenţiile acestui 
domn, efectul fiind de propria mamă, care şi-a exprimat limpede 
admiraţia pentru el. Apoi, domnul Angel a început s-o caute, 
căci era evident faptul că farsa trebuia continuată până la 
obţinerea rezultatului scontat. Au existat câteva întâlniri şi o 
logodnă, care au avut ca scop s-o împiedice pe tânără să-şi 
întoarcă atenţia către alt pretendent. Dar înşelăciunea nu putea 
continua la nesfârşit. Aceste pretinse călătorii în Franţa 
deveneau deranjante. Trebuia ca această afacere să se 
sfârşească într-o manieră atât de dramatică, încât să lase o 
impresie puternică în mintea tinerei, în aşa fel încât aceasta să 
fie excesiv de prevăzătoare cu orice alt pretendent care ar fi 
putut apărea la un moment dat. De aici, toate acele jurăminte 
de fidelitate cu mâna pe Biblie, toate acele aluzii la posibilitatea 
de a se întâmpla ceva în dimineaţa căsătoriei. James Windibank 
şi-a dorit ca domnişoara Sutherland să fie atât de legată de 
Hosmer Angel şi atât de nesigură de soarta sa, încât să nu-şi 
mai dorească alt bărbat cel puţin zece ani de acum înainte. A 
dus-o până la uşa bisericii, apoi, pentru că nu putea continua, a 
dispărut folosind vechiul truc: a chemat o trăsură, a urcat pe o 
uşă şi a coborât pe cealaltă. Acesta cred că a fost şirul 
evenimentelor, domnule Windibank! 


Cât timp vorbise Holmes, vizitatorul nostru îşi recăpătase o 
parte din siguranţa de mai devreme: s-a ridicat de pe scaun 
afişând rânjet de gheaţă pe chipul său palid. 

— Lucrurile ar putea sta astfel sau nu, domnule Holmes - a 
spus -, însă dacă eşti atât de perspicace pe cât se spune, ar 
trebui să-ţi dai seama că dumneata eşti cel care încalci legea 
acum, nu eu. Nu am făcut nimic pentru care aş putea fi acuzat, 
dar câtă vreme vei ţine acea uşă încuiată te expui acuzaţiei de 
atac şi reţinere ilegală. 

— Legea nu poate, după cum spui, să te atingă - a comentat 
Holmes, deschizând larg uşa -, deşi nu există cineva care să 
merite mai mult ca dumneata să fie pedepsit. Dacă domnişoara 
Sutherland are un frate sau un prieten apropiat, ar trebui să 
pună să te biciuiască. Pe legea mea - a continuat, înroşindu-se 
la vederea zâmbetului arogant de pe chipul interlocutorului său 
-, nu face parte din obligaţiile faţă de clienta mea, însă aici te 
afli pe terenul meu de vânătoare şi cred că mă voi servi... 

A făcut doi paşi spre biciuşcă, dar înainte de a o apuca s-a 
auzit un zgomot precipitat de paşi pe scări, apoi uşa grea de la 
hol s-a izbit de perete şi de la fereastră l-am putut vedea pe 
domnul James Windibank luând-o la sănătoasa. 

— Ce ticălos cu sânge rece! a spus Holmes, râzând, lăsându- 
se să cadă înapoi pe scaun. Individul de adineauri va comite 
infracţiune după infracţiune, până când va săvârşi o faptă gravă 
pentru care va sfârşi în ştreang. Aş zice totuşi că, în anumite 
privinţe, acest caz a fost interesant. 

— Nu pot înţelege pe deplin raţionamentul tău, am remarcat. 

— Ei bine, a fost evident de la început că acest domn Hosmer 
Angel trebuia să aibă motive serioase pentru comportamentul 
său straniu, la fel cum mi-a fost limpede că singurul care a 
profitat de pe urma acestui incident era tatăl vitreg. Apoi, faptul 
că cei doi bărbaţi nu apăreau niciodată în acelaşi timp, ci unul 
apărea atunci când pleca celălalt, era foarte sugestiv. La fel şi 
ochelarii de soare şi vocea neobişnuită, ambele folosite la 
deghizare, ca şi mustăţile stufoase. Toate suspiciunile mele au 
fost confirmate de faptul că şi-a bătut la maşină până şi 
semnătura, căci scrisul lui de mână îi era tinerei atât de 
cunoscut, încât ar fi existat pericolul să-l recunoască. Remarci, 
desigur, că toate aceste fapte izolate, laolaltă cu cele 
neimportante, ne conduc spre aceeaşi concluzie. 


— Şi cum le-ai verificat? 

— Odată ce l-am identificat, a fost uşor să le pun cap la cap. 
Cunoşteam firma pentru care lucra acest om. Am analizat 
detaliile. Am eliminat apoi tot ce putea fi rezultatul unei 
deghizări - mustăţile, ochelarii, vocea, şi am trimis profilul 
rezultat la firmă, rugându-i să mă informeze dacă corespunde 
descrierii  vreunuia dintre angajații lor. Observasem şi 
particularităţile maşinii de scris, aşa că i-am trimis o scrisoare 
pe adresa de la serviciu, rugându-l să vină aici. După cum mă 
aşteptam, răspunsul său a fost dactilografiat, scoțând la iveală 
aceleaşi defecte ale maşinii de scris. Cu aceeaşi poştă a venit o 
scrisoare de la Westhouse & Marbank, firma de pe strada 
Fenchurch, în care se spunea că descrierea mea corespunde în 
toate privinţele cu aceea a angajatului lor James Windibank. 
Voilă tout! 

— Şi domnişoara Sutherland? 

— Dacă îi spun, nu mă va crede. Probabil că-ţi aminteşti 
zicala persană: „Cei care fură un pui de tigru sunt într-un pericol 
la fel de mare ca cei care dezamăgesc o femeie.“ 


AVENTURA IV 
MISTERUL DIN VALEA BOSCOMBE 


Într-o dimineaţă, eram cu soţia mea la micul dejun, când 
slujnica a adus o telegramă. Era de la Sherlock Holmes: 


„Ai câteva zile libere la dispoziţie? Tocmai am fost contactat 
din vestul Angliei în legătură cu tragedia din valea Boscombe. 
Aş fi bucuros dacă m-ai însoţi. Aerul şi peisajul sunt perfecte. 
Plecarea din Paddington la 11.15.“ 


— Ce spui, dragul meu? m-a întrebat soţia. Te duci? 

— Nu ştiu ce să spun. Am destul de multe de făcut în aceste 
zile. 

— Ah, Anstruther ti-ar putea ţine locul fără probleme. Te văd 
cam palid în ultima vreme. Cred că o schimbare ti-ar face bine, 
ca să nu mai pomenesc de faptul că te-au interesat întotdeauna 
cazurile domnului Sherlock Holmes. 

— Aş fi nerecunoscător dacă aş spune că nu, dacă avem în 
vedere cât am avut de câştigat datorită lor, am răspuns eu. Insă 
dacă mă hotărăsc să plec, trebuie să-mi fac imediat bagajul, 
căci mai am doar o jumătate de oră la dispoziţie. 

Trebuie să admit că experienţa căpătată în tabăra de 
supravieţuire din Afghanistan a avut totuşi un rezultat: m-a 
transformat într-un călător gata oricând de plecare. Nevoile 
mele erau puţine şi simple, aşa că în cel mai scurt timp mă 
aflam cu tot cu valiză într-o birjă, gonind spre gara Paddington. 
Sherlock Holmes mergea încoace şi-ncolo pe peron, iar silueta 
sa înaltă şi costelivă părea chiar mai costelivă şi mai înaltă, 
datorită pelerinei sale gri de călătorie şi a căciulii strâmte. 

— Mă bucur că ai venit, Watson, a spus el. Este foarte 
important pentru mine să am pe cineva pe care mă pot bizui cu 
adevărat. In asemenea situaţii, ajutorul localnicilor este ori 
nefolositor, ori părtinitor. Dacă păstrezi cele două locuri din colţ, 
iau eu bilete. 

Compartimentul a fost doar al nostru, din cauza teancului 
uriaş de ziare pe care Holmes le adusese cu el. Le-a luat unul 
câte unul şi le-a citit, luându-şi notite şi meditând, până când 
am trecut de Reading. Apoi, din senin, le-a mototolit şi le-a 
aruncat pe policioară. 


— Ai auzit ceva despre acest caz? m-a întrebat. 

— Absolut nimic. Nu am mai citit un ziar de câteva zile. 

— Ziarele din Londra nu oferă prea multe amănunte. Le-am 
răsfoit pe cele recente ca să aflu mai multe detalii. Din câte mi- 
am dat seama, se pare că avem de-a face cu unul dintre acele 
cazuri aparent simple care în realitate sunt foarte dificile. 

— Sună oarecum paradoxal. 

— Dar este perfect adevărat. Unicitatea unui caz este 
aproape întotdeauna echivalentă cu un indiciu. Cu cât mai 
obişnuit şi mai neinteresant pare un delict, cu atât este mai 
dificil de rezolvat. În acest caz, s-au formulat acuzaţii serioase 
împotriva fiului celui ucis. 

— Aşadar, avem de rezolvat o crimă? 

— Ei bine, aşa se presupune. Nu iau nimic de bun până nu 
am ocazia să investighez personal cazul. ţi voi explica în câteva 
cuvinte cum stau lucrurile, atât cât am reuşit eu să înţeleg. 

Valea Boscombe se întinde nu departe de Ross, în 
Herefordshire. Cel mai mare proprietar de terenuri din zonă este 
domnul John Turner, care a făcut bani în Australia şi s-a întors 
acum câţiva ani în bătrâna noastră ţară. Într-una din fermele 
deţinute de el, cea din Hatherley, s-a stabilit domnului Charles 
McCarthy, care, la rândul lui, îşi petrecuse o parte din viaţă în 
Australia. Bărbaţii s-au cunoscut în colonii, aşa că nu era nimic 
neobişnuit în faptul că s-au statornicit atât de aproape unul de 
celălalt. 

Turner era aparent mai bogat, aşa că McCarthy i-a devenit 
chiriaş, cei doi rămânând totuşi în relaţii bune, din câte se pare, 
căci erau văzuţi adesea împreună. McCarthy avea un fiu, un 
tânăr de optsprezece ani, iar Turner - o singură fată, de aceeaşi 
vârstă. Niciunuia din ei nu-i mai trăia soţia. Păreau să evite 
prezenţa familiilor tipic englezeşti din împrejurimi, preferând să 
ducă o viaţă retrasă, deşi amândoi McCarthy iubeau sportul şi 
erau văzuţi deseori la cursele din vecinătate. McCarthy avea doi 
servitori - un bărbat şi o fată. Turner deţinea un domeniu 
considerabil. Cam atât am putut afla despre cele două familii. 
Acum, faptele. 

Pe 3 iunie, lunea trecută adică, McCarthy a plecat de la ferma 
sa din Hatherley în jurul orei trei după-amiază, îndreptându-se 
spre iazul Boscombe - un ochi de apă format de râul care curge 
prin valea Boscombe. De dimineaţă fusese la Ross împreună cu 


servitorul său, spunându-i la un moment dat acestuia că trebuia 
să se grăbească, întrucât avea o întâlnire importantă la ora trei. 
De la acea întâlnire însă nu s-a mai întors în viaţă. 

De la ferma Hatherley până la iazul Boscombe, distanţa nu e 
mai mare de un sfert de milă, iar două persoane chiar l-au văzut 
trecând într-acolo. Una este o bătrână al cărei nume nu a fost 
menţionat, iar cealaltă este William Crowder, un paznic de 
vânătoare aflat în serviciul domnului Turner. Ambii martori au 
afirmat că domnul McCarthy era  neînsoţit. Paznicul de 
vânătoare a adăugat faptul că, la câteva minute după domnul 
McCarthy l-a văzut mergând în aceeaşi direcţie pe fiul acestuia, 
domnul James McCarthy, care ţinea în mână o armă. Nu s-a mai 
gândit la această chestiune până când a auzit de tragedie. 

Cei doi McCarthy au fost văzuţi totuşi şi după ce paznicul de 
vânătoare, William Crowder, i-a pierdut din vedere. lazul 
Boscombe este înconjurat de o pădure deasă, mărginită la 
rândul ei de un tăpşan cu iarbă şi stuf. O fată de paisprezece 
ani, Patience Moran, fiica paznicului din valea Boscombe, 
culegea la ora aceea flori în pădure. Ea a declarat că i-a văzut la 
marginea pădurii, foarte aproape de lac, pe domnul McCarthy şi 
pe fiul său, care păreau implicaţi într-o ceartă aprinsă. L-a auzit 
pe domnul McCarthy senior vorbindu-i foarte urât fiului său, 
văzându-l apoi pe acesta din urmă ridicând mâna, ca şi cum se 
pregătea să-şi lovească tatăl. Inspăimântată de violenţa celor 
doi bărbaţi, a alergat să-i spună mamei că-i lăsase pe cei doi 
McCarthy certându-se lângă iazul Boscombe şi că se temea ca 
nu cumva cei doi să se încaiere. N-a apucat bine să-şi termine 
povestea, că tânărul domn McCarthy a venit într-un suflet la 
cabană, spunând că şi-a găsit tatăl mort în pădure şi cerând 
ajutorul paznicului. Era foarte agitat, nu mai avea nici arma şi 
nici pălăria, iar mâna şi mâneca stângă erau pătate de sânge 
proaspăt. L-au urmat şi au găsit cadavrul întins în iarbă, lângă 
iaz. Prezenta mai multe lovituri la cap, făcute cu un obiect 
contondent, neascuţit. S-a constatat că rănile ar fi putut fi 
făcute cu patul armei fiului, care a fost găsită tot în iarbă, la 
mică distanţă de cadavru. În consecinţă, tânărul a fost imediat 
arestat, primind marţi verdictul de „crimă premeditată“, pentru 
ca miercuri să fie adus în faţa magistraţilor din Ross, care au 
înaintat cazul către juraţi. Acestea sunt principale fapte, aşa 
cum au fost ele prezentate anchetatorilor şi tribunalului. 


— Cu greu mi-aş putea imagina un caz mai condamnabil, am 
remarcat. Dacă cineva se mai îndoia că dovezile circumstanţiale 
pot duce la prinderea unui criminal, iată dovada că aşa ceva se 
poate întâmpla. 

— Dovezile  circumstanţiale reprezintă indicii foarte 
înşelătoare, a remarcat Holmes, gânditor. Par să confirme 
limpede o anumită ipoteză, însă dacă schimbi doar puțin modul 
lor de abordare, poţi descoperi că indică, într-o manieră la fel de 
clară, ceva cu totul diferit. Trebuie să recunosc, cu toate 
acestea, că dovezile din acest caz îl incriminează pe tânăr şi se 
prea poate ca el să fie într-adevăr vinovatul. Sunt câteva 
persoane prin împrejurimi, printre care şi domnişoara Turner, 
fiica proprietarului vecin, care cred în nevinovăția acestuia. 
Domnişoara Turner l-a angajat pe Lestrade, despre care îţi 
aminteşti, desigur, că a soluţionat cazul Scarlet. Acesta s-a 
declarat destul de contrariat de caz, aşa că mi-a cerut ajutorul; 
prin urmare, iată de ce doi bărbaţi de vârstă mijlocie gonesc 
acum spre vest cu cincizeci de mile pe oră, în loc să-şi savureze 
micul dejun acasă. 

— Mă tem - i-am spus - că faptele sunt atât de evidente, 
încât în cazul acestei tragedii nu vei avea câştig de cauză. 

— Nimic nu este mai înşelător ca faptele evidente, mi-a 
răspuns, râzând. În plus, am putea avea şansa să descoperim 
câteva indicii evidente care să nu fi fost la fel de vizibile pentru 
Lestrade. Mă cunoşti prea bine ca să mă consideri un lăudăros 
atunci când spun că, indiferent dacă-i voi demonta sau nu 
teoria, o voi face cu acele mijloace pe care el nu este în stare să 
le folosească, sau măcar să le înţeleagă. Primul exemplu care 
îmi vine în minte este acela că fereastra dormitorului tău este 
pe partea dreaptă: mă întreb dacă domnul Lestrade ar remarca 
un amănunt atât de evident ca acesta. 

— Cum ai dedus una ca asta, Doamne, iartă-mă? 

— Dragul meu coleg, te cunosc bine. Cunosc rigurozitatea 
militară care te caracterizează. Te bărbiereşti în fiecare 
dimineaţă, iar în acest anotimp o faci la lumina soarelui; însă din 
moment ce obrazul tău este bărbierit din ce în ce mai defectuos 
pe măsură ce privirea mea se apropie de partea ta stângă, 
devenind de-a dreptul neglijent în zona maxilarului, îmi este cât 
se poate de limpede că acea parte este mai puţin luminată 
decât cealaltă. Nu-mi pot imagina un om cu obiceiurile tale 


stricte privindu-se într-o lumină egală ca intensitate şi fiind 
satisfăcut de un asemenea rezultat. Este doar un exemplu banal 
de observaţie şi deducție, însă acestea sunt tehnicile mele care 
sper să ne fie de ajutor în investigația noastră. Există unul sau 
două puncte minore care ne-au determinat să acceptăm 
această anchetă şi pe care merită să le luăm în considerare. 

— Care? 

— Se pare că tânărul nu a fost arestat imediat, ci după 
întoarcerea la ferma Hatherley. Pe urmă, inspectorului de poliţie 
care a venit să-l ridice i-a răspuns că nu era surprins de veste şi 
că primeşte ce merită. Această reacţie a avut efectul natural de 
a elimina orice urme de îndoială care ar fi putut persista în 
mintea medicului legist. 

— A fost o mărturisire, am exclamat. 

— Nu, pentru că a fost urmată de susţinerea nevinovăţiei. 

— Venind după o asemenea serie de evenimente cumplite, a 
fost cel puţin o remarcă dubioasă. 

— Dimpotrivă, a spus Holmes, este peticul de cer senin care 
se întrezăreşte prin masa groasă de nori. Oricât de nevinovat ar 
fi, nu ar putea fi atât de nătărău, încât să nu-şi dea seama că 
toate circumstanţele sunt împotriva lui. Dacă ar fi părut surprins 
sau indignat atunci când a fost arestat, aş fi avut suspiciuni în 
privinţa comportamentului său, dat fiind că manifestările de 
surprindere sau furie nu ar fi normale în împrejurările date, deşi 
constituie cea mai bună atitudine pentru un intrigant. În schimb, 
acceptarea deschisă a situaţiei îl face să pară nevinovat, sau cel 
puţin un bărbat cu sânge rece, hotărât. Cât despre remarca lui 
că primeşte ceea ce merită, nu poate fi nici ea considerată 
anormală, dacă ne gândim că a stat lângă cadavrul propriului 
tată, şi că - aici nu e nicio îndoială - în acea ziua aceea şi-a uitat 
obligaţiile filiale, aruncându-i părintelui său cuvinte grele şi chiar 
- după cum a declarat fetişcana a cărei mărturisire este foarte 
importantă - ridicând mâna asupra lui ca şi cum ar fi vrut să-l 
lovească. Reproşurile pe care şi le face şi căinţa care răzbate din 
remarca îmi par mai degrabă semnele unei minţi sănătoase, 
decât ale unei persoane vinovate. 

Am scuturat din cap. 

— Mulţi oameni au fost spânzurați pe baza unor dovezi mult 
mai fragile, am remarcat. 

— Într-adevăr. Dar şi mulţi au fost spânzurați nevinovaţi. 


— Care sunt argumentele în favoarea tânărului în acest caz? 

— Nu are, mă tem, prea multe în favoarea sa, deşi sunt unul 
sau două lucruri foarte sugestive. Le găseşti aici, şi poţi citi şi 
singur. 

A luat unul dintre ziare locale din Herefordshire şi, întorcând 
pagina, mi-a indicat un paragraf în care nefericitul tânăr spunea 
varianta sa despre cele întâmplate. M-am aşezat în colţul 
caleştii şi am început să citesc cu atenţie: 


„Domnul James McCarthy, fiul celui decedat, a fost chemat şi 
a dat următoarea declaraţie: «Am fost plecat în Bristol pentru 
trei zile şi tocmai mă întorsesem în dimineaţa zilei de 3, lunea 
trecută. Tatăl meu nu era acasă când am sosit, şi am fost 
informat de menajeră că a plecat spre Ross cu John Cobb, 
rândaşul nostru. La scurt timp după întoarcerea mea, am auzit 
zgomot de roţi în curte: era brişca lui. Uitându-mă pe fereastră, 
l-am văzut coborând repede şi ieşind în mare grabă din curte, 
însă nu mi-am dat seama încotro o apucase. Mi-am luat arma şi 
am plecat spre iazul Boscombe, cu gând să vizitez crescătoria 
de iepuri care se află pe cealaltă parte a malului. Pe drum, l-am 
văzut William Crowder, paznicul terenului de vânătoare, aşa 
cum de altfel a declarat şi el; şi totuşi, trebuie să spun că acesta 
se înşeală atunci când declară că-mi urmăream tatăl. Nu ştiam 
că se află în faţa mea. Când mai aveam o sută de metri până la 
iaz am auzit un strigăt: «Cooee!»; acesta era un semnal obişnuit 
stabilit între mine şi tatăl meu. M-am grăbit să-l ajung şi l-am 
găsit pe malul iazului. Părea surprins să mă vadă, ba chiar şi m- 
a întrebat pe un ton destul de dur ce căutam acolo. În 
conversaţia care a urmat s-au spus cuvinte dure şi aproape că s- 
a ajuns la lovituri, căci tatăl meu era un om foarte violent. 
Văzând că patima sa devenise practic de nestăpânit, l-am lăsat 
acolo şi m-am întors spre ferma Hatherley. Nu am parcurs mai 
mult de o sută cinci zeci de metri, când am auzit în spatele meu 
un urlet cumplit. M-am grăbit înapoi şi l-am găsit pe tata întins 
pe iarbă, respirând greu, prezentând o lovitură puternică la cap. 
Am aruncat arma cât colo şi l-am ţinut în braţe, dar aproape 
imediat şi-a dat duhul. Am rămas în genunchi lângă el preţ de 
câteva minute, apoi am plecat spre cabana domnului Turner, 
cea mai apropiată de locul întâmplării, pentru a-i cere ajutorul. 
N-am zărit pe nimeni lângă tata când m-am întors, aşa că nu am 


idee cum a căpătat celelalte răni. Nu era o persoană foarte 
populară, fiind destul de rece şi cu un comportament distant, 
însă din câte ştiu, nu avea duşmani care să-i dorească moartea. 
Mai multe nu ştiu.» 

Anchetatorul: «Tatăl dvs. a apucat să vă spună ceva înainte 
să moară?» 

Martorul: «A mormăit câteva cuvinte, dar nu am prins decât 
ceva despre un şoarece.» 

Anchetatorul: «Ce aţi înţeles din asta?» 

Martorul: «Nu avea niciun înţeles pentru mine. Am crezut că 
delirează.» 

Anchetatorul: «Din ce motiv a izbucnit acea ceartă cu tatăl 
dumneavoastră?» 

Martorul: «Prefer să nu răspund.» 

Anchetatorul: «Mă tem că trebuie să insist.» 

Martorul: «Îmi este pur şi simplu cu neputinţă să vă răspund. 
Vă asigur că nu are nimic de-a face cu tragedia cumplită care a 
urmat.» 

Anchetatorul: «Aceasta o va decide Curtea. Nu cred că 
trebuie să insist asupra faptului că refuzul de a răspunde va 
prejudicia considerabil cazul.» 

Martorul: «Şi totuşi, mă văd nevoit să refuz.» 

Anchetatorul: «Să înţeleg că acel strigăt, 'Cooee', era un 
semnal convenit cu tatăl dumneavoastră?» 

Martorul: «Da.» 

Anchetatorul: «Cum se face, atunci, că a strigat înainte să vă 
vadă, ba chiar înainte să afle că v-aţi întors de la Bristol?» 

Martorul (foarte confuz): «Nu ştiu.» 

Un jurat: «Când aţi auzit urletul şi v-aţi întors, găsindu-l rănit 
de moarte, nu aţi văzut nimic care să vă trezească suspiciuni?» 

Martorul: «Nimic clar.» 

Anchetatorul: «Ce vreţi să spuneţi?» 

Martorul: «Eram atât de confuz şi de neliniştit, încât am 
traversat câmpul în fuga cea mare, nereuşind să mă gândesc la 
altceva decât la tatăl meu. Cu toate acestea, am avut impresia 
că am trecut pe lângă ceva aruncat la pământ, în stânga mea. O 
pată cenuşie - un fel de haină sau poate un pled. Când m-am 
ridicat de lângă tatăl meu am căutat-o cu privirea de jur 
împrejur, însă dispăruse.» 


Rat, în limba engleză (n. tr.). 


«Vreţi să spuneţi că a dispărut înainte să plecaţi după 
ajutor?» 

«Da, dispăruse.» 

«Şi nu ştiţi ce anume era?” 

«Nu, am avut doar senzaţia că se afla ceva în locul acela.» 

«Cât de departe de cadavru?” 

„În jur de zece metri.» 

«Şi la ce distanţă de marginea pădurii?” 

«Cam aceeaşi.» 

«Cu alte cuvinte, a dispărut în timp ce dumneavoastră vă 
aflaţi la zece metri de ea?» 

«Da, dar stăteam cu spatele în direcţia aceea.» 

«Declaraţia aceasta încheie examinarea martorului.»“ 


— Observ - am spus ridicându-mi privirea din ziar - că 
anchetatorul, în remarca sa finală, a fost destul de aspru cu 
tânărul McCarthy. Atrage atenţia - şi pe bună dreptate -, asupra 
unor discrepanțe: faptul că tatăl său l-a strigat înainte de a-l 
vedea, refuzul de a oferi detalii despre cearta dintre cei doi şi 
menţiunea inexplicabilă asupra ultimelor cuvinte ale tatălui său. 
Toate acestea sunt, după cum pomeneşte şi anchetatorul, 
împotriva fiului. 

Holmes a râs încetişor, întinzându-se pe scaunul cu arcuri. 

— Nici tu, nici anchetatorul - a comentat el -, nu reuşiţi să 
remarcaţi cele mai puternice puncte în favoarea tânărului. Nu 
realizezi oare că ba îl credit cu prea multă imaginaţie, ba cu 
prea puţină? Prea puţină, pentru că nu a inventat un motiv de 
ceartă suficient de credibil încât să câştige simpatia juriului; 
prea multă, pentru că a trecut de la propriile probleme de 
conştiinţă la cuvintele atât de ieşite din comun ale muri- 
bundului, care spunea ceva despre un şoarece, ca să nu mai 
pomenesc de incidentul cu haina care a dispărut. Nu, domnule, 
eu abordez acest caz plecând de la premisa că acest tânăr 
spune adevărul, apoi vom vedea unde ne conduce această 
ipoteză. Acum însă, îmi voi vedea de ediţia mea de buzunar din 
Petrarca, iar despre acest caz nu voi mai scoate niciun cuvânt 
până când ajungem la locul faptei. Vom lua masa la Swindon şi 
sper să ajungem acolo în douăzeci de minute. 

Era aproape ora patru când, într-un final, după ce am 
traversat frumoasa vale Stroud şi încântătorul râu Severn, am 


ajuns în cochetul orăşel Ross. Un bărbat uscăţiv, cu privire 
vicleană ca de dihor, ne aştepta pe peron. În ciuda hainei sale 
maronii şi a încălţărilor de piele pe care le purta din respect 
pentru împrejurimile rustice, nu am avut nicio problemă în a-l 
recunoaşte pe Lestrade, de la Scotland Yard. Ne-a condus la 
Hereford Arms, unde ne rezervase o cameră. 

— Am cerut o trăsură, a spus Lestrade pe când stăteam toţi 
trei la o ceaşcă de ceai. Îţi cunosc stilul energic de lucru şi ştiu 
că nu vei fi mulţumit până nu vei cerceta locul crimei. 

— Drăguţ din partea ta şi iau cele spuse de tine ca un 
compliment, a răspuns Holmes. Este o chestiune de presiune 
atmosferică. 

Lestrade l-a privit mirat. 

— Nu prea înţeleg, a spus el. 

— Ce spune barometrul? Douăzeci-nouă, văd. Nu bate vântul 
şi nu e niciun nor pe cer. Am o cutie cu ţigări care se cer fumate, 
iar canapeaua de aici este mult mai confortabilă decât cele din 
alte hoteluri. Nu cred că voi folosi acea trăsură în această seară. 

Lestrade a râs cu indulgență. 

— Fără îndoială că ţi-ai format o părere din ziare, a spus el. 
Cazul este clar şi cu cât trece timpul, cu atât devine şi mai clar. 
Cu toate acestea, nimeni nu poate refuza o doamnă, şi încă una 
cu o voinţă atât de fermă. A auzit de tine şi ar vrea să-ţi afle pă- 
rerea, deşi i-am repetat de mai multe ori că nu poţi face mai 
mult decât am făcut deja eu. lată însă că trăsura sa a tras în 
faţa intrării. 

Nu a apucat să mai spună şi altceva, căci în antreu a intrat 
val-vârtej cea mai drăguță femeie pe care am văzut-o vreodată. 
Ochii de culoarea viorelelor pur şi simplu străluceau, buzele 
întredeschise erau frumos conturate, obrajii îi erau rozalii, şi 
radia din toată fiinţa sa o emoție copleşitoare şi multă 
îngrijorare. 

— Ah, domnule Sherlock Holmes! a strigat ea, privind când la 
mine, când la el, pentru ca, într-un final, cu intuiţia specifică 
femeilor, să se oprească cu privirea asupra companionului meu. 
Mă bucur că aţi venit. Am venit special să vă vorbesc. Ştiu că 
James nu e vinovat. O ştiu şi aş vrea să fiţi şi dumneavoastră 
convins de asta. Să nu vă îndoiţi vreodată. Ne ştim de mici copii 
şi îi cunosc păcatele ca nimeni altcineva; credeţi-mă însă, are un 
suflet prea bun ca să facă rău fie şi unei muşte. Acuzaţia care i 


se aduce le pare absurdă tuturor celor care-l cunosc cu 
adevărat. 

— Sper să îl putem elibera, domnişoară Turner, a spus 
Sherlock Holmes. De un lucru vă rog să nu vă îndoiţi: voi face 
tot ce îmi stă în puteri. 

— Aţi citit ce dovezi s-au adus în sprijinul acuzaţiei, nu-i aşa? 
Spuneţi-mi, aţi tras vreo concluzie? Nu vedeţi nicio portiţă de 
scăpare, vreo eroare? Nu credeţi şi dumneavoastră că este 
nevinovat? 

— Cred că este foarte posibil ca lucrurile să stea astfel. 

— Aţi văzut? a strigat, dându-şi capul pe spate şi privindu-l 
sfidător pe Lestrade. Aţi auzit, nu-i aşa? Asta îmi dă speranţe. 

Lestrade a ridicat din umeri. 

— Mă tem că partenerul meu s-a grăbit cu concluziile, a spus 
el. 

— Dar are dreptate. Ah! Ştiu că care dreptate. Nu James a 
făcut-o. Cât despre cearta cu tatăl său, sunt sigură că nu vrea 
să vorbească despre asta pentru că disputa se referea la mine. 

— Cum aşa? a întrebat Holmes. 

— Nu este momentul potrivit pentru secrete, nu-i aşa? James 
şi tatăl său au discutat deseori în contradictoriu referitor la 
mine. Domnul McCarthy dorea foarte mult să ne căsătorim. 
James şi cu mine ne-am iubit întotdeauna ca fraţii; desigur însă 
că el este tânăr şi nu are mare experienţă în viaţă, şi... şi... ei 
bine, mi se pare normal să nu-şi dorească una ca asta. Prin 
urmare, se iscau adesea certuri şi sunt sigură că altercaţia de la 
iaz a pornit de la acelaşi subiect. 

— Şi tatăl dumneavoastră? a întrebat Holmes. Era de acord 
cu căsătoria? 

— Nu, şi el era împotrivă. Nimeni, în afară de domnul 
McCarthy, nu era de acord. 

Pe faţa tinerei a trecut o umbră de roşeaţă în timp ce Holmes 
a continuat s-o privească întrebător. 

— Vă mulţumesc pentru această informaţie, a spus el. Dacă 
voi suna în prealabil, credeţi că m-aş putea întâlni mâine cu 
tatăl dumneavoastră? 

— Mă tem că doctorul nu va fi de acord. 

— Doctorul? 

— Da, nu ştiţi? De câţiva ani buni, bietul tata şi-a cam pierdut 
vlaga, însă această întâmplare l-a dărâmat complet. A căzut la 


pat, iar doctorul Willows spune că a ajuns o epavă şi că sistemul 
său nervos este serios zdruncinat. Domul McCarthy este singurul 
care îl cunoştea pe tata încă de pe vremea când îşi făceau veacul 
în ţinutul Victoria. 

— Aha! În Victoria! Acesta este un amănunt important. 

— Da, la minele de aur. 

— Exact, la minele de aur unde, din câte am înţeles, domnul 
Turner a făcut o avere. 

— Da, într-adevăr. 

— vă mulţumesc, domnişoară Turner. Mi-aţi fost de un real 
ajutor. 

— Ne vom întâlni mâine ca să-mi spuneţi ce veşti noi aveţi. 
Fără îndoială că veţi face un drum la închisoare ca să vă întâlniți 
cu James. Ah, da, când ajungeţi acolo, vă rog să-i spuneţi că eu 
cred din tot sufletul în nevinovăția lui. 

— Aşa voi face, domnişoară Turner. 

— Acum însă, trebuie să mă întorc acasă, căci tata este 
foarte bolnav şi îmi simte foarte mult lipsa atunci când sunt 
plecată. La revedere şi Domnul să vă ajute. 

A părăsit hotelul cu aceeaşi grabă cu care intrase: câteva 
clipe mai târziu, am auzit roţile trăsurii vuind pe caldarâm. 

— Mă dezguşti, Holmes, a spus Lestrade indignat, după 
câteva minute de tăcere. Ce rost avea să stârneşti speranţe 
deşarte? Nici eu nu sunt genul de persoană care să se implice 
emoţional în cazurile sale, însă ce ai făcut tu se numeşte 
cruzime. 

— Cred că ştiu cum îl pot ajuta pe James McCarthy, a spus 
Holmes. Ţi s-a eliberat permisul de vizită la închisoare? 

— Da, dar este valabil numai pentru noi doi. 

— Atunci m-am răzgândit cu privire la ieşirea pe teren. Avem 
timp să prindem trenul spre Hereford, ca să ne vedem cu 
acuzatul în seara asta? 

— Mai mult decât suficient. 

— Atunci, să mergem. Watson, mă tem că ţi se va părea o 
veşnicie, dar în realitate voi lipsi doar câteva ore. 

l-am însoţit la gară, apoi am hoinărit pe străzile orăşelului, 
pentru ca într-un final să mă întorc la hotel, unde m-am întins pe 
canapeaua din cameră, încercând să citesc un roman. Intriga 
era atât de subţire în comparaţie cu misterul adânc prin care 
bâjbâiam Holmes şi cu mine, încât gândurile îmi fugeau mereu 


de la acţiune la faptele reale. Am aruncat cartea cât colo şi am 
început să analizez evenimentele de peste zi. Presupunând că 
povestea acestui tânăr nefericit era pe de-a-ntregul adevărată, 
mă întrebam ce lucru diavolesc, ce calamitate extraordinară şi 
neprevăzută s-ar fi putut întâmpla între momentul despărțirii de 
tatăl său şi cel în care, atras înapoi de strigăte sale, s-a repezit 
înapoi, în poiană. Fără doar şi poate că se petrecuse ceva 
îngrozitor. Însă ce anume? Nu exista oare posibilitatea ca 
instinctele mele de medic să descopere anumite indicii pornind 
de la natura rănilor? 

Am sunat la recepţie, cerând să mi se aducă ziarul local cu 
relatarea integrală a anchetei. În depoziţia chirurgului se afirma 
că treimea posterioară a osului parietal stâng şi jumătatea 
stângă a osului occipital fuseseră zdrobite de o lovitură 
puternică produsă cu o armă contondentă, neascuţită. Am 
marcat locul pe propria mea ţeastă. Evident, o asemenea 
lovitură trebuie să fi venit din spate. Acest aspect era într-o 
oarecare măsură în favoarea inculpatului, căci atunci când 
fusese văzut certându-se cu tatăl său, era poziţionat în faţa 
acestuia. Cu toate acestea, nu conta prea mult, căci bătrânul s- 
ar fi putut întoarce cu spatele la el în momentele premergătoare 
loviturii. Oricum, merita să-i atrag atenţia lui Holmes asupra 
acestei descoperiri. Apoi, muribundul a pomenit ceva de un 
şoarece. Ce putea să însemne asta? Am exclus posibilitatea ca 
muribundul să fi delirat. În general, cineva care moare ca 
urmare a unei lovituri violente nu delirează. Nu, cel mai probabil 
încercase să explice ce se petrecuse. Totuşi, ce dorise să spună? 
Mi-am frământat mintea în zadar încercând să găsesc o posibilă 
explicaţie. Apoi, incidentul cu acea haină gri zărită în treacăt de 
tânărul McCarthy. Dacă era adevărat că ucigaşul îşi pierduse 
haina - probabil pardesiul - fugind de la locul faptei, însemna că 
dovedise apoi un curaj nebunesc întorcându-se după ea când 
tânărul stătea îngenuncheat lângă tatăl său, chiar dacă acesta 
se găsea cu spatele la el. Prea multe enigme şi situaţii 
improbabile în acest caz! Nu mă miram de părerea lui Lestrade, 
însă aveam atât de multă încredere în intuiţia lui Sherlock 
Holmes, încât nu-mi puteam pierde speranţa, cu atât mai mult 
cu cât fiecare nou amănunt părea să-i întărească convingerea 
asupra nevinovăţiei tânărului McCarthy. 


Se făcuse târziu când Sherlock Holmes s-a întors la hotel. A 
venit singur, căci Lestrade rămăsese la locuinţa sa din oraş. 

— Barometrul este încă foarte ridicat, a remarcat, aşezându- 
se. Este important să nu plouă înainte ca noi să ajungem la locul 
faptei. Pe de altă parte, ar trebui să fiu în deplinătatea forţelor 
pentru o treabă ca asta, şi nu doresc să o fac atunci când sunt 
epuizat după o călătorie atât de lungă. L-am văzut pe tânărul 
McCarthy. 

— Şi ce ai aflat nou? 

— Nimic. 

— Nicio lămurire? 

— Absolut nimic. Înclinam să cred la un moment dat că ştie 
numele ucigaşului, dar îl acoperă, însă acum sunt convins că 
este la fel de consternat ca toţi ceilalţi. Nu e un tânăr prea ager 
la minte, deşi este plăcut privirii şi, trebuie să recunosc, inimos. 

— Nu-i pot totuşi admira gusturile - am remarcat -, dacă 
refuzul său de a se căsători cu o tânără încântătoare ca 
domnişoara Turner este real. 

— Ah, aici avem o poveste destul de dureroasă. Tânărul 
nostru este îndrăgostit nebuneşte de ea, însă acum vreo doi ani, 
pe când era încă un băieţandru - şi înainte să o cunoască cu 
adevărat, dat fiind că ea fusese trimisă la o şcoală-internat 
vreme de cinci ani -, ce crezi face, nătărăul? Se lasă prins în 
mrejele unei ospătăriţe din Bristol, căsătorindu-se civil cu ea. 
Nimeni nu-i ştie taina, dar îţi poţi uşor închipui ce dramă 
sfâşietoare trăia: era ocărât pentru că refuza să-şi realizeze un 
vis pentru care de fapt şi-ar fi dat viaţa ca să i se împlinească, 
însă ştia că aşa ceva era cu neputinţă. lată de ce şi atunci, la 
ultima dispută cu tatăl său, care îi cerea din nou să se însoare 
cu domnişoara Turner, începuse să gesticuleze cu braţele în aer. 
Pe de altă parte, îi era cu neputinţă să se întreţină singur, iar 
tatăl său, care era un bărbat aspru din toate punctele de 
vedere, l-ar fi renegat dacă ar fi aflat adevărul. Cu ospătăriţa, 
soţia sa, şi-a petrecut ultimele trei zile la Bristol, însă tatăl său 
nu a bănuit nimic. Notează acest aspect. Este foarte important. 
Însă nu tot ce începe rău se termină la fel de rău: aflând din 
ziare că tânărul nostru se află sub acuzaţie, având toate şansele 
să fie spânzurat, ospătăriţa noastră i-a scris că a renunţat 
definitiv la el, informându-l că are deja un soţ în portul Bermuda, 
aşa că între ei doi nu mai există nicio legătură. Cred că această 


veste a avut darul să-l consoleze pe tânărul McCarthy pentru 
cele îndurate în ultimul timp. 

— Atunci, dacă el este nevinovat, cine să fi fost asasinul? 

— Ah! Cine? iți atrag atenţia în mod special asupra două 
aspecte ale cazului nostru. Primul este acela că bărbatul ucis 
avea întâlnire la iaz cu cineva care nu putea fi băiatul său, dat 
fiind că acesta era plecat şi nu ştia când se va întoarce. Al doilea 
este faptul că victima a fost auzită strigând „Cooee!“ înainte să 
afle că fiul său se întorsese de la Bristol. Acestea sunt punctele 
cruciale de care depinde acest caz. Acum însă, să discutăm 
despre George Meredith, dacă eşti amabil, şi să lăsăm 
chestiunile minore pentru mâine. 

Nu ploua, aşa cum prevăzuse Holmes, iar cerul dimineţii era 
senin, fără urmă de nori. La ora nouă, Lestrade a venit să ne ia 
cu trăsura, şi am plecat toţi trei către ferma Hatherley şi iazul 
Boscombe. 

— Am veşti neplăcute în această dimineaţă, a spus Lestrade. 
Se spune că starea de sănătate a domnului Turner s-a agravat şi 
trage să moară. 

— E bătrân, presupun? a întrebat Holmes. 

— Are în jur de şaizeci de ani; însă sănătatea i-a fost serios 
zdruncinată de anii petrecuţi în străinătate, şubrezindu-i-se din 
ce în ce mai mult în ultima vreme. Întâmplarea aceasta 
nefericită a avut asupra lui un efect devastator. Era vechi 
prieten cu McCarthy şi, aş putea adăuga, un binefăcător al 
acestuia, căci am aflat că-i încredinţase ferma Hatherley fără să- 
i ceară nicio chirie. 

— Chiar aşa? Interesant, a spus Holmes. 

— Ah, da! L-a ajutat în fel şi chip, de fiecare dată când a avut 
ocazia. Toată lumea îi laudă bunătatea. 

— Zău aşa! Nu te miră deloc faptul că un individ ca acest 
McCarthy, care nu pare să aibă mare lucru, fiindu-i în schimb 
foarte obligat lui Turner, vorbeşte întruna despre căsătoria fiului 
său cu fiica binefăcătorului său - cea care este, probabil, 
moştenitoarea domeniului -, şi încă într-o manieră atât de 
fudulă, de parcă ar fi o simplă formalitate? Mi se pare cu atât 
mai straniu, cu cât ştim că însuşi Turner se împotrivea 
căsătoriei. Aşa ne-a spus fiica lui. Nu tragi nicio concluzie din 
asta? 


— Am ajuns, aşadar, la deducţii şi concluzii, a comentat 
Lestrade, făcându-mi cu ochiul. Cred că este destul de greu să 
observi faptele, Holmes, fără să te laşi furat de teorii şi fantezii. 

— Ai dreptate, a răspuns Holmes cu modestie. Cred că îţi 
este greu să observi faptele. 

— Oricum, am identificat un amănunt care ţie ţi-a scăpat, i-a 
replicat Lestrade cu căldură în voce. 

— Şi anume... 

— Că McCarthy senior a fost omorât de McCarthy junior, iar 
toate teoriile care invocă altceva sunt doar apă de ploaie. 

— Ei bine, apa de ploaie este mai limpede decât ceața, a 
spus Holmes, râzând. Cred că acolo, în stânga, este ferma 
Hatherley, nu-i aşa? 

— Ba da, ai dreptate. 

Era o clădire masivă, plăcută vederii, cu două etaje şi 
acoperiş de ardezie, cu pereţi cenuşii pe care se zăreau pete 
întinse şi galbene de licheni. Obloanele închise şi coşurile din 
care nu ieşea fum îi dădeau un aspect sinistru, ca şi cum asupra 
sa plana încă greutatea acelei îngrozitoare întâmplări. Am sunat 
la uşă, iar menajera, la cererea lui Holmes, ne-a arătat ce fel de 
încălțări purtase stăpânul său în momentul morţii, deşi nu avea 
la dispoziţie perechea cu pricina. După ce le-a măsurat cu mare 
atenţie din mai multe unghiuri, Holmes a cerut să fie condus în 
curte, de unde am plecat apoi cu toţii către iazul Boscombe. 

În astfel de situaţii, când cerceta urmele de pe teren, 
Sherlock Holmes se transforma radical. Cei ce-l ştiau ca fiind 
gânditorul tăcut şi logicianul din strada Baker nu l-ar fi 
recunoscut. Se îmbujorase, sprâncenele îi deveniseră două linii 
negre, groase, iar ochii săi aruncau pur şi simplu scântei. Ţinea 
privirea mereu în pământ, avea umerii traşi, buzele strânse, iar 
venele de pe gâtul lung şi musculos i se dilatau, ieşind în 
evidenţă ca şfichiul unui bici. Nările i se dilatau ca unei 
sălbăticiuni gata s-o ia la fugă, concentrându-se atât de mult la 
urmele pe care le cerceta, încât nicio întrebare sau remarcă a 
însoţitorilor săi nu-i ajungea la urechi - sau cel mult provocau un 
mârâit scurt drept răspuns. Cu mişcări lente şi fără să scoată o 
vorbă, a cercetat pas cu pas cărarea care străbătea pajiştile şi 
pădurea, spre iazul Boscombe. Terenul era umed, mlăştinos, la 
fel ca în tot ţinut, de altfel; se vedeau multe urme de paşi, atât 
pe cărare cât şi alături, prin iarbă. Uneori, Holmes grăbea pasul, 


alteori rămânea nemişcat minute în şir, iar o dată a dat un mic 
ocol pe întreaga pajişte. Lestrade şi cu mine mergeam după el - 
detectivul cu o mină indiferentă şi dispreţuitore, eu urmărindu- 
mi prietenul cu interes, ferm convins că fiecare acţiune a sa 
avea un scop precis. 

lazul Boscombe - o întindere de apă mărginită de stuf, lată 
cam de cincizeci de metri - desparte domeniul fermei Hatherley 
de parcul privat al bogatului domn Turner. 

Privind peste vârfurile copacilor care mărgineau iazul în 
partea cea mai îndepărtată de noi, se zăreau acoperişurile roşii, 
proeminente, ale reşedinţei bogatului proprietar. Pe partea 
dinspre Hatherley, pădurea era foarte deasă, între lizieră şi stu- 
fărişul de pe malul iazului întinzându-se o fâşie de iarbă, lată nu 
mai mult de douăzeci de paşi. Lestrade ne-a indicat locul exact 
unde fusese găsit cadavrul şi, într-adevăr, pământul era atât de 
moale, încât se vedeau chiar şi acum urmele lăsate de trupul 
celui ucis. După cum puteam ghici din privirile sale 
nerăbdătoare, Holmes descoperise mai multe indicii în iarba 
bătătorită. A alergat de jur împrejur, asemenea uni ogar care a 
luat urma vânatului, apoi s-a întors către însoţitorul meu. 

— De ce ai intrat în iaz? a întrebat el. 

— Am răscolit pe fundul apei cu grebla. Mă gândeam că 
poate dau de vreo armă sau orice alt indiciu. Dar cum naiba...? 

— Ah, asta-i bună! N-am timp de explicaţii! Oricum, urma 
piciorului tău stâng, cu defectul lui cu tot, este peste tot. Un şir 
de paşi de ai tăi începe de aici, pierzându-se în stufăriş. Ah, ce 
simplu ar fi fost dacă aş fi ajuns înainte să vină tot felul de gură- 
cască şi să calce totul în picioare, ca o cireadă de bivoli. Uite, pe 
aici au trecut paznicul cu oamenii săi, acoperind toate urmele pe 
o rază de trei metri în jurul cadavrului. Avem însă aici trei urme 
diferite ale aceluiaşi picior. 

A scos o lupă, şi-a întins pelerina pe jos şi s-a aşezat pe ea ca 
să cerceteze locul mai bine, vorbind mai mult cu el însuşi decât 
adresându-ni-se nouă. 

— Acestea sunt urmele lăsate de tânărul McCarthy. De două 
ori a mers încet, iar o dată a alergat - iată, urma lăsată de 
pingea este mai adâncă decât a călcâiului, care abia se vede. 
Aşadar, urmele de aici confirmă povestea sa: a alergat spre 
tatăl său când l-a văzut la pământ. Apoi, aici sunt urmele de 
paşi ale victimei, care s-a plimbat încoace şi-ncolo. Bine, dar 


atunci ce-i asta? Aha, urma lăsată de patul armei, cât timp 
băiatul a stat să asculte. Şi asta? Aha! Ce avem aici? Vârfuri! 
Vârfuri de pantofi! Hm, neobişnuite încălțări, zău aşa! Urmele 
vin, pleacă, se întorc iarăşi... desigur, după pelerină. Totuşi, de 
unde au venit? 

A început să alerge în toate direcţiile, uneori pierzând urma, 
apoi regăsind-o, până când a ajuns la marginea pădurii, la 
umbra unui fag impozant - cel mai mare copac din întreaga 
zonă. Holmes a privit de jur împrejur, apoi pe chipul său s-a 
aşternut mulţumirea. A rămas vreme îndelungată acolo, 
cercetând frunzele şi surcelele uscate, adunând într-un plic ceva 
ce mi s-a părut a fi praf şi examinând cu lupa nu doar pământul, 
ci şi scoarţa copacilor, de la baza trunchiului până la înălţimea 
maximă la care putea ajunge. O piatră zimţată care zăcea pe o 
pătură muşchi a fost şi ea examinată cu atenţie. Apoi a urmat 
cărarea prin pădure până la drumul principal, unde toate urmele 
se pierdeau. 

— A fost un caz interesant, a remarcat, redevenind cel pe 
care-l ştiam. Casa aceea cenuşie din dreapta trebuie să fie casa 
paznicului, nu-i aşa? Cred că voi intra să stau de vorbă cu 
Moran, şi voi profita de ocazie ca să scriu un bilet. Apoi, ne 
putem întoarce în oraş să luăm prânzul. Acum, poţi să te duci 
înapoi la brişcă, vin şi eu cât pot de repede. 

Zece minute mai târziu ne-am reîntâlnit la brişcă şi ne-am 
întors la Ross. Holmes avea încă la el piatra pe care o culesese 
din pădure. 

— S-ar putea să te intereseze asta, Lestrade, a spus, 
arătându-i-o celuilalt. Este arma crimei. 

— Nu văd niciun semn. 

— Nici nu este vreunul. 

— Atunci, de unde ştii că-i arma crimei? 

— Sub ea, iarba era mare, ceea ce înseamnă că se afla de 
numai câteva zile pe locul unde am găsit-o. Nu se putea ghici 
locul de unde fusese luată. In plus, corespunde cu forma rănilor. 
Pe corp nu s-au găsit urmele vreunei alte arme. 

— Şi ucigaşul? 

— Este un bărbat înalt, stângaci, şchiopătează de piciorul 
drept, poartă cizme groase de vânătoare şi o pelerină gri, 
fumează trabuc indian, foloseşte tabachera şi poartă în buzunar 


un briceag tocit. Ar mai fi câteva detalii, dar acestea sunt 
suficiente pentru căutările noastre. 

Lestrade a râs strâmb. 

— Mi-e teamă că nu mi-ai alungat încă scepticismul, a spus 
el. Teoriile sunt foarte bune, dar mă tem că avem de-a face cu 
un juriu inflexibil. 

— Nous verrons, a răspuns Holmes liniştit. Tu continuă să 
lucrezi după metodele tale, iar eu după ale mele. După-amiază 
voi fi ocupat şi probabil că mă voi întoarce la Londra cu trenul 
de seară. 

— Şi laşi cazul neterminat? 

— Ba nu, este finalizat. 

— Dar misterul? 

— Este dezlegat. 

— Atunci, cine este criminalul? 

— Domnul pe care l-am descris. 

— Dar cine este el? 

— Cu siguranţă că nu va fi greu de găsit. Nu este o zonă 
foarte populată. 

Lestrade a ridicat din umeri. 

— Sunt un om practic - a spus el -, aşa că nu-mi permit să 
străbat ţara în lung şi-n lat căutând un stângaci cu un defect de 
mers. Voi ajunge de râsul Scotland Yard-ului. 

— Foarte bine, a spus Holmes încet. Ti-am dat ocazia să 
rezolvi cazul. lată, am ajuns în faţa locuinţei tale. La revedere. Îţi 
voi trimite o scrisoare înainte să plec. 

După ce l-am lăsat pe Lestrade acasă, ne-am îndreptat spre 
hotel, unde ne aştepta prânzul. Holmes era tăcut şi adâncit în 
gânduri, cu o expresie tristă pe chip, ca oricine de altfel care se 
găseşte într-o situaţie neplăcută. 

— Te rog, Watson - a spus el după ce s-a strâns masa - 
aşează-te comod şi lasă-mă să-ţi spun cum stau lucrurile. Nu 
prea ştiu cum să procedez şi sfatul tău mi-ar prinde bine. 
Aprinde-ţi un trabuc şi dă-mi voie să-ţi explic. 

— Chiar te rog. 

— Ei bine, sunt două aspecte în relatarea tânărului McCarthy 
care ne-au atras amândurora atenţia imediat, deşi pe mine m- 
au convins de nevinovăția lui, iar pe tine - de contrariu. Unul 
este acela că tatăl său, conform spuselor sale, a strigat 
„Cooee!“ înainte să-l vadă. Celălalt este că a vorbit despre un 


şoarece. Mai bine zis, a mormăit câteva cuvinte, însă fiul său a 
auzit doar atât. Acesta este punctul de plecare al 
raţionamentului nostru şi vom începe prin a presupune că tot ce 
a spus băiatul este absolut adevărat. 

— Atunci, ce-i cu acest „Cooee!“? 

— Ei bine, evident că semnalul nu-i era adresat fiului său, 
despre care ştia, aşa cum am aflat, că era plecat la Bristol. 
Faptul că acesta a auzit strigătul a fost o simplă coincidenţă. 
Acel „Cooee!“ era menit să atragă atenţia celui cu care avea 
întâlnire. Dar „Cooee!“ este un strigăt de sorginte australiană, 
folosit între locuitorii de pe acel continent. Sunt sigur că 
persoana pe care o aştepta McCarthy la iazul Boscombe era 
cineva familiarizat cu Australia. 

— Ce este cu şoarecele, atunci? 

Sherlock Holmes a scos din buzunar o hârtie împăturită, 
întinzând-o pe masă. 

— Aceasta este o hartă a Coloniei Victoria, a spus el. Am 
telegrafiat la Bristol noaptea trecută şi am cerut să-mi fie 
trimisă. A acoperit cu palma o parte a hărţii şi m-a întrebat: Ce 
se poate citi aici? 

— ARAT, am silabisit eu. 

— Şi acum? 

Şi-a dat palma deoparte. 

— BALLARAT. 

— Exact. Acesta este cuvântul rostit de muribund, din care 
însă fiul său a auzit doar ultima silabă. De fapt, încerca să-i 
dezvăluie numele criminalului: cutare, cutare, din Ballarat. 

— Extraordinar! am exclamat. 

— E cât se poate de limpede. Vezi tu, acum am micşorat 
considerabil câmpul cercetărilor. Acum, dacă afirmaţia fiului 
este corectă, o altă certitudine pe care o avem este haina 
cenuşie. Şi iată cum, pornind de la câteva declaraţii vagi, am 
reuşit să schiţăm portretul făptaşului: un australian din Ballarat 
cu o pelerină gri. 

— Întocmai. 

— Şi nu oricine, ci unul care locuieşte în preajmă, căci la iaz 
se poate ajunge doar dinspre fermă sau dinspre reşedinţa 
domeniului, iar străinii nu au acces acolo. 

— Chiar aşa. 


— Să ne întoarcem acum la expediţia noastră de astăzi. 
Examinând terenul, am cules câteva indicii cu privire la 
personalitatea criminalului, pe care i le-am oferit pe tavă 
nătărăului de Lestrade. 

— Totuşi, cum le-ai dedus? 

— Imi cunoşti metodele. Se bazează pe analiza aspectelor 
aparent nesemnificative. 

— Ştiu, de exemplu, că ai ghicit înălţimea asasinului după 
lungimea pasului. De asemenea, încălţările sale pot fi 
identificate după urmele lăsate. 

— Da, sunt nişte încălțări aparte. 

— Dar şchiopătatul? 

— Urma piciorului drept era întotdeauna mai puţin apăsată 
decât a celui stâng. Pune mai puţină greutate pe el. De ce? 
Pentru că şchioapătă... este infirm. 

— Dar faptul că e stângaci? 

— Tu însuţi ai fost uimit de natura rănii, aşa cum a fost 
înregistrată ea de medicul legist. Lovitura a venit din spate, şi 
totuşi rana a fost pe partea stângă. O asemenea lovitură este 
posibil doar dacă este executată de un stângaci. Cât timp a 
durat discuţia dintre tată şi fiu, a aşteptat în spatele copacului. 
Ba chiar a şi fumat. Am găsit scrum de ţigară, iar cunoştinţele 
mele despre tutun mi-au permis să afirm că era vorba despre 
trabuc indian. După cum ştii, mi-am dedicat mai mult timp 
studierii acestui subiect, scriind chiar şi o mică monografie 
despre scrumul a 140 de varietăţi de pipă, trabuc şi țigarete. 
După ce am găsit scrumul, căutat prin preajmă şi am descoperit 
chiştocul pe muşchiul din pădure unde fusese aruncat. Era un 
trabuc indian, dintre cele produse în Rotterdam. 

— Şi portţigaretul? 

— Am cercetat chiştocul: capătul trabucului nu fusese ţinut în 
gură. Aşadar, omul nostru folosise un muştiuc. Vârful fusese 
tăiat, nu muşcat, însă tăietura nu era dreaptă, aşa că am dedus 
că a folosit un cuţitaş tocit. 

— Holmes - am spus -, ai ţesut în jurul acestui om o plasă din 
care nu poate scăpa. Pur şi simplu ai salvat o viaţă nevinovată, 
ca şi cum ai fi tăiat funia de care fusese spânzurat. Imi dau 
seama acum încotro duc toate aceste indicii. Vinovatul este... 

— Domnul John Turner, a strigat chelnerul, deschizând larg 
uşa pentru a permite unui vizitator să intre. 


Nou-venitul avea o figură stranie şi impresionantă. Pasul său 
încet, şchiopătat, şi umerii aduşi în faţă dădeau impresia de 
slăbiciune, însă trăsăturile sale aspre, adânci şi membrele lui 
enorme demonstrau o forţă neobişnuită, atât trupească, cât şi a 
firii. Barba încurcată, părul cărunt şi sprâncenele stufoase, uşor 
pleoştite, îi confereau un aer demn şi viguros. In schimb, faţa sa 
palidă şi culoarea albăstrie a buzelor şi a colţului nărilor mă lăsa 
să înţeleg dintr-o privire că suferea de o boală cronică, fatală. 

— Vă rog să luaţi loc, a spus Holmes cu blândeţe. Aţi primit 
biletul meu? 

— Da, mi l-a adus paznicul. Spuneaţi că doriţi să mă vedeţi 
ca să evităm un scandal. 

— Mă gândeam că lumea va bârfi dacă veneam să vă vizitez 
eu. 

— De ce doreaţi să mă vedeţi? 

În privirea obosită pe care i-o aruncase companionului meu 
am citit deznădejde, ca şi cum întrebarea sa primise deja 
răspuns. 

— Exact, a spus Holmes, răspunzând mai degrabă privirii 
decât cuvintelor. Aşa este. Ştiu totul despre McCarthy. 

Bătrânul şi-a acoperit faţa cu palmele. 

— Dumnezeule mare, ajută-mă! a strigat. Nu, nu l-aş fi lăsat 
pe tânăr să păţească ceva. Vă dau cuvântul meu că aş fi 
dezvăluit totul dacă lucrurile ar fi luat o întorsătură urâtă 
împotriva lui la curtea cu juri. 

— Mă bucur să aud asta, a spus Holmes pe un ton grav. 

— Aş fi vorbit până acum dacă n-ar fi fost vorba despre fetiţa 
mea dragă. Ştiţi, i s-ar frânge inima dacă aş fi arestat. 

— S-ar putea să nu se ajungă la aşa ceva, a spus Holmes. 

— Poftim? 

— Eu nu sunt poliţist. Înţeleg că fiica dumneavoastră a cerut 
să vin aici, aşa că acţionez în interesul său. Însă un lucru e sigur: 
tânărul McCarthy va trebui să scape. 

— Sunt pe moarte, a spus bătrânul Turner. Am diabet de ani 
de zile. Doctorul spune că mai am doar o lună-două de trăit. Aş 
prefera să mor sub acoperişul meu, nu într-o temniţă. 

Holmes s-a aşezat la masă, cu stiloul în mână şi cu un teanc 
de hârtii în faţă. 

— Spuneţi-ne adevărul, a zis el. Eu voi nota toate faptele aici. 
La sfârşit, veţi semna, iar Watson va fi martorul. Apoi voi păstra 


mărturisirea dumneavoastră ca să-l salvez pe tânărul McCarthy. 
Promit că nu o voi folosi decât dacă este absolut necesar. 

— În regulă, a spus bătrânul. Nu ştiu dacă voi supravieţui 
până la proces, aşa că n-are prea mare importanţă ce se 
întâmplă mine; însă mi-aş dori s-o scutesc pe Alice de şoc. Acum 
însă, vă voi spune cum au stat lucrurile: povestea începe 
demult, însă nu-mi va lua la fel de mult să v-o istorisesc. Nu-l 
cunoşteaţi pe mort, pe McCarthy. Era diavolul întruchipat, 
credeţi-mă pe cuvânt. Să vă ferească Dumnezeu de ghearele 
unui astfel de om. Am fost la cheremul lui în ultimii douăzeci de 
ani şi pot spune cu mâna pe inimă că mi-a mâncat viaţa. Întâi 
de toate, să vă spun cum a ajuns să mă aibă în puterile lui. 

Pe la începutul anilor '60, eram la săpături în Australia. Eram 
tânăr pe atunci, cu sânge fierbinte şi necugetat, gata să pun 
mâna pe orice; am intrat într-un anturaj deocheat, am început 
să beau mult şi, una peste alta, am devenit hoţ la drumul mare. 
Eram şase în bandă, duceam o viaţă liberă, sălbatică, jefuind din 
când în când câte o gară sau oprind căruțele pe drumurile de 
legătură dintre şantiere. Mi se spunea Black Jack din Ballarat, 
iar gruparea noastră mai este şi astăzi cunoscută în colonie ca 
Banda Ballarat. 

Într-o zi, un convoi ce transporta aur a plecat din Ballarat 
spre Melbourne, iar noi l-am aşteptat şi l-am atacat. Erau şase 
poliţişti şi noi eram tot şase, aşa că a fost o luptă strânsă, însă 
noi am doborât patru dintre ei dintr-un foc. Inainte să punem 
mâna pe pradă, trei dintre ai noştri au fost să ei ucişi. l-am pus 
pistolul la tâmplă căruţaşului, care era chiar acest om, 
McCarthy. Îmi doresc să-l fi împuşcat atunci, însă l-am cruțat, 
deşi i-am văzut ochii mici şi răi ce mă priveau fix, de parcă ar fi 
vrut să-şi amintească fiecare trăsătură a mea. Am fugit cu aurul: 
acum eram bogaţi, aşa că am plecat spre Anglia fără să fim 
bănuiţi de ceva. M-am despărţit de tovarăşii mei şi am hotărât 
să duc o viaţă liniştită şi respectabilă. Am cumpărat această 
proprietate, care s-a întâmplat să fie atunci de vânzare, şi am 
început să folosesc banii în scopuri caritabile, ca să mă revanşez 
pentru modul în care îi obţinusem. M-am căsătorit şi, deşi soţia 
mea a murit de tânără, mi-a lăsat-o pe scumpa mea Alice. Chiar 
şi atunci, pe vremea când era doar o copilă, mâna sa mică părea 
să mă conducă pe calea cea dreaptă şi nimic altceva nu mai 
conta pentru mine. Într-un cuvânt, am întors foaia şi am făcut 


tot ce mi-a stat în putinţă ca să repar trecutul. Totul mergea 
bine, când McCarthy m-a prins în mrejele sale. 

Plecasem în oraş să fac o investiţie şi l-am întâlnit pe nepusă 
masă pe strada Regent: era prost îmbrăcat, cu pantofi scâlciaţi 
în picioare. 

„lată că ne întâlnim din nou, Jack, mi-a spus el, prinzându-mă 
pe braţ. Îţi vom fi ca o familie. Suntem doi, eu şi fiul meu, şi vei 
avea grijă de noi. Dacă nu, nu-i nicio problemă, Anglia este o 
tară în care legea este respectată, şi întotdeauna se află un 
poliţist prin preajmă.“ 

Ei bine, au venit în vest, şi de atunci au trăit pe cel mai bun 
domeniu al meu fără să plătească nicio chirie. Nu aveam odihnă, 
pace, nu puteam uita; oriunde mă duceam, faţa sa vicleană mă 
urmărea, rânjind peste umărul meu. Pe măsură ce Alice a 
crescut, lucrurile au mers din ce în ce mai rău, căci ticălosul şi-a 
dat seama curând că mă temeam mai mult ca ea îmi va afla 
trecutul decât de poliţie. Îi îndeplineam toate dorinţele şi-i 
dădeam orice-mi cerea, fără să crâcnesc: pământurile, banii, 
casele - până când a ajuns să ceară ceva ce nu-i puteam oferi. A 
cerut-o pe Alice. Vezi dumneata, şi fiul său, şi fata mea 
crescuseră, iar pentru că mă ştia cu sănătatea şubredă, s-a 
gândit că sosise vremea ca băiatul său să pună mâna pe întreaga 
proprietate. De data asta însă, am hotărât să mă opun. Nu 
doream să mă încuscresc cu el: nu pot spune că nu-mi plăcea 
băiatul, însă faptul că-i curgea prin vene sângele lui McCarthy 
era suficient pentru mine. Am rămas ferm pe poziţie. McCarthy 
a început să mă amenințe. L-am provocat. Trebuia să ne 
întâlnim la mijlocul drumului dintre case, la iaz, să rezolvăm 
problema. 

Când am ajuns acolo, l-am găsit discutând cu fiul său, aşa că 
am fumat un trabuc şi am aşteptat în spatele unui copac să 
rămână singur. Dar, pe măsură ce ascultam conversaţia, toată 
amărăciunea şi supărarea mea au răbufnit: îşi îndemna fiul să se 
căsătorească cu fiica mea, fără să-i pese de părerea ei, de parcă 
ar fi fost o prostituată luată de pe stradă. Mă îngrozea gândul că 
fiica şi toată agoniseala mea urmau să fie la discreţia acelui om. 
Care să-mi fi fost scăparea? Eram pe moarte şi pe deasupra, 
cuprins de deznădejde. Deşi aveam mintea limpede şi eram încă 
în putere, ştiam că soarta îmi era pecetluită. Insă onoarea şi 
fiica, astea nu! 


Ambele puteau fi salvate, cu condiţia să-i fi astupat gura. Am 
făcut-o, domnule Holmes. Aş face-o oricând din nou. Oricât de 
mult am păcătuit odată, am dus o viaţă de martir pentru a-mi 
ispăşi păcatele. Insă ca fata mea să fie amestecată în aceleaşi 
mizerii pe care le suferisem eu, ei bine, una ca asta n-aş fi putut 
îndura. L-am doborât fără ezitare, fără nici cea mai mică urmă 
de milă, ca pe o bestie veninoasă. Urletul său l-a adus pe 
tânărul McCarthy înapoi, dar am apucat să mă ascund în 
pădure, deşi am fost nevoit apoi să mă întorc şi să-mi recuperez 
pelerina pe care o pierdusem în timp ce fugeam. Acesta este 
adevărul, domnii mei, despre tot ceea ce s-a întâmplat. 

— Ei bine, nu eu trebuie să te judec, a spus Holmes în timp 
ce bătrânul semna declaraţia scrisă de prietenul meu. Mă rog 
doar să nu avem parte de asemenea ispite. 

— Şi eu, domnule. Ce intenţionaţi să faceţi? 

— Având în vedere sănătatea dumitale, nimic. Eşti conştient 
de faptul că în curând va trebui să răspunzi în faţa unei instanţe 
superioare celei de la curtea cu juri. Voi păstra mărturisirea 
dumitale şi, dacă McCarthy va fi condamnat, voi fi obligat să o 
folosesc. Dacă nu, nu va fi văzută de ochii nimănui, iar secretul 
dumitale va fi în siguranţă la noi, chiar şi după ce nu vei mai fi în 
viaţă. 

— Rămas-bun, atunci, a spus bătrânul pe un ton solemn. Şi 
fie ca pe paturile voastre de moarte, atunci când va veni 
momentul, să vă fie mai uşor amintindu-vă că mi-aţi dăruit 
această linişte sufletească. 

Clătinându-se şi tremurând din toate încheieturile, a ieşit 
împleticindu-se din încăpere. 

— Dumnezeu să ne ajute! a spus Holmes după o lungă 
tăcere. Oare de ce soarta joacă asemenea feste unor bieţi 
oameni neajutoraţi? Nu am mai auzit niciodată de un asemenea 
caz şi, asemenea lui Baxter, spun: „lată, din mila Domnului, 
acesta este Sherlock Holmes.“ 

James McCarthy a fost achitat la curtea cu juri pe baza 
obiecţiilor aduse de Holmes şi deferit consiliului de apărare. 
Bătrânul Turner a mai trăit şapte luni după mărturisirea pe care 
ne-a făcut-o; şi sunt mari şanse ca fiul şi fiica celor doi duşmani 
să trăiască fericiţi în ignoranţa norului care s-a aşternut peste 
trecutul lor. 


AVENTURA V. g 
CELE CINCI SEMINȚE DE PORTOCALA 


Când revăd notițele şi înregistrările cazurilor lui Sherlock 
Holmes dintre anii '82 şi '90, descopăr atât de multe aspecte 
stranii şi interesante, încât nu-mi vine uşor să hotărăsc pe care 
s-o aleg şi pe care s-o las deoparte. Şi totuşi, unele dintre ele şi- 
au câştigat notorietatea ca urmare a articolelor din ziare, în 
vreme ce altele nu i-au oferit prietenului meu ocazia să-şi 
etaleze calităţile sale unice prin intermediul acestui mijloc de 
informare. Unele l-au derutat, devenind un fel de naraţiuni fără 
sfârşit, în timp ce altele au fost clarificate doar parţial, fiind 
rezolvate mai degrabă printr-o conjunctură fericită decât cu 
ajutorul logicii, atât de dragă lui. Una dintre ele este remarcabilă 
prin amănuntele sale, iar rezultatele au fost atât de uimitoare, 
încât sunt tentat să o relatez, chiar dacă există aspecte asupra 
cărora nu am fost, şi probabil că nu voi fi niciodată pe deplin 
edificat. 

Anul '87 ne-a furnizat o lungă serie de cazuri mai mult sau 
mai puţin interesante, ale căror înregistrări le-am păstrat. Dintre 
investigaţiile instrumentate pe parcursul celor douăsprezece 
luni, preferatele mele sunt cazul Paradol, cel al Societăţii Cerşe- 
torilor Amatori - care deţinea un club select în pivniţa unui 
depozit de mobilă -, cazul privind dispariţia ambarcaţiunii 
britanice Sophy Anderson, aventurile lui Grice Patersons pe 
insula Uffa şi, în final, cazul otrăvirii lui Camberwell. În ultimul 
dintre acestea, după cum poate vă amintiţi, Sherlock Holmes a 
reuşit, întorcând ceasul de la mâna cadavrului, să dovedească 
faptul că fusese rănit cu două ore înainte, şi că în tot acel 
interval cel decedat stătuse în pat - o deducție de mare 
importanţă în rezolvarea cazului. Toate acestea le voi schiţa 
altădată, însă niciuna din ele nu se bucură de circumstanţele 
singulare pe care intenţionez să le descriu mai jos. 

Erau ultimele zile ale lunii septembrie şi furtunile din preajma 
echinocţiului îşi făceau de cap cu o violenţă teribilă. Toată ziua, 
vântul a gemut şi ploaia a bătut în ferestre, aşa încât chiar şi 
aici, în inima Londrei, am fost nevoiţi să ne abatem gândurile 
pentru o clipă de la rutina vieţii şi să ne amintim de prezenţa 
acelor forţe ale naturii care au sfâşiat omenirea asemenea unei 
bestii neîmblânzite. Pe măsură ce se însera, furtuna devenea tot 


mai puternică şi mai zgomotoasă, iar prin şemineu, vântul se 
auzea plângând şi oftând ca un copil. Sherlock Holmes stătea 
indispus în faţa focului, trecându-şi în revistă însemnările, în 
timp ce eu stăteam pe scaunul de alături, adâncit într-una dintre 
poveştile marinăreşti ale lui Clark Russell, până când furtuna de 
afară a părut să se întrepătrundă cu cea din text, iar stropii de 
ploaie să se transforme în vuietul valurilor de mare. Soţia mea 
plecase să-şi viziteze mama, aşa că pentru câteva zile locuiam 
din nou în vechea mea reşedinţă din strada Baker. 

— Nu ştiu cum e cu putinţă - am spus, ridicându-mi privirea 
către camaradul meu -, dar aceasta a fost cu siguranţă soneria. 
Cine să fie într-o seară ca asta? Vreunul din prietenii tăi, cumva? 

— În afară de tine, nu am pe nimeni, mi-a răspuns. Nu 
încurajez vizitele. 

— Un client, atunci? 

— Dacă-i aşa, avem de-a face cu un caz grav. Nu văd ce 
altceva ar putea scoate pe cineva din casă pe o asemenea 
vreme şi la o astfel de oră. Cred că e mai degrabă una din 
prietenele proprietăresei. 

Sherlock Holmes se înşela, căci câteva clipe mai târziu, pe 
coridor s-a auzit zgomot de paşi, urmat de o bătaie în uşă. Şi-a 
întins mâna şi a întors fasciculul lămpii dinspre el spre scaunul 
liber pe care urma să stea noul-venit. 

— Intră! a spus. 

Bărbatul care a intrat era un tânăr de circa douăzeci şi doi de 
ani, cu ţinută îngrijită şi veşmintele în bună orânduială, cu o 
alură rafinată şi delicată. Umbrela din mână şi pelerina lungă, 
lucind încă din cauza ploii de afară spuneau totul despre vremea 
cumplită pe care o înfruntase ca să ajungă acolo. Stătea în 
lumina lămpii, aşa că i-am putut vedea foarte bine faţa palidă şi 
ochii trişti, specifice unei persoane copleşite de griji. 

— Vă datorez scuze, a spus, ducându-şi un lornion auriu la 
ochi. Sper că nu deranjez. Mă tem că din cauza mea, odaia 
dumneavoastră atât de confortabilă va purta urmele furtunii de 
afară. 

— Daţi-mi haina şi umbrela, a spus Holmes. Pot sta în cuier 
să se usuce. Aţi venit dinspre sud-vest, din câte văd. 

— Da, dinspre Horsham. 

— Amestecul de pământ şi argilă de pe botul încălțămintei 
dumneavoastră este caracteristic zonei. 


— Am venit pentru un sfat. 

— Asta e uşor. 

— Şi pentru ajutor. 

— Asta nu e întotdeauna atât de uşor. 

— Am auzit de dumneavoastră, domnule Holmes. Maiorul 
Prendergast mi-a povestit cum l-aţi salvat din scandalul de la 
clubul Tankerville. 

— Ah, desigur. A fost acuzat pe nedrept că a trişat la cărţi. 

— Mi-a spus că puteţi rezolva orice problemă. 

— A exagerat. 

— Că nu vă învinge nimeni. 

— Am fost învins de patru ori... de trei ori de bărbaţi, şi o 
dată de o femeie. 

— Insă nu se compară cu succesele pe care le-aţi avut. 

— Este adevărat că în general am înregistrat succese. 

— Mi-aş dori să fie la fel şi în cazul meu. 

— Vă rog să vă trageţi scaunul lângă foc şi să-mi daţi mai 
multe detalii despre cazul care vă frământă. 

— Nu este unul obişnuit. 

— Niciunul dintre cele pe care trebuie să le rezolv nu este 
obişnuit. De obicei, sunt ultima curte de apel. 

— Mă îndoiesc, domnule, că aţi avut vreodată de-a face cu un 
şir mai misterios şi inexplicabil de evenimente precum cele 
întâmplate familiei mele. 

— Mă faceţi curios, a spus Holmes. Vă rog să ne povestiţi 
totul de la început, oprindu-vă însă la aspectele esenţiale, apoi 
vă voi adresa câteva întrebări asupra detaliilor ce mi se vor 
părea mai importante. 

Tânărul şi-a tras scaun lângă şemineu, întinzându-şi 
picioarele ude spre focul dogoritor. 

— Numele meu este John Openshaw, dar afacerile mele au, 
din câte înţeleg, foarte puţin de-a face cu această cumplită 
poveste: este mai degrabă o problemă moştenită. Ca să vă 
faceţi o privire de ansamblu, vă voi spune cum a început totul. 

Trebuie să ştiţi că bunicul meu a avut doi fii - pe unchiul meu 
Elias şi pe tatăl meu, Joseph. Tata avea o făbricuţă în Coventry, 
pe care a extins-o odată cu apariţia bicicletei. El a patentat 
cauciucul Openshaw care nu se sparge, iar afacerea lui a avut 
un asemenea succes, încât atunci când a vândut-o, a putut să 
se retragă beneficiind de un venit frumuşel. 


Unchiul meu Elias a emigrat de tânăr în America, devenind 
colonist în Florida, de unde veneau veşti că o duce foarte bine. 
În război, a luptat în armata lui Jackson, apoi în cea a lui Hood, 
avansând până la gradul de colonel. Când Lee a depus armele, 
unchiul meu s-a întors pe plantaţia lui, unde a mai rămas vreme 
de trei sau patru ani. Prin 1869 sau 1870 s-a reîntors în Europa, 
achiziţionând o mică proprietate în Sussex, lângă Horsham. 

A făcut o avere considerabilă în State, iar motivul pentru care 
a plecat a fost ura pe care o nutrea faţă de negri, precum şi 
opoziţia sa faţă de politica republicanilor. A fost un om deosebit, 
agresiv şi greu de temperat, slobod la gură când se înfuria şi 
înclinat spre traiul dus în izolare. În toţi anii cât a trăit în 
Horsham, m-am întrebat dacă a pus vreodată piciorul în oraş. 
Avea o grădină şi două sau trei câmpuri în jurul casei, şi acolo îşi 
ducea traiul, deşi se întâmpla să nu iasă din odaia sa săptămâni 
în şir. Bea foarte mult brandy şi fuma din greu, iar vizitatori nu 
avea niciodată, nici măcar pe fratele lui. 

Pe mine nu m-a respins; de fapt, chiar m-a plăcut, deşi m-a 
văzut prima dată prin 1878, când eu aveam în jur doisprezece 
ani, iar el se întorsese în Anglia de opt sau nouă ani. L-a rugat 
pe tatăl meu să mă lase să stau cu el şi, în felul lui, se purta 
frumos cu mine. Când nu era beat obişnuia să joace cu mine 
table şi dame, însărcinându-mă apoi să fiu omul lui de legătură 
atât cu servitorii, cât şi cu negustorimea; prin urmare, pot spune 
că la vârsta de şaisprezece ani devenisem stăpânul casei. 
Ţineam toate cheile, fiindu-mi permis să merg oriunde doream 
şi să fac ce voiam, câtă vreme nu-l deranjam. Cu o singură 
excepţie: exista o cameră în pod care stătea mereu încuiată şi 
în care nu permitea nimănui, nici chiar mie, să intre. 
Curiozitatea m-a făcut să trag odată cu ochiul prin gaura cheii, 
însă n-am putut zări decât o grămadă de cufere vechi şi boccele 
- aşa cum de altfel era de aşteptat într-o astfel de cameră. 

Într-o zi - era în martie, 1883 - ne-am pomenit cu o scrisoare 
cu timbru din străinătate pe masă, în faţa farfuriei colonelului. 
Nu era deloc ceva obişnuit să primească scrisori, căci facturile 
erau plătite cu bani gheaţă, iar el nu avea deloc prieteni. „Din 
India!“, a spus el cercetând plicul. „Timbru din Pondicherry! Ce 
ar putea fi?“ L-a desfăcut în grabă, iar dinăuntru au căzut în 
farfuria din faţa lui cinci seminţe uscate de portocală. Am 
început să râd, dar râsul mi-a îngheţat pe buze când i-am văzut 


expresia de pe chip. Colţurile buzelor i se lăsaseră, ochii îi 
ieşiseră din orbite, pielea îi devenise pământie şi se holba 
îngrozit la plicul pe care îl ţinea în mâna tremurândă. „K.K.K.!“, 
a strigat, şi apoi: „Doamne Dumnezeule, păcatele m-au ajuns 
din urmă!“ 

„Ce este, unchiule?“, am strigat. 

„Moartea“, a spus el şi, ridicându-se de la masă, s-a retras în 
camera lui, lăsându-mă tremurând de groază. 

Am luat plicul şi am văzut că pe parte interioară, chiar 
deasupra benzii adezive, fusese mâăzgălită cu cerneală roşie 
litera K, repetată de trei ori. Nu mai era nimic altceva în plic cu 
excepţia celor cinci seminţe uscate. Care putea fi totuşi motivul 
spaimei sale copleşitoare? M-am ridicat de la masă şi, în timp ce 
urcam scările, l-am reîntâlnit. Cobora ţinând într-o mână o cheie 
veche şi ruginită - de la uşa din pod, probabil - şi o cutiuţă de 
alamă ca un mic sipet, în cealaltă. 

„N-au decât să facă ce vor, deocamdată îi ţin în şah, a spus el 
oftând, apoi a adăugat: „Spune-i lui Mary să facă focul în 
camera mea şi trimite după Fordham, avocatul din Horsham.“ 

Am făcut întocmai, iar când a sosit avocatul am fost rugat să 
urc în cameră. Focul ardea vesel, iar pe grilajul vetrei se zărea o 
movilă de cenuşă pufoasă, neagră, de la hârtiile arse până 
atunci; ţinea lângă el cutia de alamă, acum deschisă, dar goală. 
Continuând s-o privesc, am remarcat cu uimire că pe capac erau 
imprimate cei trei de K pe care-i văzusem mai devreme 
mâzgăliţi pe plic. 

„John - a spus unchiul meu - vreau să-mi fii martor la 
întocmirea testamentului. Moşia, cu toate avantajele şi 
neajunsurile ei, o las fratelui meu, tatăl tău adică, şi fără 
îndoială că-ţi va reveni ţie. Dacă poţi să te bucuri de ea în pace, 
foarte bine! Dacă vei descoperi că nu poţi, urmează-mi sfatul şi 
lasă-i-o celui mai mare duşman al tău. Îmi pare rău că trebuie 
să-ţi las o asemenea moştenire incertă, însă nu ştiu ce curs vor 
lua lucrurile. Fii bun şi semnează hârtia acolo unde îţi arată 
domnul Fordham.“ 

M-am conformat imediat, iar avocatul a luat hârtia cu el. 
Acest incident, după cum vă daţi probabil seama, m-a marcat 
foarte tare: am cugetat îndelung şi l-am analizat din toate 
punctele de vedre, fără să ajung însă la vreo concluzie. Nu 
puteam scăpa de sentimentul vag de groază pe care-l lăsasem 


în urmă, deşi senzaţia se atenua pe măsură ce săptămânile 
treceau fără ca nimic să schimbe rutina noastră zilnică. Am 
putut vedea cum unchiul meu se schimba pe zi ce trecea. Bea 
mai mult ca oricând şi căuta din ce în ce mai puţin compania 
celorlalţi. Petrecea majoritatea timpului în camera sa, cu uşa 
încuiată pe dinăuntru, iar uneori intra într-un fel de frenezie şi 
ieşea în fugă din casă, străbătând grădina de la un cap la 
celălalt cu un revolver în mână, ţipând că nu-i este frică de 
nimeni şi că nu putea fi îngrădit precum oile în ocol de nimeni - 
nici de om, nici de diavolul însuşi. Când aceste ieşiri încetau, 
trăgea repede uşa după el şi o încuia din nou pe dinăuntru, 
asemenea cuiva care nu mai face faţă terorii care-l macină. l-am 
văzut faţa în asemenea momente, şi credeţi-mă pe cuvânt: chiar 
şi în zilele reci era leoarcă, atât de udă, de parcă ar fi ieşit dintr- 
un bazin. 

Ei bine, am ajuns la sfârşitul relatării, domnule Holmes, şi ca 
să nu abuzez de răbdarea dumneavoastră, vă spun repede că, 
într-o noapte când s-a aventurat într-una din escapadele despre 
care v-am spus adineauri, unchiul meu nu s-a mai întors. L-am 
găsit, când ne-am dus să-l căutăm, plutind cu faţa în jos în iazul 
din fundul grădinii. Nu prezenta niciun semn de violenţă şi, cum 
apa era adâncă de doar şaizeci de centimetri, juraţii au 
concluzionat, având în vedere excentricităţile sale, că unchiul 
meu s-a sinucis. Dar eu, care ştiam cum se înfiora la gândul 
morţii, am avut nevoie de mult timp să accept acest verdict. 
Timpul a trecut, iar tatăl meu a intrat în posesia moşiei şi a 
sumei de paisprezece mii de lire sterline, care a acoperit creditul 
la bancă. 

— Un moment, a intervenit Holmes. Relatarea 
dumneavoastră este, din cât-mi dau seama, printre cele mai 
remarcabile auzite de mine vreodată. Spuneţi-mi în ce dată a 
primit unchiul dumneavoastră scrisoarea şi pe cea a presupusei 
sinucideri. 

— Scrisoarea a sosit pe 10 martie 1883. A murit şapte 
săptămâni mai târziu, în noaptea de 2 mai. 

— Mulţumesc. Vă rog să continuaţi. 

— Când tata a preluat proprietatea Horsham, i-am cerut să 
cercetăm podul, care fusese întotdeauna ţinut sub cheie. Cutia 
de alamă era acolo, deşi conţinutul ei fusese distrus. Pe 
interiorul capacului era o etichetă cu inițialele K.K.K. şi cu 


menţiunea „Scrisori, memorii, chitanţe şi registru“ scrisă 
dedesubt, ceea ce indica, presupun, natura hârtiilor distruse de 
colonelul Openshaw. Nu mai era nimic altceva important în pod, 
cu excepţia unor hârtii răvăşite şi a unor caiete care descriau 
viaţa unchiului meu în America. Unele datau de pe vremea 
războiului civil şi arătau că îşi îndeplinise bine îndatoririle, 
căpătând reputaţia unui soldat curajos. Altele fuseseră scrise pe 
vremea reconstrucției statelor sudiste, majoritatea conţinând 
teme politice ale acelor vremuri, când el jucase un rol important, 
opunându-se politicienilor trimişi din Nord. 

Ei bine, era începutul anului '84 când tatăl meu a venit să 
locuiască la Horsham, şi totul a decurs cum nu se poate mai 
bine până în ianuarie '85. În a patra zi a noului an, în timp ce ne 
aflam la micul dejun, l-am auzit pe tata scoțând un strigăt 
ascuţit. Intr-o mână avea un plic pe care tocmai îl deschisese, 
iar în palma celeilalte mâini ţinea cinci seminţe uscate de 
portocală. Până atunci, obişnuia să râdă de ceea ce el numea 
„povestea pescărească“ a colonelului, însă acum părea foarte 
speriat şi contrariat de faptul că i se întâmpla acelaşi lucru ca şi 
fratelui său. 

„Ce naiba înseamnă asta, John?“, s-a bâlbâit el. 

„Mi s-a strâns inima. Este K.K.K.“, am spus. 

A cercetat plicul pe interior. 

„Aşa este!“, a exclamat. „Sunt chiar acele litere. Dar ce scrie 
deasupra lor?“ 

„«Pune hârtiile pe cadranul solar»“, am citit eu, privind peste 
umărul lui. 

„Ce hârtii? Ce cadran solar?“, a întrebat. 

„Cel din grădină. Nu este altul - am spus -, iar hârtiile trebuie 
să fie cele care au fost distruse.” 

„Da' de unde!” a spus el, părând să-şi facă curaj. „Suntem 
într-o ţară civilizată, nu putem da crezare unor astfel de 
caraghioslâcuri. De unde a fost trimisă scrisoarea?” 

„Din Dundee”, am răspuns, cercetând timbrul. 

„Glume proaste“, a spus el. „Ce am eu de-a face cu 
cadranele solare şi cu hârtii despre care nu ştiu nimic? Pur şi 
simplu n-o să dau atenţie unei asemenea absurdităţi.” 

„Va trebui să vorbeşti cu poliţia”, am spus. 

„Ca să râdă de temerile mele, nu-i aşa? Nu, nu voi face una 
ca asta.” 


„Atunci, îmi dai voie s-o fac eu?” 

„Nu, îţi interzic. Nu vreau să fac caz de această 
fantasmagorie.” 

Era imposibil să i te împotriveşti, căci era peste măsură de 
îndărătnic. M-am îndepărtat, având unele presimţiri neplăcute. 

A treia zi după primirea scrisorii, tatăl meu s-a dus să-şi 
viziteze un vechi prieten, maiorul Freebody, care este 
comandantul unuia dintre forturile din Portsdown Hill. M-am 
bucurat să aflu că va petrece o perioadă acolo, căci nutream 
sentimentul că era mult mai în siguranţă dacă stătea departe de 
casă. Din păcate, mă înşelam. În cea de-a doua zi a absenței 
sale am primit o telegramă de la maior, care mă ruga să mă duc 
imediat acolo. Tata căzuse într-unul dintre acele puțuri adânci 
care se găsesc din belşug în acea zonă şi zăcea inconştient, cu 
capul spart. M-am grăbit spre el, dar a murit fără să-şi mai 
recapete conştiinţa. Din câte se pare, se întorcea din Fareham 
pe la asfinţit, şi cum ţinutul îi era necunoscut, iar puţul 
neacoperit, juriul nu a avut nicio ezitare în a da verdictul de 
„moarte accidentală”. 

Cu atenţie, am examinat fiecare amănunt legat de moartea 
sa, însă nu am reuşit să găsesc nimic care să sugereze ideea 
unei crime. Nu erau semne de violenţă, urme de paşi, nu se 
furase nimic şi nu fuseseră văzuţi străini suspecți prin preajmă. 
Cu toate acestea, nu trebuie să vă spun că nu mai aveam pace, 
fiind aproape sigur că în jurul lui se ţesuse o intrigă cumplită. 

În acest fel sinistru am intrat în posesia moştenirii mele. Mă 
veţi întreba de ce nu m-am debarasat de ea. Ei bine, pentru că 
nutream convingerea că problemele noastre se datorau unui 
incident vechi din viaţa unchiului meu, iar pericolul ar fi fost la 
fel de mare într-o casă ca în oricare alta. 

Sărmanul meu tată s-a stins în ianuarie '85, iar de atunci au 
trecut doi ani şi opt luni. În tot acest timp, am trăit fericit în 
Horsham, ba chiar începusem să sper că acel blestem nu mai 
plana acum asupra familiei noastre, luând sfârşit odată cu tata. 
Şi totuşi, era prea devreme să mă gândesc la liniştea mea: ieri 
dimineaţă, lovitura a venit în acelaşi fel ca şi în cazul tatălui 
meu. 

Spunând acestea tânărul a scos din buzunarul vestei un plic 
mototolit şi, întorcându-se spre masă, a lăsat să cadă din el cinci 
seminţe uscate de portocală. 


— Acesta este plicul, a continuat. Ştampila este a poştei din 
Londra - arondismentul de est. Înăuntru sunt aceleaşi litere 
mâzgălite pe plicul primit de tatăl meu - „K.K.K.“ -, precum şi 
acelaşi mesaj: „Pune hârtiile pe cadranul solar.“ 

— Şi ce aţi făcut? a întrebat Holmes. 

— Nimic. 

— Nimic? 

— Ca să fiu sincer - şi spunând acestea, şi-a acoperit faţa cu 
palmele sale subţiri şi albe -, m-am simţit neajutorat. M-am 
simţit ca acei sărmani iepuri albi care rămân paralizaţi când văd 
şarpele furişându-se spre ei. Aveam sentimentul că sunt prins, 
fără putinţă de scăpare, în mrejele unui rău inexorabil, pe care 
nu îl poţi prevedea şi de care nici nu te poţi feri. 

—Hei! Hei! a strigat Sherlock Holmes. Trebuie să acţionezi, 
omule, altminteri eşti pierdut. Doar dacă acţionezi te mai poţi 
salva. Nu-ţi permiţi să te laşi copleşit de disperare. 

— Am fost la poliţie. 

— Ah! 

— Dar au râs când mi-au auzit povestea. Desigur, inspectorul 
crede că scrisorile sunt simple farse şi că moartea rudelor mele 
a fost un accident, aşa cum a susţinut şi juriul, neavând nicio 
legătură cu acele ameninţări. 

Holmes şi-a ridicat mâinile împreunate spre tavan. 

— Incredibilă prostie! a strigat. 

— Cu toate acestea, mi-au trimis un poliţist, care va rămâne 
cu mine în casă. 

— L-ai adus cu dumneata încoace? 

— Nu. A primit ordine să rămână în casă. 

Holmes şi-a ridicat din nou mâinile în aer. 

— De ce nu ai venit la mine - a strigat -, şi, mai mult de atât, 
de ce nu ai venit imediat? 

— Nu am ştiut. Abia astăzi am vorbit cu maiorul Prendergast 
despre problemele mele şi m-a sfătuit să vin la dumneavoastră. 

— Au trecut două zile de când ai primit scrisoarea. Trebuia să 
acţionăm până acum. Nu mai ai şi alte dovezi, presupun... Vreun 
alt detaliu important care ne-ar putea ajuta? 

— Ar mai fi ceva, a spus John Openshaw, scotocindu-se în 
buzunarul hainei şi, scoțând o bucată de hârtie decolorată, 
albăstrie, pe care a depus-o pe masă. Imi amintesc - a continuat 
el -, că în ziua când unchiul meu a ars hârtiile am observat că 


marginile încă nearse ale hârtiilor aruncate pe foc aveau 
această culoare. Am găsit această sigură filă pe podeaua 
camerei sale şi tind să cred că a zburat dintre celelalte, scăpând 
astfel de distrugere. Însă în afara faptului că face referire la 
seminţe, nu văd cum ne-ar putea ajuta prea mult. Cred că este 
o pagină dintr-un jurnal privat. Scrisul este fără îndoială al 
unchiului meu. 

Holmes a mutat din nou fasciculul lămpii şi ne-am aplecat 
amândoi peste foaie de pe masă, care judecând după marginile 
zdrenţuite, părea ruptă dintr-un caiet. Era datată „martie, 
1869“, iar dedesubt erau câteva însemnări ciudate: 


4. A venit Hudson. Acelaşi pod vechi. 

7. Trimis seminţele lui McCauley, Paramore şi John Swain, din 
St. Augustine. 

9. McCauley eliminat. 

10. John Swain eliminat. 

12. L-am vizitat pe Paramore. Totul e bine. 


— Mulţumesc! a spus Holmes, împăturind hârtia şi 
restituindu-i-o vizitatorului nostru. Şi ţine bine minte ce-ţi spun: 
nu trebuie să mai pierzi nicio clipă. Nu avem timp de pierdut, 
nici măcar atât cât să analizăm cele povestite de dumneata. 
Trebuie să mergi imediat acasă şi să acţionezi. 

— Ce trebuie să fac? 

— Un singur lucru, dar trebuie făcut imediat. Trebuie să pui 
peticul de hârtie pe care tocmai ni l-ai arătat în cutia de alamă 
găsită în pod. Tot acolo mai pui un bilet în care să menţionezi că 
toate celelalte hârtii au fost arse de unchiul dumitale, aceasta 
fiind singura rămasă. Va trebui să te exprimi în aşa fel încât să 
fii foarte convingător. După ce ai făcut toate acestea, trebuie să 
aşezi imediat cutia pe cadranul solar, după cum ţi s-a spus. Ai 
înţeles? 

— Sigur că da. 

— Nu te gândi deocamdată la răzbunare. Cred că o vom 
obţine pe cale legală; deocamdată, trebuie să ne ţesem pânza, 
în timp ce a lor este deja ţesută. Întâi de toate însă, trebuie să 
îndepărtăm pericolul iminent care planează asupra dumitale. 
Abia pe urmă ne putem ocupa de clarificarea misterului şi de 
pedepsirea vinovaţilor. 


— Mulţumesc, a spus tânărul, ridicându-se şi punându-şi 
pelerina. Mi-aţi insuflat speranţă. Vă voi urma sfatul întocmai. 

— Nu mai pierde nicio secundă. Şi, mai presus de orice, ai 
grijă de dumneata, căci fără îndoială te paşte un pericol iminent. 
Cum ajungi înapoi acasă? 

— Cu trenul, din Waterloo. 

— Nu este încă ora nouă. Pe străzile este încă circulaţie, cred 
că vei fi în siguranţă. Şi totuşi, fii prevăzător: nu se ştie niciodată 
ce se poate întâmpla. 

— Am o armă la mine. 

— Asta este foarte bine. Mâine voi începe să lucrez la cazul 
dumitale. 

— Ne vedem la Horsham, atunci? 

— Nu, secretul dumitale se află la Londra. Îl voi căuta aici. 

— Atunci vă voi căuta peste o zi sau două, cu veşti despre 
cutia de alamă şi hârtii. Vă voi urma întocmai sfaturile. 

Ne-a strâns mâinile şi a plecat. Afară, vântul încă vuia, iar 
ploaia continua să bată în ferestre. 

Sherlock Holmes a rămas o vreme în tăcere, cu capul plecat 
şi cu ochii aţintiţi pe focul roşu, scânteietor, din şemineu. Apoi 
şi-a aprins pipa şi, lăsându-se pe spătarul fotoliului, a privit 
îndelung inelele de fum albăstrui care se ridicau unul după altul 
spre tavan. 

— Cred, Watson, a remarcat într-un final, că niciunul dintre 
cazurile noastre nu a fost atât de extraordinar ca acesta. 

— Cu excepţia, probabil, a Semnului celor patru. 

— Ei bine, da. Cu excepţia, probabil, a acelui caz. Şi totuşi, 
acest John Openshaw pare să fi trecut prin primejdii mult mai 
mari decât cele trăite de Sholto. 

— Totuşi, ţi-ai format o părere clară despre aceste primejdii, 
cum le spui tu? 

— Nu este nicio urmă de îndoială asupra naturii lor, mi-a 
răspuns. 

— Atunci, ce sunt? Cine este acest K.K.K., şi de ce urmăreşte 
această familie nefericită? 

Sherlock Holmes a închis ochii şi şi-a sprijinit coatele de 
braţele fotoliului, ţinându-şi vârfurile degetelor unite. 

— Când ia cunoştinţă fie şi de un singur aspect al unui caz - a 
spus el -, un gânditor adevărat deduce nu doar şirul 
evenimentelor, ci şi consecinţele care decurg din ele. La fel cum 


Cuvier, de exemplu, poate descrie corect un animal întreg 
privind doar un singur os al acestuia, la fel şi observatorul care a 
înţeles pe deplin legăturile dintre mai multe incidente ar trebui 
să le poată descrie cu acuratețe pe toate celelalte, fie ele 
premergătoare sau ulterioare faptelor. Noi nu am înţeles încă 
motivul care a generat faptele. In general, problemele ar putea 
fi rezolvate prin studierea detaliilor care i-au pus în încurcătură 
pe cei ce au căutat un răspuns logic. Pentru a atinge 
perfecțiunea, este necesar ca gânditorul să aibă capacitatea de 
a folosi eficient toate faptele de care a luat act; iar aceasta 
implică, aşa cum cum vei vedea, asimilarea cunoştinţelor din 
mai multe domenii, care, chiar şi în aceste zile în care există 
libertatea educaţiei şi enciclopediile, este cumva o realizare 
rară. Nu este imposibil, cu toate acestea, ca un om să posede 
toate cunoştinţele de care are nevoie în munca sa, şi tocmai 
acest lucru am încercat şi eu să fac în cazul de faţă. Dacă îmi 
amintesc bine, tu, la un moment de început al prieteniei 
noastre, mi-ai definit limitele într-o manieră foarte precisă. 

— Da, am răspuns râzând. A fost un document singular. Imi 
amintesc că te caracterizam aşa: filosofie, astronomie şi politică, 
egale cu zero; botanica - variabilă; geologia - profundă în cazul 
petelor de noroi din orice regiune aflată la o distanţă de 
cincizeci de mile de oraş; chimia - stranie; anatomia - 
nesistematică; literatura de senzaţie şi modalitatea de arhivare 
a informaţiilor - unice; cântăreţ la vioară, boxer, spadasin, 
avocat şi „auto-otrăvitor“ cu cocaină şi tutun. Acestea au fost, 
cred, principalele puncte ale analizei mele. 

Holmes a zâmbit la ultimul argument. 

— Ei bine - a replicat -, spun acum, ca şi atunci, că un om 
trebuie să-şi păstreze în „mansardă“ mobila de care se foloseşte 
cel mai des, restul putând s-o lase deoparte în bibliotecă, de 
unde o poate lua când vrea. Acum, pentru un caz precum cel din 
această seară, va trebui cu siguranţă să ne folosim toate 
resursele. Fii amabil şi dă-mi volumul cu litera K al Enciclopediei 
Americane de pe raftul de lângă tine. Mulţumesc. Acum, să 
analizăm situaţia şi să vedem ce concluzii putem trage. In 
primul rând, am putea începe prin a presupune că domnul 
colonel Openshaw avea motive întemeiate să părăsească 
America. Oamenii de vârsta lui nu-şi schimbă uşor obiceiurile şi 
nu renunţă de bunăvoie la climatul încântător al Floridei pentru 


viaţa  singuratică dintr-un oraş de provincie din Anglia. 
Dragostea sa neobişnuită pentru singurătatea din Anglia 
sugerează idea că se temea de ceva sau de cineva, aşa că 
putem presupune, ca ipoteză de lucru, că tocmai această frică l- 
a făcut să părăsească America. În privinţa sursei acestei frici, 
putem trage concluzii pe baza acestor scrisori ieşite din comun 
primite de el şi de urmaşii săi. Ai remarcat de unde fuseseră 
expediate acele scrisori? 

— Prima din Pondicherry, a doua din Dundee, iar a treia din 
Londra. 

— Din Londra de Est. Ce concluzie tragi de aici? 

— Toate sunt porturi. Concluzia este că persoana care le-a 
trimis se afla la bordul unui vapor. 

— Excelent. Deja avem un indiciu. Într-adevăr, este foarte 
probabil ca persoana care le-a trimis să se fi aflat la bordul unui 
vapor. Acum însă, să analizăm alt amănunt. In cazul plicului de 
la Pondicherry, au trecut şapte săptămâni între ameninţare şi 
punerea ei în practică, iar plicul de la Dundee a fost urmat de 
fapta în sine la doar trei sau patru zile distanţă. Asta îţi 
sugerează? 

— O distanţă mai mare pe care a avut-o persoana de 
străbătut. 

— Totuşi, şi scrisoarea a avut de străbătut un drum la fel de 
lung. 

— Atunci, nu văd legătura. 

— Eu presupun că vasul pe care se află omul sau oamenii 
respectivi este un vas de pasageri. Am senzaţia că trimit 
întotdeauna ameninţarea şi înspăimântătorul simbol înainte să 
plece în cursă. Ai văzut, nu-i aşa, cât de repede a fost executat 
avertismentul atunci când acesta din urmă a fost trimis din 
Dundee. Dacă făptaşii ar fi venit din Pondicherry cu un vapor cu 
abur, ar fi ajuns aici cam în acelaşi timp cu scrisoarea. In 
realitate însă, a fost o diferenţă de şapte săptămâni. Cred că 
aceste şapte săptămâni reprezintă diferenţa dintre cursa care a 
transportat corespondenţa şi cea care l-a adus pe autorul ei. 

— Este posibil. 

— Mai mult, este probabil. Acum îţi dai aşadar seama de 
necesitatea de a acţiona urgent în acest nou caz şi de ce l-am 
îndemnat pe tânărul Openshaw la prudenţă. Punerea în practică 
a amenințărilor din scrisori a venit de fiecare dată la sfârşitul 


perioadei de care expeditorii aveau nevoie ca să străbată 
distanţa până la Horsham. Ultima scrisoare însă a fost trimisă 
din Londra, ceea ce înseamnă că nu avem deloc timp de 
pierdut. 

— Doamne Dumnezeule! am strigat. De ce oare această 
prigoană permanentă? 

— Hârtiile deţinute de Openshaw au, în mod evident, o 
importanţă vitală pentru persoana sau persoanele de pe vasul 
de pasageri. Cred că este destul de clar că avem de-a face cu 
mai mult de o persoană. Un om singur nu ar fi putut duce la 
îndeplinire două crime în aşa fel încât să înşele investigația unui 
procuror. Trebuie să fi fost implicaţi mai mulţi, cu toţii foarte 
hotărâți în atingerea ţelului. Astfel, K.K.K. încetează să mai fie 
inițialele unui individ şi devin emblema unei societăţi. 

— Dar a cărei societăţi? 

— Ai auzit vreodată - a întrebat Sherlock Holmes, aplecându- 
se spre mine şi coborându-şi vocea -, ai auzit vreodată de Ku 
Klux Klan? 

— Niciodată. 

Holmes a răsfoit rapid paginile volumului pe care acum îl 
ţinea pe genunchi. 

— lată, a spus el câteva secunde mai târziu. „Ku Klux Klan. 
Un nume derivat din asemănarea cu sunetul produs de trăgaciul 
unei puşti. Această cumplită societate secretă era formată din 
foşti soldaţi confederați în Războiul Civil, şi s-a extins rapid, 
formând grupări în diferite părţi ale ţării, cele mai notabile fiind 
cele din Tennessee, Louisiana, Carolina de Nord şi de Sud, 
Georgia şi Florida. Forţa de care dispunea era folosită în scopuri 
politice, atât pentru terorizarea celor ce votau în favoarea 
negrilor, cât şi pentru asasinarea sau alungarea din ţară a celor 
care se opuneau vederilor societăţii. Crimele organizate de 
membrii societăţii erau de obicei precedate de o ameninţare 
trimisă celui vizat, care primea un dar neobişnuit, dar uşor de 
recunoscut - uneori un lăstar de stejar, alteori seminţe de 
pepene sau seminţe de portocală. La primirea acestora, victima 
fie renunţa în mod deschis la convingerile sale, fie părăsea 
grabnic ţara. Cei curajoşi plăteau cu viaţa, asasinatul fiind 
instrumentat adesea într-o manieră stranie, imprevizibilă. Atât 
de perfectă era organizarea acestei societăţi, iar metodele sale 
atât de sistematice, încât nu sunt consemnate cazuri în care 


cineva s-o fi înfruntat fără să-şi fi pus viaţa în pericol. Vreme de 
câţiva ani, organizaţia a prosperat, în ciuda eforturilor depuse 
de guvernul Statelor Unite şi de comunitatea sudistă. În cele din 
urmă, în anul 1869, mişcarea s-a dizolvat brusc, deşi sporadic 
au mai existat de atunci incidente similare.“ 

Vei observa - a continuat Holmes, lăsând volumul deoparte -, 
că dispariţia bruscă a societăţii a coincis cu plecarea lui 
Openshaw din America, cu tot cu hârtiile organizaţiei. Ar putea 
foarte bine să fie vorba despre cauză şi efect. Nu e de mirare 
aşadar că el şi familia sa sunt urmăriţi. N-ar fi deloc exclus ca 
acest registru sau jurnal să dezvăluie implicarea unora dintre 
principalii oameni de stat din Sud; probabil că sunt mulţi cei ce 
nu pot dormi noaptea de grijă, tânjind la ziua când jurnalul va fi 
recuperat. 

— Atunci, pagina pe care am văzut-o... 

— Este aşa cum ne aşteptam. Scria, dacă îmi amintesc 
corect, „seminţe trimise la A, B, şi C“ - adică li s-a trimis 
avertismentul societăţii. Apoi sunt adnotări succesive că A şi B 
au fost lichidaţi sau au părăsit ţara, iar în josul paginii se spune 
că a fost vizitat şi C, cu, mă tem, un rezultat sinistru pentru el. 
Ei bine, cred, doctore, că am putea face puţină lumină asupra 
acestui caz întunecat, iar singura şansă a tânărului Openshaw 
este să facă întocmai ce i-am spus. În noaptea asta nu ne mai 
rămâne nimic de făcut, aşa că dă-mi vioara şi hai să încercăm 
să uităm pentru o jumătate de oră de vremea mizerabilă de 
afară şi de problemele şi mai mizerabile ale semenilor noştri. 


Se luminase de ziuă şi soarele strălucea prin vălul obscur 
care învăluia metropola. Când am coborât, Sherlock Holmes 
servea deja micul dejun. 

— Să mă scuzi că nu te-am aşteptat - a spus el -, însă prevăd 
că voi toată ziua ocupată cu cazul tânărului Openshaw. 

— Ce ai de gând să faci? am întrebat. 

— Depinde foarte mult de rezultatele primelor cercetări. S-ar 
putea să fie nevoie să merg la Horsham. 

— Credeam că asta ar fi trebuit să faci înainte de orice 
altceva, nu-i aşa? 

— Nu, voi începe cu centrul Londrei. Acum însă, hai, sună 
clopoţelul de colo ca să-ţi aducă menajera cafeaua. 


În aşteptare, am luat ziarul încă împăturit de pe masă şi mi- 
am aruncat privirea pe el. M-am oprit asupra unui titlu care mi-a 
dat fiori. 

— Holmes, am strigat, este prea târziu. 

— Ah! a spus el, lăsând ceaşca din mână. Exact ce m-am 
temut. Ce s-a întâmplat? 

Vorbea calm, însă se vedea limpede că era profund afectat. 

— Mi-a sărit în ochi numele de Openshaw şi titlul „Tragedia 
de lângă podul Waterloo“. lată ce scrie: „Aseară, între orele 
nouă şi zece, polițistul Cook, din divizia H, fiind de serviciu lângă 
podul Waterloo, a auzit un strigăt de ajutor, urmat de un zgomot 
suspect, ca şi cum ceva ar fi căzut în apă. În ciuda ajutorului dat 
de câţiva trecători, noaptea foarte întunecată şi furtuna 
puternică de afară, au făcut imposibilă efectuarea unei 
operaţiuni de salvare. S-a dat alarma şi, cu ajutorul poliţiei 
navale, corpul a fost în cele din urmă recuperat. Decedatul s-a 
dovedit a fi un tânăr domn al cărui nume, aşa cum apare pe un 
plic găsit în buzunarul hainei, este John Openshaw, care locuia 
lângă Horsham. Se presupune că se grăbea să prindă ultimul 
tren din gara Waterloo şi că, în grabă şi din cauza întunericului, 
a greşit drumul, căzând în apă peste marginea pontonului 
pentru şalupele cu abur de pe râu. Corpul nu avea urme de vio- 
lenţă şi fără îndoială că decedatul a fost victima unui accident 
nefericit, care ar trebui să constituie un semnal de alarmă la 
adresa autorităţilor în privinţa stării pontoanelor de pe râu.“ 

Am rămas cufundaţi în tăcere câteva minute, Holmes fiind 
mai deprimat şi mai marcat decât îl văzusem vreodată. 

— Asta îmi răneşte orgoliul, Watson, a spus el într-un final. 
Este un sentiment meschin, fără îndoială, dar aşa stau lucrurile: 
îmi răneşte orgoliul. Acum, cazul acesta a devenit o problemă 
personală şi, dacă Dumnezeu mă ţine sănătos, voi pune mâna 
pe această bandă. Pentru că bietul tânăr a venit să îmi ceară 
ajutorul, ei bine, îi voi trimite la moarte! 

A sărit de pe scaun şi a început să meargă încolo şi-ncoace 
prin odaie, teribil de agitat, cu obrajii săi palizi deveniți acum 
stacojii, frângându-şi întruna degetele lungi şi subţiri. 

— E diavolul întruchipat, a exclamat într-un târziu. Cum de au 
reuşit oare să-l atragă în capcană? Debarcaderul nu se afla în 
drum spre gară. lar podul era, fără îndoială, prea aglomerat 
pentru ce urmăreau ei, chiar şi pe o vreme urâtă ca azi-noapte. 


Ei bine, Watson, să vedem cine va avea câştig de cauză. Acum, 
plec! 

— La poliţie? 

— Nu. Voi fi propria mea poliţie. Când mă voi hotărî să scutur 
pânza ţesută în jurul răufăcătorilor, poliţia n-are decât să 
culeagă prada, însă nu înainte. 


Toată ziua aceea am fost ocupat cu pacienţii mei, revenind la 
locuinţa din strada Baker abia târziu, spre seară. Sherlock 
Holmes nu se întorsese încă. A sosit abia pe la ora zece, palid şi 
îngrijorat. S-a dus direct către masă şi, tăindu-şi o felie de pâine, 
a înfulecat-o cu poftă, după care a băut un pahar mare de apă. 

— Ţi-e foame, am remarcat. 

— Sunt lihnit. Am uitat pur şi simplu să mănânc. N-am pus 
nimic în gură de la micul dejun. 

— Nimic? 

— Nicio îmbucătură. N-am avut timp să mă gândesc la asta. 

— Măcar ai avut succes? 

— Bineînţeles. 

— Ai dat de o pistă? 

— Îi am la mână. Tânărul Openshaw va fi răzbunat curând. Ei 
bine, Watson, le vom plăti cu aceeaşi monedă. Am meditat 
îndelung la asta! 

— Ce vrei să spui? 

A luat o portocală de pe bufet şi, feliind-o, a scos sâmburii, 
punându-i pe masă. A ales cinci dintre ei şi i-a pus într-un plic. 
Pe interiorul plicului a scris „S.H. pentru J.O.“ Apoi l-a sigilat şi a 
scris numele destinatarului: „Căpitanul James Calhoun, vaporul 
Lone Star, Savannah, Georgia“. 

— Când va intra în port, plicul îl va aştepta acolo, a spus el, 
chicotind. O să aibă parte de multe nopţi albe. Va înţelege 
mesajul ca pe o prevestire asupra propriei soarte, la fel cum i s- 
a întâmplat lui Openshaw. 

— Şi cine este acest căpitan Calhoun? 

— Şeful bandei. Vor mai urma şi alţii, însă el este primul. 

— Cum i-ai dat de urmă? 

A scos din buzunar o hârtie plină de însemnări: erau o 
mulţime de date şi nume. 

— Am petrecut toată ziua de astăzi - a spus - studiind 
registrele şi dosarele de arhivă de la Lloyd, urmărind traseul 


fiecărui vas care a acostat în Pondicherry în ianuarie şi februarie 
'83. În acea perioadă au fost înregistrate treizeci şi şase de 
vapoare. Unul dintre acestea, Lone Star, mi-a atras imediat 
atenţia deoarece, deşi plecase din Londra, purta numele unuia 
dintre statele Uniunii. 

— Texas, mi se pare. 

— Nu sunt sigur care; sunt însă convins că vaporul este 
american. 

— Apoi? 

— Am cercetat înregistrările din portul Dundee, iar când am 
aflat că Lone Star a acostat acolo în ianuarie '85, presupunerea 
mea a devenit certitudine. M-am interesat pe urmă ce vase au 
andocat recent în portul Londrei. 

— ŞI? 

— Lone Star a sosit săptămâna trecută. Am mers în Albert 
Dock şi am aflat că a pornit-o în josul Tamisei la primele ore ale 
dimineţii, îndreptându-se spre Savannah. Am telegrafiat la 
Gravesend şi mi s-a spus că a trecut pe acolo cu ceva timp în 
urmă şi, din moment ce vântul bate dinspre est, nu am nicio 
îndoială că a trecut deja de Goodwins, fiind foarte aproape acum 
de Insula Wight. 

— În situaţia asta, ce ai de gând să faci? 

— Ah, îi am în mână. Din câte am aflat, Calhoun şi cei doi 
ciraci ai săi sunt singurii americani nativi de pe vas. Ceilalţi sunt 
finlandezi şi germani. Mai ştiu, de asemenea, că toţi trei n-au 
fost la bord noaptea trecută - mi-a confirmat-o hamalul care le-a 
încărcat vaporul. Atunci când vor ajunge în Savannah, vasul- 
poştă va fi livrat deja scrisoarea mea, iar poliţa de acolo va şti 
deja că aceşti trei domni sunt căutaţi pentru crimă. 

Chiar şi în cele mai bine ticluite planuri apar fisuri: ucigaşii lui 
John Openshaw nu au primit niciodată sâmburii de portocală 
care le-ar fi arătat că mai exista cineva la fel de şiret şi de 
hotărât ca şi ei, care le dăduse de urmă. Lungi şi puternice au 
fost în acel an furtunile echinocţiului. Am aşteptat multă vreme 
veşti din Savannah despre Lone Star, dar în zadar. Într-un final, 
am aflat că undeva, în mijlocul Atlanticului, a fost zărită 
legănându-se pe valuri pupa spulberată a unei bărci 
inscripţionate cu literele „L.S.“: aceasta este tot ce vom şti 
vreodată despre soarta lui Lone Star. 


; AVENTURA VI. , n 
BĂRBATUL CU BUZA RĂFRANTĂ 


Isa Whitney, fratele răposatului Elias Whitney, D.D., 
Directorul Colegiului Teologic St. George, era dependent de 
opiu. A început să consume - dintr-un capriciu, din câte am 
înțeles - pe vremea când era la colegiu; citise descrierea lui De 
Quincey despre visele şi senzațiile opiomanului şi-şi punea 
laudanum în tutun, sperând să obţină aceleaşi rezultate. A 
descoperit, ca mulţi alţii, că această practică e mai uşor de 
dobândit decât de scăpat de ea, şi vreme de mulţi ani a 
continuat să fie sclavul drogurilor, ceea ce a stârnit mila şi în 
acelaşi timp groaza prietenilor şi a rudelor sale. II văd şi acum, 
cu obrajii săi galbeni, bolnăvicioşi, cu pleoapele căzute şi cu 
pupilele micşorate, cuibărit într-un scaun - o umbră a unui 
bărbat cândva demn. 

Intr-o noapte - era în iunie '89 -, cam pe la ora la care omul 
cască şi-şi priveşte ceasul, am auzit pe cineva sunând la uşa de 
la intrare. Am sărit în picioare, în timp ce soţia mea a lăsat să-i 
cadă goblenul în poală, privindu-mă cu un aer dezamăgit. 

— Un pacient! a spus ea. Trebuie să pleci. 

Am gemut, căci abia mă întorsesem acasă după o zi 
istovitoare. 

Am auzit uşa deschizându-se, apoi zgomotul unor paşi grăbiţi 
pe pardoseală. Uşa odăii s-a dat brusc în lături şi o doamnă, 
îmbrăcată cu o haină întunecată şi cu chipul ascuns în spatele 
voalului negru, a intrat în cameră. 

— Să mă scuzaţi pentru ora târzie, a început ea, apoi, 
pierzându-şi controlul, s-a năpustit spre soţia mea, i-a cuprins 
gâtul cu braţele şi a început să-i plângă pe umăr. Ah, ce necaz 
pe mine! a strigat. Am mare nevoie de ajutor. 

— Ei bine - a spus soţia mea, ridicându-i voalul -, este Kate 
Whitney. Dac-ai şti ce tare m-ai speriat, Kate! Pur şi simplu nu 
te-am recunoscut. 

— Nu ştiam ce să fac, aşa că am venit direct la voi. 

Aşa se întâmpla mereu. Când aveau probleme, cunoscuţii 
noştri veneau glonţ la soţia mea, asemenea păsărilor către 
lumina farului. 


— Foarte bine că ai venit. Acum, o să-ţi pun să bei puţin vin şi 
apă, iar tu te vei aşeza confortabil şi ne vei spune ce s-a 
întâmplat. Sau poate că preferi să-l trimit pe James la culcare? 

— Ah, nu! Am nevoie şi de sfatul doctorului. Este vorba 
despre Isa. Nu a venit acasă de două zile. Mi-e teamă pentru el! 

Nu era prima dată când vorbea despre problemele soţului ei, 
mie în calitate doctor, iar soţiei mele ca unei prietene şi foste 
colege de şcoală. Am încercat să o alinăm şi să o liniştim cum 
am putut mai bine. Ştia unde era soţul ei? Era posibil să reuşim 
împreună să-l aducem acasă? 

Aşa părea. Avea informaţii sigure că în ultima vreme, când 
lucrurile îi mergeau bine, îşi petrecea vremea într-un club al 
fumătorilor de opiu de la periferia de est a oraşului. In general, 
aceste escapade durau doar o zi: se întorcea de acolo seara, 
dărâmat şi acuzând spasme. Acum însă trecuseră mai bine de 
patruzeci şi opt de ore, şi fără îndoială că zăcuse în mizeria de 
acolo, respirând otrava sau dormind, răpus de efectele drogului. 
Putea fi găsit, ştia ea sigur, la Bar of Gold, în Bulevardul Upper 
Swandam. Şi totuşi, ce putea ea singură să facă? Cum ar fi putut 
ea, o femeie tânără şi timidă, să-şi croiască drum într-un astfel 
de loc ca să-şi scoată soţul din mijlocul şlehtei de tâlharii care-l 
înconjurau? 

Aceasta era situaţia, şi desigur că nu exista decât o singură 
cale de ieşire. Aş fi putut eu oare s-o conduc acolo? Apoi - un al 
doilea gând -, de ce să mai vină şi ea? La urma urmelor, eram 
sfetnicul medical al lui Isa Whitney, aşa că se presupunea că am 
o oarecare influenţă asupra lui. De bună seamă că m-aş fi 
descurcat mai bine dacă mă duceam singur. l-am promis că, 
dacă se afla într-adevăr la adresa menţionată de ea, îi voi 
trimite soţul acasă cu o birjă în cel mult două ore. Aşa că, zece 
minute mai târziu, lăsam în urmă fotoliul şi odaia mea tihnită şi 
goneam într-o caleaşcă spre o misiune ciudată, cum mi se părea 
atunci, deşi numai viitorul putea hotărî în ce măsură putea fi sau 
nu catalogată astfel. 

La începutul aventurii mele nu am întâmpinat nicio problemă. 
Bulevardul Upper Swandam este o stradă infamă ce se întinde 
din spatele debarcaderelor de pe malul nordic al râului spre 
estul Podului Londrei. Între un magazin de haine şi unul de 
băuturi se afla un rând de scări care cobora spre o deschizătură 


neagră ce semăna cu o gură de peşteră. Acolo se afla ascunzişul 
căutat de mine. 

Cerându-i birjarului să aştepte, am coborât scările; la lumina 
tremurândă a unei lămpi cu petrol plasate deasupra uşii am 
găsit clanţa şi mi-am făcut loc printr-o cameră lungă şi joasă, 
înţesată de fumul greu şi maroniu de opiu, cu băncuţe 
poziţionate de-o parte şi de alta, ca în teuga unui vapor cu 
imigranţi. 

Prin perdeaua groasă de fum se conturau siluetele unor 
corpuri care zăceau în poziţii dintre cele mai ciudate, chiar 
fantastice - cu umerii aplecaţi, genunchii îndoiţi, capetele 
aruncate pe spate şi cu bărbiile în sus; perechi de ochii negri, 
fără luciu, se îndreptau fără interes spre noul-venit. Din 
întuneric răzbăteau mici puncte de lumină roşie, acum 
strălucitoare, acum palide, în timp ce otrava încă arzând cădea 
în boluri metalice. Majoritatea zăceau în tăcere, totuşi unii 
bolboroseau câte ceva doar pentru ei, în vreme ce alţii discutau 
cu voce joasă, monotonă, cu vorbele ieşindu-le şuvoi din gâtlej, 
pentru ca în cele din urmă să se cufunde şi ei în tăcere, fiecare 
mormăindu-şi gândurile şi nedând atenţie cuvintelor vecinului. 
În capătul cel mai îndepărtat al încăperii am zărit un mic 
recipient în care ardea cărbune, lângă care se afla un scaun de 
lemn cu trei picioare, pe care stătea un bătrân slab şi înalt. Işi 
sprijinea bărbia în pumni şi, cu coatele pe genunchi, stătea cu 
privirea aţintită în mijlocul focului. 

Nici nu intrasem bine, că un îngrijitor malaiezian s-a şi grăbit 
să-mi ofere o pipă cu o doză drog, arătându-mi o cuşetă liberă. 

— Mulţumesc. Nu intenţionez să rămân, am spus. Se află aici 
un prieten de-al meu, domnul Isa Whitney, şi aş dori să vorbesc 
cu el. 

Deodată, am simţit ceva mişcându-se în dreapta mea şi, 
scoțând o exclamaţie de uimire, din ceaţă s-a materializat lângă 
mine Whitney, care, palid, zdrenţăros şi neîngrijit, mă fixa cu 
privirea. 

— Doamne Dumnezeule! Este Watson, a spus el. Stârnea 
milă şi părea cu nervii întinşi la maxim. Ascultă, Watson, cât e 
ceasul? 

— Aproape unsprezece. 

— Ce zi e azi? 

— Vineri, 19 iunie. 


— Sfinte Sisoe! Credeam că e abia miercuri. De fapt, chiar 
este miercuri. De ce ai vrea să mă sperii? 

Şi-a acoperit faţa cu palmele şi a început să ofteze cu voce 
piţigăiată. 

— Crede-mă pe cuvânt: este vineri, omule. Soţia ta te 
aşteaptă de două zile. Ar trebui să-ţi fie ruşine! 

— Imi este. Totuşi te înşeli, Watson, căci stau aici doar câteva 
ore, trei sau patru pipe... am uitat câte. În regulă, merg cu tine 
acasă. Nu vreau să o sperii pe Kate... sărmana mea Kate. Dă-mi 
mâna! Ai o birjă? 

— Da, mă aşteaptă afară. 

— Atunci, să mergem. Cred însă că mai datorez ceva aici. 
Află cât, Watson. Nu mă simt prea bine şi nu mă simt în stare de 
nimic. 

Ţinându-mi respiraţia ca să nu inhalez mirosul abject al 
stupefiantelor, am traversat coridorul îngust dintre şirul dublu 
de băncuţe ca să-l caut pe deţinătorul localului. Trecând pe 
lângă bătrânul înalt de lângă vasul pentru jeratic, am simţit pe 
cineva trăgându-mă de şi am auzit o voce spunându-mi în 
şoaptă: 

— Treci de mine, apoi întoarce-te şi priveşte-mă. 

Cuvintele mi-au sunat limpede în urechi. M-am întors. Nu 
puteau veni decât dinspre bătrânul pe lângă care trecusem, dar 
acesta stătea la fel de absorbit de gânduri ca mai devreme: 
costeliv, cu riduri adânci pe chip, gârbovit de apăsarea anilor, cu 
o pipă de opiu atârnând între genunchi, ca şi cum i-ar fi căzut 
dintre degete de oboseală. Am făcut doi paşi spre el şi l-am 
privit cu atenţie. Cu greu mi-am stăpânit un strigăt de uimire. Se 
întorsese cu spatele către sală, în aşa fel încât nimeni în afară 
de mine să nu-i poată vedea chipul. Căpătase dintr-o dată 
formă, ridurile dispăruseră, ochii lipsiţi de viaţă îşi recăpătaseră 
strălucirea: acolo, stând lângă foc şi amuzându-se de per- 
plexitatea mea, se afla nimeni altul decât Sherlock Holmes. Mi-a 
făcut semn să mă apropii şi, o secundă mai târziu, întorcându-se 
din nou cu faţa spre sală, s-a transformat la loc în bătrânul senil 
şi infirm de mai devreme. 

— Holmes! am exclamat pe un ton şoptit. Ce naiba faci aici? 

— Vorbeşte cât de încet poţi, mi-a replicat pe acelaşi ton. Am 
urechi excelente. Dacă ai fi atât de amabil să te descotoroseşti 
de prietenul tău scoţian, aş fi foarte bucuros să stăm de vorbă. 


— Am o birjă afară. 

— Atunci, te rog, trimite-l acasă cu ea. Poţi avea încredere în 
el, căci pare prea neputincios să dea de necaz. [i-aş mai 
recomanda să-i dai birjarului un bilet pentru soţia ta, anunţânad-o 
că lucrezi cu mine. Apoi, dacă mă aştepţi puţin afară, apar şi eu 
în cinci minute. 

Era greu să-l refuzi pe Sherlock Holmes, căci ştia întotdeauna 
să-şi formuleze cererile clar şi cu autoritate. Urcându-l pe 
Whitney în birjă, am considerat că-mi îndeplinisem misiunea 
faţă de prietena soţiei mele; cât despre restul, nu-mi puteam 
dori nimic mai mult decât să fiu alături de prietenul meu într- 
una dintre acele aventuri unice care constituiau condiţia 
normală a existenţei sale. În câteva minute scrisesem biletul, 
achitasem nota de plată a lui Whitney, îl condusesem la birjă şi 
îl văzusem dispărând în întuneric, spre casă. La foarte puţin 
timp, o siluetă decrepită a venit către mine dinspre fumoarul de 
opiu, iar acum mergeam pe stradă alături de Sherlock Holmes. 
Câteva sute de metri a mers cu spatele aplecat şi cu pas 
nesigur. Apoi, după ce a privit în jur, s-a îndreptat şi a izbucnit 
într-un râs molipsitor. 

— Presupun, Watson - mi-a spus -, că îţi imaginezi că am 
venit aici ca să fumez opiu, să-mi injectez cocaină, şi să-mi 
satisfac toate celelalte slăbiciuni cu care m-ai procopsit în 
caracterizările tale de natură medicală. 

— Am fost, cu siguranţă, surprins să te găsesc aici. 

— Însă nu mai surprins ca mine, când te-am văzut într-un 
asemenea loc. 

— Am venit să caut un prieten. 

— lar eu, să găsesc un duşman. 

— Un duşman? 

— Da, unul dintre duşmanii mei obişnuiţi, sau, ar trebui să 
spun, una din prăzile mele obişnuite. Pe scurt, Watson, sunt în 
mijlocul unei excelente anchete şi speram să aflu un indiciu din 
divagaţiile incoerente ale acestor nefericiţi, aşa cum am 
procedat şi altădată. Dacă aş fi fost recunoscut în această 
speluncă, viaţa mea s-ar afla în pericol, căci ticălosul de marinar 
care o conduce mi-a jurat răzbunare. Există în spatele unei 
clădiri din preajma Debarcaderului lui Paul o trapă care ar putea 
povesti multe grozăvii care se petrec aici în nopţile fără lună. 

— Poftim? Vrei să spui cadavre? 


— Da, cadavre, Watson. Am fi bogaţi dacă am avea câte o 
mie de lire sterline pentru fiecare sărman care şi-a dat duhul în 
acel bârlog. Este cea mai cumplită capcană a morţii, şi mă tem 
că Neville St. Clair a intrat acolo ca să nu mai iasă niciodată. 
Trapa ar trebui să fie pe aici, pe undeva. 

Şi-a dus două degete la gură şi a scos un fluierat ascuţit; 
semnalul său a primit drept răspuns un fluierat identic din 
depărtare, urmat la scurtă vreme de zgomot de roţi şi de 
tropotul de copite al unei perechi de cai. 

— Aşadar, Watson? a întrebat Holmes, în timp ce din 
întuneric se prefigura o cotigă înaltă ce arunca două fascicule de 
lumină galbenă din felinarele laterale. Vii cu mine, nu-i aşa? 

— Dacă îţi pot fi de folos, da. 

— Ah, un camarad de încredere este întotdeauna de folos; iar 
un sfetnic, cu atât mai mult. În camera mea de la The Cedars 
sunt două paturi. 

— The Cedars? 

— Da, aşa se numeşte casa domnului St. Clair. Locuiesc acolo 
pe timpul anchetei. 

— Unde anume se află? 

— Lângă Lee, în Kent. Avem de mers şapte mile. 

— Sunt totuşi cam confuz. i 

— Bineînţeles că eşti. Vei afla totul în scurt timp. Hai, sus. In 
regulă, John, nu mai avem nevoie de tine. Poftim jumătate de 
coroană. Caută-mă mâine, pe la unsprezece. Dă-i bătaie! Pe 
curând! 

A şfichiuit caii cu biciul şi am străbătut străzile pustii şi parcă 
fără sfârşit, care se lărgeau din ce în ce mai mult; în cele din 
urmă, am intrat pe un pod lat, pe sub care curgea leneş râul 
tulbure. De jur împrejur se întindeau şiruri de case din cărămidă 
şi mortar, liniştea locului fiind întreruptă doar de pasul greu şi 
sacadat al sergentului de stradă sau de strigătele şi cântecele 
unei cete întârziate de petrecăreţi. O stea sau două luceau 
anemic ici-colo, printre nori. Holmes a condus în tăcere, cu capul 
în piept şi cu aerul unui om căzut pe gânduri, în timp ce eu, pe 
locul de lângă el, ardeam de nerăbdare să aflu în ce consta 
această nouă provocare ce părea să-l preocupe atât de serios, 
fiindu-mi totuşi teamă să-i întrerup firul gândurilor. Am mai 
străbătut câteva mile, până am ajuns la zona de vile din 
suburbii, când, deodată, Holmes s-a scuturat, şi-a îndreptat 


umerii şi şi-a aprins pipa cu aerul unui om mulţumit de propria 
realizare. 

— Ştii când să taci, Watson, a spus el. lată de ce te consider 
un companion nepreţuit. Ai cuvântul meu, e minunat să am pe 
cineva cu care să vorbesc, căci gândurile mele nu sunt prea 
plăcute. Mă întrebam ce aş putea să-i spun bietei femei când va 
apărea la uşa mea. 

— Uiţi că nu ştiu nimic despre cazul tău. 

— Am timp să ţi-l prezint până ajungem la Lee. Pare incredibil 
de simplu, şi totuşi nu-mi dau seama cum trebuie să procedez. 
Am o mulţime de indicii, fără îndoială, însă tot nu-i pot da de 
cap. Acum, îţi voi prezenta cazul scurt şi la obiect, Watson, şi 
poate că vei reuşi să găseşti tu o luminiţă acolo unde eu văd 
doar întuneric. 

— Incepe, atunci. 

— Acum câţiva ani - mai exact, în mai 1884 - a venit la Lee 
un domn pe nume Neville St. Clair, care părea să aibă o mulţime 
de bani. A achiziţionat o vilă mare, a aranjat-o foarte drăguţ şi a 
trăit cea mare parte a timpului pe picior mare. Treptat, şi-a 
făcut prieteni printre vecini, iar în 1887 s-a căsătorit cu fiica 
unui berar din zonă, cu care are acum doi copii. Nu avea nicio 
ocupaţie precisă, totuşi era interesat de câteva companii şi 
obişnuia să se ducă dimineaţa în oraş, întorcându-se în fiecare 
seară cu trenul de 5.14 de la gara din strada Cannon. Domnul 
St. Clair are acum treizeci şi şapte de ani, este un om cu 
obiceiuri sănătoase, un soţ bun, un tată afectuos şi o persoană 
simpatizată de toţi cei ce-l cunosc. Aş putea adăuga că datoriile 
sale în acest moment, pe cât am reuşit să aflu, se ridică la 
optzeci şi opt de lire sterline, în timp ce are în contul său de la 
bancă are două sute douăzeci de lire sterline. Nu există, aşadar, 
niciun motiv să credem că ar avea probleme financiare. 

Lunea trecută, domnul Neville St. Clair a plecat spre oraş 
ceva mai devreme ca de obicei, spunându-i soţiei la plecare că 
are de rezolvat două treburi importante şi că îi va aduce 
băieţelului său un joc cu cuburi. Pe de altă parte, printr-o 
coincidenţă noroc, în aceeaşi zi de luni, la scurtă vreme după 
plecarea sa, soţia domnului St. Clair a primit o telegramă prin 
care era informată că la sediul Aberdeen Shipping Company o 
aştepta un pacheţel de o valoare considerabilă. Acum, dacă ştii 
bine Londra, îţi aminteşti probabil că sediul acelei companii este 


în strada Fresno, sucursalele sale aflându-se pe bulevardul 
Swandam, unde m-ai găsit aseară. Doamna St. Clair a luat 
prânzul, a ponit spre oraş, a făcut câteva cumpărături, a luat 
pachetul şi la ora 4.35 fix străbătea Swandam Lane, 
îndreptându-se spre gară. M-ai urmărit până aici? 

— Îmi este totul foarte clar. 

— Dacă îţi aminteşti, luni a fost o zi caniculară, iar doamna 
St. Clair mergea încet, sperând să găsească o birjă, căci nu-i 
plăcea deloc zona în care ajunsese. Tot înaintând pe bulevardul 
Swandam, a auzit deodată un răcnet, apoi a încremenit recu- 
noscându-şi soţul, care o privea de la fereastră aflată la al doilea 
etaj al unei clădiri. Fereastra era deschisă, astfel că i-a văzut 
clar chipul, pe care îl descrie ca fiind teribil de îngrijorat. Şi-a 
fluturat agitat braţele în direcţia ei, apoi a dispărut brusc, ca şi 
cum ar fi fost tras înapoi de o forţă irezistibilă. Un singur lucru i- 
a mai atras atenţia ochiului ei de femeie, şi anume că, deşi 
purta haina neagră cu care plecase de acasă, soţul său nu avea 
nici guler şi nici cravată în momentul scurtei sale apariţii la 
fereastră. 

Convinsă că ceva nu era în regulă cu el, a alergat spre scări - 
căci casa arăta ca fumoarul de opiu în care m-ai găsit aseară - 
şi, traversând în grabă camera din faţă, a încercat să urce la 
etaj. La baza scărilor însă, a dat nas în nas cu acest marinar 
ticălos despre care ţi-am vorbit, care a împins-o în spate şi care, 
ajutat de un danez angajat acolo pe post de ajutor, a aruncat-o 
înapoi în stradă. Copleşită de temeri şi de îndoieli îngrozitoare, a 
luat-o la fugă pe stradă şi, printr-un noroc chior, a întâlnit în 
strada Fresno o patrulă formată din câţiva poliţişti însoţiţi de un 
inspector. Acesta din urmă şi doi dintre poliţişti au însoţit-o 
înapoi şi, în ciuda opoziţiei proprietarului, au pătruns în camera 
în care fusese văzut ultima dată domnul St. Clair. Insă nici urmă 
de el. De fapt, pe întreg etajul nu era nimeni altcineva, în afara 
unui un olog hidos care, din câte se pare, se aciuase pe acolo. 
Atât el, cât şi marinarul au jurat că nimeni nu fusese în camera 
din faţă în după-amiaza aceea. Au negat cu o asemenea 
hotărâre, încât inspectorul ezita, pregătindu-se să decreteze că 
doamna St. Clair se înşelase; deodată, aceasta a scos un strigăt 
ascuţit şi s-a repezit spre o cutie aflată pe masă, deschizând-o. 
Dinăuntru s-au revărsat pe masă o mulţime de cuburi de carton 


pentru copii. Era jocul pe care soţul său promisese ca i-l va 
aduce în dar fiului lor. 

Această descoperire, precum şi confuzia evidentă afişată de 
ologul aciuat în casa cu pricina, l-au făcut pe inspector să-şi dea 
seama că la mijloc era o treabă serioasă. 

Camera a fost examinată cu atenţie, iar rezultatele au arătat 
că aveau de-a face cu o crimă cumplită. Încăperea din faţă era 
mobilată ca o cameră de zi şi, continuându-se însă cu un mic 
dormitor, care la rândul său dădea spre zona ferită din spatele 
unui debarcader. Intre debarcader şi fereastra dormitorului 
există o fâşie îngustă de pământ, care este uscată pe timpul 
refluxului, dar acoperită pe durata fluxului de cel puţin un metru 
şi jumătate de apă. Fereastra dormitorului era largă şi se 
deschidea de jos în sus. La o examinare atentă, pe pervaz s-au 
găsit urme de sânge, câteva pete fiind încă vizibile ici-colo pe 
podeaua de lemn a dormitorului. Aruncate în spatele unei 
draperii din camera din faţă s-au găsit mai multe obiecte de 
îmbrăcăminte aparţinând domnului Neville St. Clair, cu excepţia 
hainei. Incălţările, şosetele, pălăria şi ceasul - toate erau acolo. 
Nu lăsau să se întrevadă semne de violenţă suferite de 
posesorul lor, şi nici nu existau alte obiecte ale domnului Neville 
St. Clair. Se pare că fusese aruncat pe fereastră, căci nu s-a 
descoperit nicio altă ieşire, iar petele de sânge de rău augur de 
pe pervaz lăsau de înţeles că nu s-ar fi putut salva înotând, căci 
fluxul se afla la cota sa maximă în momentul tragediei. 

Şi acum, să vorbim despre ticăloşii implicaţi în caz. Marinarul 
era cunoscut ca un om cu antecedente, dar, după cum afirmă 
doamna St. Clair, se pare că el se afla la baza scărilor la doar 
câteva secunde după ce îşi văzuse soţul la fereastră, aşa că nu 
ar fi putut participa la crimă. Alibiul său era ignoranţa absolută, 
el protestând de altfel şi spunând că nu ştia nimic nici despre 
activităţile lui Hugh Boone, paznicul său, nici despre prezenţa 
hainelor domnului dat dispărut. 

Cam atât despre acest marinar, care de altfel şi 
administrează acea speluncă. Să vorbim acum despre acel olog 
sinistru care locuieşte la etajul stabilimentului pentru opiomani, 
şi care cu siguranţă că a fost ultima persoană care l-a văzut pe 
Neville St. Clair. Numele său este Hugh Boone, iar faţa sa 
hidoasă este cunoscută tuturor celor ce-şi fac veacul prin zonă. 
Este un cerşetor profesionist, deşi, pentru a scăpa de 


controalele poliţiei susține că face comerţ cu chibrituri. La mică 
distanţă de strada Threadneedle, pe partea stângă, se află, 
după cum cred că ai remarcat, o mică nişă într-un zid. Acela e 
locul în care nevolnicul se aşează zilnic, picior peste picior, cu 
grămăjoara de chibrituri în poală şi, cum oferă trecătorilor o 
privelişte atât de jalnică, o ploaie de monede cade în şapca de 
piele unsuroasă lăsată pe asfalt, lângă el. Nu de puţine ori i-am 
urmărit şi eu prestaţia, fiind surprins de mica avere pe care o 
strângea într-un timp scurt. Vezi tu, are o înfăţişare atât de 
neobişnuită, încât nimeni nu poate trece pe lângă el fără să-l 
observe. Claia de păr portocaliu, faţa palidă desfigurată de o 
cicatrice oribilă care, strângându-se, pur şi simplu i-a răsucit 
buza de sus, bărbia de buldog şi ochii negri pătrunzători, care 
contrastează cu culoarea părului - toate acestea îl scot din 
anonimat şi, de asemenea, îi aduc venituri însemnate, căci are 
pregătit întotdeauna un răspuns la mărunţişul pe care i-l aruncă 
trecătorii. Acesta este omul despre care ştim acum că a fost 
paznic la stabilimentul opiomanilor, precum şi ultimul care l-a 
văzut pe domnul căutat de noi. 

— Un olog! am exclamat eu. Ce ar fi putut face un om cu o 
singură mână împotriva unuia aflat în floarea vârstei? 

— Este olog în sensul că merge şchiopătând; dar în alte 
privinţe pare a fi un bărbat în putere şi bine hrănit. Cu siguranţă 
că experienţa ta medicală îţi va spune, Watson, că slăbiciunea 
unui membru este deseori compensată de o putere excepţională 
a celorlalte. 

— Te rog, continuă-ţi expunerea. 

— Doamna St. Clair a leşinat la vederea sângelui de pe 
fereastră şi a fost dusă acasă de poliţişti, căci prezenţa sa nu le 
era de folos pe parcursul anchetei. Inspectorul Barton, cel ce a 
fost însărcinat cu rezolvarea acestui caz, a examinat cu atenţie 
locuinţa, dar nu a descoperit nimic. A fost o greşeală faptul că 
Boone nu a fost arestat imediat, căci asta i-a dat timp să se 
pună de acord cu ciracul său, marinarul, însă problema a fost 
curând remediată: a fost reţinut şi percheziţionat, însă nu s-a 
găsit asupra lui nimic ce l-ar putea încrimina. Avea, ce-i drept, 
câteva pete de sânge pe mâneca cămâăşii, dar a demonstrat că 
acestea proveneau de la o tăietură la deget, lângă unghie, 
adăugând că se zdrelise la fereastră cu puţin timp înainte, iar 
petele proveneau, fără îndoială, de la acea rană. A negat cu 


tărie că l-ar fi văzut vreodată pe domnul Neville St. Clair şi a 
jurat că prezenţa hainelor acestuia în camera sa era la fel de 
misterioasă pentru el, pe cât era pentru poliţie. Cât privea 
afirmaţia doamnei St. Clair că l-ar fi văzut pe soţul său la 
fereastră, a declarat că femeia fie nu era întreagă la minte, fie 
visase. In ciuda protestelor sale zgomotoase, a fost dus la secţia 
de poliţie, în timp ce inspectorul a rămas la casa suspectă, în 
speranţa că refluxul i-ar putea oferi indicii noi. Şi exact aşa a şi 
fost, deşi au găsit pe bancul de noroi exact ce se temeau că vor 
găsi. Nu, nu era Neville St. Clair, ci haina sa, care zăcea acolo 
după ce mareea se retrăsese. Ce crezi că au găsit în buzunare? 

— Nu am nici cea mai vagă idee. 

— Nu, nu cred că ai putea ghici. Fiecare buzunar era plin cu 
monede de un penny şi de jumătate de penny - 421 de penny şi 
270 de jumătăţi. Nu e de mirare că nu a fost luată de maree. 
Insă corpul uman nu este aşa. Intre debarcader şi casă curenţii 
sunt puternici. Pare destul de probabil ca haina îngreunată să fi 
rămas pe loc, în timp ce cadavrul dezbrăcat să fi fost dus către 
râu. 

— Am înţeles totuşi că toate celelalte haine ale sale au fost 
găsite în cameră. Ar fi putut fi oare cadavrul îmbrăcat doar cu o 
haină? 

— Nu, domnule, dar faptele ar putea fi destul de înşelătoare. 
Presupunând că acest Boone l-a aruncat pe Neville St. Clair pe 
fereastră, nu e nimeni care să fi putut vedea acest lucru. Ce-i 
rămânea aşadar de făcut? Trebuia, bineînţeles, să scape de 
toate lucrurile acestuia, care altminteri l-ar fi incriminat. Să 
spunem că a înşfăcat haina, apoi, când se pregătea s-o arunce, 
şi-a dat seama că aceasta nu se va scufunda, plutind pe apă. A 
avut puţin timp la dispoziţie, căci auzise încăierarea de la parter, 
când soţia încerca să urce la etaj, ori poate aflase de la acest 
marinar că poliţia era în drum spre ei. Nu avea nicio clipă de 
pierdut. S-a repezit la tezaurul său secret, unde-şi ţine banii 
câştigaţi din cerşetorie, şi îndeasă toate monedele pe care le 
găseşte în buzunarele hainei, asigurându-se că se va scufunda. 
A aruncat-o în apă, şi ar fi făcut acelaşi lucru cu celelalte obiecte 
dacă nu ar fi auzit paşi grăbiţi pe scări; a mai avut timp doar să 
închidă fereastra, iar în clipa următoare a apărut poliţia. 

— Sună credibil. 


— Ei bine, vom considera aceasta ipoteza noastră de lucru 
până găsim alta mai bună. Boone, după cum ţi-am spus, a fost 
arestat şi dus la secţie, însă nu are niciun fel de antecedente. 
Este cunoscut de ani buni ca un cerşetor profesionist, dar se 
pare că a dus o viaţă liniştită şi nu s-a făcut vinovat de nimic. 
Aşa stau lucrurile în momentul de faţă, iar întrebările care se 
ridică - ce făcea Neville St. Clair la stabilimentul opiomanilor, ce 
i s-a întâmplat acolo, unde este acum şi ce legătură are Hugh 
Boone cu dispariţia sa - rămân deocamdată fără răspuns. 
Mărturisesc că nu-mi pot aminti de un alt caz care la prima 
vedere să fi părut atât de simplu, dar care în realitate să-mi 
pună atâtea probleme. 

În timp ce Sherlock Holmes îmi furniza detaliile acestei serii 
de evenimente, străbătuserăm în galop periferia marelui oraş, 
până când ultimele case au rămas în urmă, pentru ca apoi să 
mergem de-a lungul unui gard viu aflat pe ambele părţi ale 
drumului. 

Tocmai când termina, am trecut printre două sate izolate, 
unde se zăreau câteva luminiţe străluceau la ferestre. _ 

— Suntem la periferia lui Lee, a spus însoţitorul meu. In 
scurta noastră plimbare am străbătut trei ţinuturi, pornind din 
Middlesex, trecând pe lângă Surrey şi ajungând „în sfârşit, în 
Kent. Vezi lumina aceea printre copaci? Acolo este The Cedars, 
iar lângă acel felinar stă o femeie nerăbdătoare, care nu mă 
îndoiesc că a auzit zgomotul de copite al cailor noştri. 

— Totuşi, de ce te-ai mutat din strada Baker aici pe durata 
anchetei? am întrebat. 

— Pentru că au apărut mai multe întrebări care trebuie 
clarificate aici. Doamna St. Clair a fost atât de amabilă încât să 
îmi pună la dispoziţie două camere, şi poţi fi sigur că te va 
întâmpina cu bucurie, căci eşti prietenul şi colegul meu. Nu-mi 
place, Watson, să dau ochii cu ea ştiind că n-am veşti despre 
soţul ei. lată, am ajuns. Prr, prr! 

Am oprit în faţa unei vile impunătoare. Un grăjdar a venit în 
fugă, materializându-se brusc lângă botul cailor. Am sărit din 
cotigă şi l-am urmat pe Holmes pe poteca îngustă cu pietriş, 
care ne-a condus spre casă. Când ne-am apropiat, uşa s-a 
deschis şi o femeie scundă, blondă, a apărut în prag, îmbrăcată 
într-un neglijeu de muselină, cu şifon roz la gât şi încheieturi. 
Stătea în prag, cu silueta conturată de lumină, cu o mână pe 


clanţă şi cealaltă dusă spre gură, trădându-i nerăbdarea, trupul 
uşor aplecat, faţa proeminentă, cu privire nerăbdătoare şi 
buzele întredeschise, pregătite să-şi potopească interlocutorul 
cu întrebări. 

— Ei bine? a strigat ea. Ceva veşti? 

Apoi, văzând că suntem doi, a scos un scâncet plin de 
speranţă, care însă s-a transformat în oftat atunci când l-a văzut 
pe însoţitorul meu dând din cap şi ridicând din umeri. 

— Nu sunt veşti bune? 

— Niciuna. 

— Nici rele? 

— Nici. 

— Ah, mulţumesc lui Dumnezeu! Haideţi, intraţi. Trebuie să 
fiţi obosiţi, aţi avut o zi lungă. 

— Acesta este prietenul meu, doctorul Watson. Mi-a fost de 
mare ajutor în câteva cazuri şi norocul a făcut să mă poată 
asista şi în această investigaţie. 

— Sunt încântată să vă cunosc, a spus ea, strângându-mi 
mâna cu căldură. Mă veţi scuza, sunt sigură, dacă voi lăsa de 
dorit ca gazdă când veţi lua în considerare lovitura abătută din 
senin asupra noastră. 

— Dragă doamnă, am spus eu, sunt un vechi prieten, şi chiar 
dacă nu eram, tot nu era nevoie să vă scuzaţi. Dacă vă pot fi de 
ajutor, dumneavoastră sau prietenului meu aici de faţă, voi fi 
foarte fericit. 

— Acum, domnule Sherlock Holmes - a spus doamna 
conducându-ne într-o sufragerie bine luminată, unde cina ne 
aştepta pe masă -, aş dori să vă pun una sau două întrebări 
directe, fără înconjuri, la care vă rog să îmi răspundeţi la fel de 
franc. 

— Cu siguranţă, doamnă. 

— Nu vă faceţi griji în privinţa mea. Nu sunt nici isterică, nici 
nu voi leşina. Vreau doar să aud părerea dumneavoastră 
sinceră. 

— În ce privinţă? 

— In adâncul sufletului dumneavoastră, credeţi că Neville 
este în viaţă? 

Întrebarea părea să-l fi pus 
Holmes. 


A 


în încurcătură pe Sherlock 


— Sincer, vă rog! a repetat ea, rămânând în picioare pe covor 
şi privindu-l fix, în timp ce el se lăsa pe spate în scaun. 

— Sincer, doamnă, nu cred. 

— Credeţi că a murit? 

— Da. 

— A fost ucis? 

— Nu am spus asta. Probabil. 

— Şi în ce zi s-a întâmplat asta? 

— Luni. 

— Atunci, domnule Holmes, poate că veţi fi atât de bun să-mi 
explicaţi cum se face că am primit astăzi o scrisoare de la el. 

Sherlock Holmes a sărit de pe scaun de parcă fusese 
curentat. 

— Poftim?! a strigat. 

— Da, astăzi. 

Zâmbea, ţinând în mână un plic. 

— Pot să-l văd? 

— Bineînţeles. 

| l-a smuls cu nerăbdare şi, după ce l-a netezit, l-a ridicat în 
dreptul lămpii şi l-a examinat cu atenţie. M-am ridicat de pe 
scaun şi am privit plicul peste umărul lui. Era un model lucrat 
grosolan şi purta ştampila poştei din Gravesend, chiar cu data 
din ziua respectivă - sau mai exact data din ziua precedentă, 
căci era trecut de miezul nopţii. 

— Scrisul e rudimentar, a murmurat Holmes. Cu siguranţă că 
nu este al soţului dumneavoastră, doamnă. 

— Nu, însă cel din scrisoare, da. 

— Observ că persoana care a expediat plicul a avut nevoie 
de timp ca să vă afle adresa. 

— Cum v-aţi dat seama? 

— Vedeţi dumneavoastră, numele destinatarului este scris cu 
cerneală neagră, care s-a uscat în timp. Adresa, în schimb, are 
culoarea gri, ceea ce ne arată că s-a folosit sugativă. Dacă şi 
numele, şi adresa ar fi fost scrise în acelaşi timp, după care să 
se fi folosit sugativa, n-am fi avut acum această nuanţă neagră 
a numelui. Expeditorul v-a scris numele, apoi a făcut o pauză 
înainte de a scrie adresa, lucru care înseamnă că nu o cunoştea. 
Este, desigur, un detaliu, dar nimic nu este mai important ca 
detaliile. Acum, să vedem scrisoarea. Aha! In plic a mai fost 
ceva! 


— Da, a fost un inel. 

— Aşadar, sunteți sigură că scrisul este al soţului 
dumneavoastră? 

— Unul dintre ele. 

— Unul? Cum aşa? 

— Scrie aşa când se grăbeşte. Este mult diferit de scrisul lui 
obişnuit, dar îl cunosc bine. 

— „Draga mea, nu fi speriată. Totul va fi bine. S-a întâmplat o 
eroare cumplită şi va dura ceva până va fi rectificată. Aşteaptă 
cu răbdare. Neville.“ A fost scrisă cu creionul pe forzaţul unei 
cărţi, format mic, fără filigran. Hm! Expediată astăzi din 
Gravesend de un bărbat murdar pe degete. Aha! Lipiciul a fost 
umezit, dacă nu greşesc prea tare, de o persoană care mestecă 
tutun. Aşadar, doamnă, nu aveţi nicio îndoială că scrisul este al 
soţului dumneavoastră? 

— Niciuna. Neville a scris aceste cuvinte. 

— Şi a fost trimisă astăzi din Gravesend. Ei bine, doamnă St. 
Clair, norii s-au mai risipit, dar nu aş putea spune că pericolul a 
trecut. 

— Dar trebuie să fie în viaţă, domnule Holmes. 

— Asta dacă nu cumva avem de-a face cu un fals pus 
inteligent la cale, care să ne îndrepte pe o pistă greşită. In plus, 
inelul nu dovedeşte nimic. Se poate să-i fi fost furat. 

— Nu, nu. Este, chiar este scrisul lui! 

— În regulă. Scrisoarea ar fi putut fi foarte bine scrisă luni şi 
expediată astăzi. 

— Este posibil. 

— Dacă lucrurile stau aşa, multe s-ar fi putut întâmpla între 
timp. 

— Ah, nu mă descurajaţi, domnule Holmes. Ştiu că este în 
viaţă. Între mine şi soţul meu există empatie, aş şti dacă i s-ar 
întâmpla ceva rău. Chiar în ziua în care l-am văzut ultima oară 
se tăiase la un deget în dormitor şi, deşi eu eram în sufragerie, 
m-am grăbit imediat pe scări, sigură că i se întâmplase ceva. 
Din moment ce am rezonat la un asemenea detaliu, credeţi oare 
că nu mi-aş fi dat seama că a murit? 

— Am văzut prea multe ca să nu ştiu că intuiţia unei femei 
este adesea mai valoroasă decât concluzia unui gânditor 
analitic. lar în această scrisoare aveţi cu siguranţă o dovadă 
clară care vă confirmă punctul de vedere. Insă dacă soţul 


dumneavoastră este viu şi capabil să scrie scrisori, de ce s-ar 
ţine oare la distanţă? 

— Nu ştiu. Este peste puterea mea de imaginaţie. 

— Totuşi luni nu v-a pomenit nimic neobişnuit înainte de a 
pleca? 

— Nu. 

— Aţi fost surprinsă să-l vedeţi pe bulevardul Swandam? 

— Da, foarte surprinsă. 

— Fereastra era deschisă? 

— Da. 

— În cazul acesta, ar fi putut să vă strige? 

— Ar fi putut. 

— Însă, din câte înţeleg, a scos doar un strigăt nearticulat, 
nu-i aşa? 

— Da. 

— Aţi crezut că era un strigăt de ajutor? 

— Da. Mi-a făcut semn cu mâna. 

— N-ar fi putut fi oare un strigăt de surprindere? Uimirea 
datorată neaşteptatei dumneavoastră apariţii l-ar fi putut face 
să ridice mâinile? 

— Este posibil. 

— Aţi crezut că a fost tras înapoi de cineva, nu-i aşa? 

— A dispărut foarte brusc. 

— Ar fi putut face un salt înapoi. Nu aţi văzut pe nimeni 
altcineva în cameră? 

— Nu, dar acest om cumplit a mărturisit că a fost acolo. lar 
marinarul se afla la baza scărilor. 

— Am înţeles. Din câte aţi putut vedea, soţul dumneavoastră 
purta hainele sale obişnuite? 

— Da, mai puţin gulerul şi cravata. l-am văzut limpede gâtul 
gol. 

— V-a vorbit vreodată despre bulevardul Swandam? 

— Niciodată. 

— A arătat vreodată vreun semn cum că s-ar droga cu opiu? 

— Niciodată. 

— Vă mulţumesc, doamnă St. Clair. Acestea sunt principalele 
puncte asupra cărora voiam să am o perspectivă clară. Vom lua 
acum cina, apoi ne vom retrage, căci mâine vom avea o zi grea. 

Ni se pusese la dispoziţie o cameră mare, confortabilă, cu 
două paturi, astfel că m-am vârât repede sub pături, obosit după 


aventura din acea seară. Sherlock Holmes era genul de om care, 
atunci când avea o problemă nerezolvată în minte, putea sta 
zile întregi, poate chiar şi o săptămână fără să se odihnească, 
întorcând-o pe toate părţile, rearanjând faptele, privindu-le din 
toate unghiurile până când fie găsea o rezolvare, fie se 
convingea că datele erau insuficiente. Curând a fost clar pentru 
mine că se pregătea de o noapte de veghe. Şi-a scos haina şi 
vesta, şi-a pus un halat larg, albastru, apoi a inspectat camera, 
strângând pernele de pe pat şi cuverturile de pe canapea şi 
fotolii. Folosindu-se de ele, şi-a construit un fel de divan, pe care 
s-a cocoţat cu picioarele încrucişate, trăgându-şi aproape o 
uncie de mahorcă şi o cutie de chibrituri. In lumina slabă a 
lămpii l-am văzut stând cu pipa sa veche din lemn de trandafir 
între buze, privind în gol spre un colţ al tavanului. Fumul 
albăstrui se ridica, tăcut, agale, iar lumina îi scotea în evidenţă 
trăsăturile pronunţate, acviline. Aşa stătea când am adormit şi 
la fel l-am găsit dimineaţă, când am fost trezit brusc de un 
strigăt al lui. Lumina soarelui de vară pătrundea timid în 
cameră. Holmes ţinea încă pipa între buze, fumul continua să se 
ridice în rotocoale, iar camera era ticsită de o perdea grea de 
tutun: nici urmă de movila de mahorcă pe care o văzusem 
înainte de a adormi. 

— Te-i trezit, Watson? a întrebat. 

— Da. 

— Ai chef de o plimbare matinală? 

— Cu siguranţă. 

— Atunci, îmbracă-te. Nu s-a trezit nimeni încă, dar ştiu unde 
doarme grăjdarul, aşa că putem pleca imediat. 

Vorbea şi chicotea, ochii îi străluceau şi părea o cu totul altă 
persoană decât gânditorul grav din seara precedentă. 

În timp ce mă îmbrăcam, mi-am privit ceasul. Nu era de 
mirare că nimeni nu se trezise încă: era patru şi douăzeci şi 
cinci. Abia apucasem să-mi trag hainele pe mine, când Holmes 
s-a întors cu vestea că grăjdarul pregătise deja caii. 

— Vreau să testez o teorie proprie, a spus el, trăgându-şi 
încălţările. Cred, Watson, că te afli în prezenţa unuia dintre cei 
mai mari nerozi din Europa. Cu toate acestea, cred că acum am 
găsit cheia acestui caz. 

— Şi unde este? am întrebat, zâmbind. 


— În baie, a răspuns el. Ah, da, nu glumesc, a continuat, 
văzând că îl privesc cu neîncredere. Tocmai am fost acolo, am 
luat-o şi o am aici, în geantă. Acum, hai, dragul meu, să vedem 
dacă se potriveşte sau nu în broască. 

Am coborât făcând cât mai puţin zgomot cu putinţă şi am 
ieşit în soarele strălucitor al dimineţii. Birja ne aştepta în drum, 
cu grăjdarul pe jumătate îmbrăcat ţinând caii de dârlogi. Am 
sărit amândoi în ea şi am plecat. Câteva căruţe de ţară ieşiseră 
deja la drum, ducând legume la oraş, însă casele erau la fel de 
tăcute şi lipsite de viaţă ca într-un oraş adormit. 

— In anumite privinţe, pot spune că am avut parte de un caz 
unic, a spus Holmes, îndemnând caii la galop. Mărturisesc că am 
fost orb ca o cârtiţă, dar mai bine mai tărziu decât niciodată. 

In oraş, locatarii matinali abia apăreau somnoroşi la ferestre, 
în timp ce noi goneam deja pe străzile din Surrey. Am traversat 
podul Waterloo şi după ce străbătut strada Wellington, am făcut 
la dreapta şi am ajuns pe strada Bow. Sherlock Holmes era 
foarte cunoscut aici, iar cei doi poliţişti de la uşă l-au salutat. 
Unul dintre ei s-a oferit să ţină caii, în timp ce celălalt ne-a 
condus înăuntru. 

— Cine este de serviciu? a întrebat Holmes. 

— Inspectorul Bradstreet, domnule. 

— Ah, Bradstreet, ce mai faci? 

Un ofiţer înalt, robust, cu chipiu şi tunică, ne ieşise în 
întâmpinare până pe pasajul de piatră de la intrare. 

— AŞ dori să schimb o vorbă cu dumneata, Bradstreet, 
undeva unde să nu fim deranjaţi. 

— Desigur, domnule Holmes. Haideţi în camera de gardă. 

Era o încăpere micuță, cu un registru uriaş şi un telefon fixat 
pe perete. Inspectorul s-a aşezat la birou. 

— Cu ce vă pot fi de folos, domnule Holmes? 

— Am venit în legătură cu un cerşetor, Boone - cel care a fost 
acuzat de dispariţia domnului Neville St. Clair, din Lee. 

— Da. Este reţinut pentru cercetări ulterioare. 

— Am auzit. Este aici? 

— Într-o celulă. 

— E liniştit? 

— Ah, nu ne face probleme. Doar că este un ticălos împuţit. 

— Este murdar? 


— Da, şi tot ce am putut face a fost să-l obligăm să se spele 
pe mâini, însă faţa îi este neagră ca a unui spoitor. Ei bine, 
odată ce cazul său va fi soluţionat, va face baie ca toţi ceilalţi 
deţinuţi la închisoare; şi cred că, dacă l-aţi vedea, aţi fi de acord 
cu mine că are mare nevoie de o baie. 

— Mi-ai face un mare serviciu dacă m-ai duce să-l văd. 

— Da? E uşor. Urmaţi-mă. Pe aici. Puteţi lăsa geanta aici. 

— Nu, cred că o voi lua cu mine. 

— In regulă. Pe aici, vă rog. 

Ne-a condus printr-un culoar, a descuiat o uşă, apoi am 
coborât cu toţii o scară în spirală, pătrunzând pe un coridor 
văruit în alb, cu uşi de o parte şi de alta. 

— A treia uşă pe dreapta este celula lui, a spus inspectorul. 
lată-l! 

A deschis o ferestruică din partea de sus a uşii şi a privit 
înăuntru. 

— Doarme, a spus el. Îl puteţi vedea foarte bine. 

Am privit amândoi prin vizetă. Deţinutul stătea întins în pat, 
cu faţa spre noi, cufundat într-un somn adânc, respirând rar, 
adânc. Era un bărbat de vârstă mijlocie, îmbrăcat grosolan, cu o 
bluză colorată iţindu-i-se sub haina zdrenţuită. Era, după cum 
spusese şi inspectorul, foarte murdar, însă toată mizeria de pe 
faţa lui nu reuşea să-i ascundă urâţenia respingătoare. O 
cicatrice veche străbătea obrazul de la ochi până la bărbie, şi 
contractându-se, îi întorsese buza superioară, astfel încât lăsa 
mereu vederii trei dinţi, ca şi cum ar fi rânjit întruna. O claie de 
păr roşcat i se revărsa peste ochi şi pe frunte. 

— O frumuseţe rară, nu-i aşa? a întrebat inspectorul. 

— Fără doar şi poate că are nevoie de o baie, a remarcat 
Holmes. Mă frământa gândul acesta, aşa că mi-am permis să 
aduc câteva ustensile cu mine. 

In timp ce vorbea, şi-a deschis geanta de voiaj, trăgând 
afară, spre uimirea mea, un burete de baie uriaş. 

— He! he! Vă ţineţi de glume! a chicotit inspectorul. 

— Acum, dacă ai fi atât de amabil să descui uşa fără zgomot, 
îl vom face în scurt timp să arate mult mai respectabil. 

— Ei bine, nu văd de ce nu, a spus inspectorul. Aş zice că ne 
strică reputaţia, nu credeţi? 

A descuiat uşa şi am intrat cu toţii în celulă făcând cât mai 
puţin zgomot cu putinţă. Deţinutul s-a întors pe o parte, apoi a 


căzut din nou într-un somn adânc. Holmes s-a oprit la găleata cu 
apă, şi-a înmuiat buretele, apoi s-a apropiat de deţinut şi a 
început să-i frece faţa cu putere. 

— Daţi-mi voie să vi-l prezint - a strigat el apoi - pe domnul 
Neville St. Clair, din Lee, ţinutul Kent. 

Niciodată în viaţa mea nu mai văzusem una ca asta. Faţa 
bărbatului pur şi simplu se decojise sub acţiunea buretelui 
umed, asemenea scoarţei unui copac. Tenta maronie a tenului 
său dispăruse! Dispăruse, de asemenea, şi cicatricea oribilă 
care îi brăzda faţa şi buza răsucită care îi dădea acel aer 
respingător! Cu o mişcare brusă, necontrolată, şi-a smuls peruca 
roşie, cu păr năclăit, şi dintr-odată acolo, în pat, vedeam un 
bărbat palid, cu mină tristă, rafinat, cu păr negru şi obraz fin, 
frecându-se la ochi şi privind în jur cu o uimirea celui trezit brusc 
dintr-un somn greu. În clipa următoare, dezmeticindu-se, a scos 
un strigăt îngrozit, acoperindu-şi faţa cu perna. 

— Sfinte Sisoe! a strigat inspectorul. Bine, dar aceste este 
chiar bărbatul dat dispărut. L-am văzut într-o fotografie. 

Deţinutul s-a întors către el afişând aerul nepăsător al celui 
ce se abandonează în mâinile destinului. 

— Să zicem c-ar fi aşa, a spus el. Care-i, atunci, infracţiunea 
pentru care sunt acuzat? 

— Pentru dispariţia domnului Neville St... ah, nu poţi fi acuzat 
de aşa ceva decât dacă transformăm cazul într-unul sinucidere, 
a spus inspectorul, rânjind. Apoi a adăugat: Ei bine, lucrez de 
douăzeci şi şapte de ani în poliţie, dar asta le întrece pe toate. 

— Dacă eu sunt domnul Neville St. Clair, este evident că nu a 
fost comisă nicio infracţiune şi, prin urmare, sunt arestat ilegal. 

— O infracţiune, nu, însă ai făcut o foarte mare greşeală, a 
intervenit Holmes. Ar fi fost mai bine să ai încredere în soţia ta. 

— Nu de soţie m-am ferit, ci de copii, a gemut deţinutul. 
Dumnezeu mi-e martor, n-am vrut să le fie ruşine de tatăl lor. 
Oh, Dumnezeule! Am fost deconspirat! Ce mă fac acum? 

Sherlock Holmes s-a aşezat pe marginea patului lângă el şi l- 
a bătut cu blândeţe pe umăr. 

— Dacă laşi instanţa să clarifice problema - a spus -, cu 
siguranţă nu vei putea evita să afle toată lumea adevărul. Pe de 
altă parte, dacă poţi convinge poliţia că nu există niciun caz 
împotriva ta, cred că nu există niciun motiv ca detaliile să apară 
în ziare. Inspectorul Bradstreet va nota, sunt sigur, tot ce ne vei 


spune, trimițând declaraţia autorităţilor competente, iar cazul 
nu va ajunge la tribunal. 

— Dumnezeu să te binecuvânteze! a strigat deţinutul, 
însufleţit brusc. Aş fi suportat închisoarea, chiar şi condamnarea 
la moarte, decât să-mi divulg cumplitul secret, pătând astfel 
numele copiilor mei. Sunteţi prima persoană care-mi află poves- 
tea. Tatăl meu era director de şcoală în Chesterfield, iar eu am 
primit acolo o educaţie excelentă. În tinereţe, am călătorit, am 
cochetat cu scena şi, într-un final, am devenit reporter la un ziar 
de seară din Londra. Intr-o zi, editorul meu s-a gândit să publice 
o serie de articole despre cerşetoria în oraş, iar eu m-am oferit 
voluntar să-i aduc informaţii. De aici a început totul. Mi-am dat 
seama că nu puteam aduce informaţii viabile pentru articol 
decât dacă m-aş amesteca printre cerşetorii de stradă, 
practicându-le meseria. Pe vremea când lucrasem ca actor, 
învăţasem toate secretele machiajului, fiind foarte apreciat în 
culise. Acum, m-am gândit să profit de pe urma priceperii mele. 
Mi-am vopsit faţa şi, ca să stârnesc cât mai multă milă, mi-am 
confecţionat o cicatrice prinzându-mi buza cu ajutorul unui 
plasture de culoarea pielii. Apoi, cu o perucă roşie şi cu o haină 
potrivită, mi-am găsit un loc în zona de est a oraşului, 
prefăcându-mă că vând chibrituri, dar în realitate cerşind. Am 
rămas la post vreme de şapte ore, iar când m-am întors seara 
acasă am descoperit, spre surprinderea mea, că strânsesem nu 
mai puţin de douăzeci şi şase de şilingi şi patru pence. 

Am scris articolele şi nu m-am mai gândit la acest lucru până 
când, ceva mai târziu, am împrumutat douăzeci şi cinci de lire 
sterline de la un prieten. Când a venit vremea să-i restitui suma, 
mi-am dat seama că nu aveam cum, însă mi-a venit brusc o 
idee. l-am cerut prietenului o amânare de două săptămâni, mi- 
am luat concediu de la redacţie şi mi-am petrecut timpul 
cerşind, deghizându-mă la fel ca prima dată. În numai zece zile 
am strâns banii şi mi-am plătit datoria. 

Ei bine, vă puteţi imagina ce simţeam trudind din greu pentru 
două lire sterline pe săptămână, când ştiam că pot câştiga banii 
aceia într-o singură zi, spoindu-mi faţa cu puţină vopsea, 
aşezându-mi şapca pe caldarâm şi stând nemişcat. S-a dat o 
luptă grea între orgoliul meu şi nevoia de bani, dar în cele din 
urmă au avut câştig de cauză banii. Am renunţat la slujba de 
reporter şi m-am postat zilnic în cotlonul ales de la bun început, 


inspirând milă trecătorilor cu chipul meu înspăimântător şi 
umplându-mi buzunarele cu monede. Un singur om îmi ştia 
secretul. Era administratorul unui stabiliment abject de pe 
bulevardul Swandam, unde intram să mă schimb, ieşind 
dimineaţa cu înfăţişare de cerşetor mizer şi transformându-mă 
seara într-o persoană elegantă de la oraş. Însă individul, un 
marinar indian, era plătit regeşte pentru camera pe care mi-o 
închiriase, aşa că secretul meu era în siguranţă. 

Curând am realizat că puteam câştiga foarte mulţi bani. Nu 
vreau să spun că orice cerşetor de pe străzile Londrei câştigă 
şapte sute de lire sterline pe an — ceea ce reprezintă mai puţin 
decât câştigurile mele medii -, însă am avut marele avantaj de a 
stăpâni arta machiajului şi de a avea haz, ceea ce mi-a 
îmbunătăţit practica,  transformându-mă într-un personaj 
cunoscut în oraş. Cât era ziua de lungă, o ploaie de monede - 
câteodată chiar de argint - se revărsa asupra mea, iar zilele în 
care acumulam mai puțin de două lire sterline le consideram zile 
proaste. Pe măsură ce averea îmi creştea, am devenit tot mai 
ambițios; aşa se face că mi-am cumpărat o casă la ţară şi apoi 
m-am căsătorit, fără să dau nimănui de bănuit cu privire la 
adevărata mea ocupaţie. lubita mea soţie ştia că plec cu afaceri 
la oraş. Habar n-avea însă în ce constau aceste aşa-zise afaceri. 

Lunea trecută îmi încheiasem prestaţia şi mă echipam cu 
hainele de oraş în camera mea de deasupra stabilimentului 
pentru opiomani; deschizând fereastra, am văzut, spre uimirea 
şi groaza mea, că soţia mea mă privea din stradă. Am scos un 
strigăt de surprindere, mi-am ridicat braţele ca să-mi ascund 
faţa şi, dând fuga la complicele meu, marinarul, l-am prevenit să 
nu lase pe nimeni să urce la etaj. Am auzit vocea soţiei, însă 
ştiam că nu va putea urca. Mi-am scos repede hainele, le-am îm- 
brăcat pe cele de cerşetor, mi-am murdărit faţa şi mi-am pus 
peruca. Nici chiar ochiul unei soţii nu poate pătrunde o 
deghizare atât de desăvârşită. Apoi m-am gândit că ar putea 
căuta prin cameră, iar hainele de oraş m-ar fi putut trăda. Am 
tras cu putere de fereastra camerei dinspre râu, lovindu-mă la 
locul unde mă tăiasem dimineaţă, în dormitorul de acasă. Am 
înşfăcat haina, ale cărei buzunare le îngreunasem cu monedele 
luate din geanta de piele în care îmi duc agoniseala, şi am 
aruncat-o pe fereastră, făcând-o să dispară în apele Tamisei. La 
fel aş fi procedat şi cu celelalte haine, însă s-au auzit paşii 


poliţiştilor urcând pe scări; câteva minute mai târziu am avut 
surpriza - spre uşurarea mea, mărturisesc - ca, în loc să fiu 
recunoscut drept domnul Neville St. Clair, să fiu arestat ca fiind 
ucigaşul lui. 

Nu ştiu ce ar mai fi de adăugat. Am fost nevoit să-mi păstrez 
deghizarea cât mai mult posibil, astfel explicându-se, deci, 
dorinţa mea de a nu-mi spăla faţa. Ştiind că soţia mea va fi 
teribil de neliniştită, mi-am scos inelul şi, într-un moment când 
poliţiştii nu se uitau la mine, i l-am încredinţat marinarului 
indian, împreună cu un bileţel scris în grabă, în care îi spuneam 
să nu se teamă pentru soarta mea. 

— Scrisoarea a ajuns la ea abia ieri, a spus Holmes. 

— Doamne, Dumnezeule! Ce săptămână îngrozitoare trebuie 
să fi avut! 

— Poliţia l-a supravegheat pe marinar - a intervenit 
inspectorul Bradstreet -, aşa că se explică de ce i-a fost greu să 
trimită scrisoarea neobservat. Probabil că i-a dat-o vreunui 
client, probabil un marinar de-al lui, care şi-a adus aminte de ea 
abia peste câteva zile. 

— Aşa trebuie să se fi întâmplat, a spus Holmes, dând din cap 
aprobator. N-am nici cea mai mică îndoială. Totuşi, n-ai fost 
acuzat niciodată de cerşetorie? 

— Ba da, de mai multe ori. Însă ce importanţă avea o biată 
amendă, comparativ cu banii pe care-i făceam? 

— Povestea asta trebuie să se oprească aici, a spus 
Bradstreet. Dacă poliţia va dori vreodată să facă lumină în acest 
caz, trebuie ca Hugh Boone să înceteze să mai existe. 

— Jur pe ce am mai sfânt. 

— În acest caz, cred că ancheta se poate opri aici. Dacă însă 
vei mai fi găsit o singură dată cerşind, totul va ieşi la iveală. 
Sunt sigur, domnule Holmes, că vă suntem îndatoraţi pentru 
felul în care aţi clarificat acest caz. Mi-ar plăcea totuşi să aflu 
cum de reuşiţi să le daţi mereu de capăt. 

— Acestuia i-am dat de capăt - a spus prietenul meu - stând 
cocoţat pe cinci perne şi fumând o uncie de tutun de proastă 
calitate. Watson, dacă pornim acum spre locuinţa mea din 
strada Baker, cred că ajungem la timp pentru micul dejun. 


